༄༅། །བདེ་མཆོག་རབ་གནས་ཡན་ལག་བཞི་པ་སྟ་གོན་དང་བཅས་པ་བཀླག་ཆོག་ཏུ་བཀོད་པ་བཞུགས་སོ། །

༄༅། །རྡོ་རྗེ་འཛིན་པར་གུས་བཏུད་ནས། །རྟེན་གསུམ་རབ་ཏུ་གནས་པ་ཡི། །ཆོ་ག་འབྲིང་པོ་བྱ་བའི་ཚུལ། །ཁུངས་དང་བཅས་ཏེ་བཤད་ཀྱིས་ཉོན། །འདིར་རས་བྲིའི་དཀྱིལ་འཁོར་ལ་བརྟེན་པའི་རབ་གནས་འབྲིང་པོ་ཡན་ལག་བཞི་པ་སྟ་གོན་དང་བཅས་པ་བྱ་ཚུལ་བཤད་པར་བྱ་སྟེ། དེ་ཡང་ཀུན་མཁྱེན་པུནྜ་རི་ཀའི་ཞལ་གྱི་ཟིལ་དངར་ལས། བླ་མེད་རྒྱུད་ལུང་དཔང་ཐུབ་བཤད་སྲོལ་བརྟེན། །འཇུག་བདེ་མན་ངག་སྦྱོར་བ་ལེགས་པས་ན། །ཡན་ལག་བཞི་ལྡན་ལྷ་དབང་བསྐུར་ཆེད་དུ། །ཆས་ཞོར་མཐའ་གཅིག་འཛིན་པའི་ཞེན་ཡུལ་ཕྲོགས། །ཞེས་གསུངས་པ་ལྟར། འདིར་སྡོམ་པ་འབྱུང་བ་ནི་རྒྱུད་ལུང་དང༌། དེ་དང་མཐུན་པར་དཔལ་མཻ་ཏྲི་པ་དང་ཨ་བྷ་ཡའི་བཤད་སྲོལ་དང༌། འཇུག་པ་བདེ་བའི་ཕྱིར་ཆོ་ག་འབྲིང་དུ་བསྟན་པ་ནི་མན་ངག་དང༌། བཅའ་གཞི་དང་མཚམས་སྦྱོར་ལེགས་པ་ནི་སྦྱོར་བ་ལག་ལེན་ཕུན་སུམ་ཚོགས་པ་སྟེ་ཡན་ལག་བཞི་དང་ལྡན་པར་བཤད་དོ་ཞེས་གསུངས་པར་ལྟར། ལུང་དང༌། བཤད་པ། མན་ངག །སྦྱོར་བ་ལག་ལེན་ཏེ་ཡན་ལག་བཞི་པ་ཞེས་གྲགས་པའི་རབ་གནས་ཀྱི་གཞུང་འདི་ཉིད་བདེ་མཆོག་དང་སྦྱར་ཏེ་བཀླག་ཆོག་ཏུ་བསྡེབ་པ་ལ་སྟ་གོན་དང་དངོས་གཞི་གཉིས་ལས། དང་པོ་ལ་གཉིས། བཅས་ཤོམ་དང༌། ཆོ་གའོ། །དང་པོ་ནི། བདག་བསྐྱེད་དང་བུམ་བསྐྱེད་ལ་མཆོད་པ་ལྔ་ཚར་རེ། རྟེན་བསྐྱེད་མཆོད་པ་བརྒྱད་ཚར་གཅིག་བཅས་བཤམས། བླ་མེད་བུམ་རྫས་དང་ལྡན་པའི་གཙོ་བུམ་དང༌། ལས་བུམ་གཟུངས་རྡོར་བཅས་བཀོད། ཡང་ཆུ་གཙང་གི་བུམ་པ་གཅིག་དང་དབང་རྫས་ཀྱི་བུམ་པ་བཅས་བུམ་པ་བཞི་འདུ་བྱས། གཞན་ཡང་བགེགས་སྐྲོད་སྐབས་ཀྱི་དབུ་སྒོཾ། འཆམ་ཆས། ཐུན་རྫས་གུ་ཡུངས་ཐུན་རྡོ་དང་བཅས་པ། སྦྱང་ཆས་ལ། ཡུངས་ཀར། ཆུ་གཙང༌། ཁམ་ཕོར། དཱུརྦའི་སྙིང་པོ་ཅན་གྱི་བ་ལྕིའི་ཆང་བུ། ཟན་ཆང༌། སེང་རས་བཅས་དྲུག་བཞི་ལྡན་དུ་བཀོད། ཡང་ཉེ་རེག་སྐབས་ཀྱི་མེ་ལོང༌། དྲི་ཆབ་པིར་དང་བཅས་པ། མེ་ཏོག་གི་ཕྲེང་བ། མཆོད་ཡོན་གྱི་དུང་ཆོས་བཅས་སྣོད་གཅིག་ཏུ་བསྒྲིག །བསྐོར་བྱའི་མར་མེ། སྤོས་དཀར་མར་དང་སྦྱར་བ་བཅས་སྦྱང་བའི་རིམ་པའོ། །ཁྲུས་ཆས་ལ། ཁྲུས་ཁང་དངོས་སུ་བཟོས་པའམ་མེད་ན་ཁྲུས་གཞོང་ཁར་གདུགས་ཕུབ་པའམ། ཡང་ན་ཡེ་ལོང་ལ་དར་གྱི་ལྡིང་གུར་བཅའ་བ་སོགས་གང་རུང་དང༌། འདག་ཆལ་བདུད་རྩི་ལྔ་དང༌། བ་བྱུང་ལྔ། ཏིལ་མར་སྲན་ཕྱེ། བྱུག་བྱེད་ཀུ་ཤའི་པིར་དང་དྲུད་བྱེད་དཱུརྦའི་པིར་དང་བཅས་པ། སྐུ་ཕྱིར་དར་དང་ན་བཟའ་ཟུང་ལྡན། དག་པའི་རྡོ་རྗེའི་སྤོས་རེང་བུ་དང༌། དགབ་བྱའི་རས་སེར་པོ་བཅས་དེ་ཙམ་གྱིས་གྲུབ་པོ། །གཉིས་པ་ནི། ཆོ་ག་དངོས་གཞི་བས་སྟ་གོན་བསྡུས་ཙམ་བྱས་ཏེ་གནང་བའི་དབང་གིས། མ་ནམ་བཞི་བསྐོར་གྱི་མཐར་བསྟོད་ཚོགས་ནི། རྡོ་རྗེ་འཆང་ཆེན་མཁྱེན་པའི་མཁར་དབྱིངས་ལ། །ཏིལླ་པ་ནི་རྟོགས་པའི་དཀྱིལ་འཁོར་རྒྱས། །ནཱ་རོ་པཎ་ཆེན་ཐུགས་རྗེའི་འོད་ཟེར་འཕྲོ། །མ་རིག་མུན་སེལ་གསུམ་ལ་གསོལ་བ་འདེབས། །མར་པ་ལོ་ཙཱ་ཆོས་ཀྱི་རྒྱ་མཚོ་ལ། །བཞད་པ་རྡོ་རྗེ་ཡིད་བཞིན་ནོར་བུ་བརྙེས། །ཟླ་འོད་གཞོན་ནུ་དགོས་འདོད་རེ་བ་བསྐོང༌། དངོས་གྲུབ་མཆོག་སྟེར་གསུམ་ལ༴། འགྲོ་མགོན་རིན་ཆེན་བྱང་ཆུབ་ལྗོན་ཤིང་ལ། །གླིང་ཆེན་རས་པ་ལྷག་བསམ་ལོ་འདབ་རྒྱས། །དཔལ་ལྡན་འབྲུག་པ་འཕྲིན་ལས་འབྲས་བུ་སྨིན། དགོས་འདོད་ཀུན་འབྱུང་གསུམ་ལ༴། སངས་རྒྱས་དབོན་རས་ཕུན་ཚོགས་གངས་རི་ལ། །སེངྒེ་མཚན་བརྒྱད་སྒོམ་པའི་གཡུ་རལ་རྒྱས། །རིགས་གསུམ་རྣམ་འཕྲུལ་སྤྱོད་པའི་རྩལ་ཆེན་རྫོགས། ཆོས་རྗེ་ཁུ་དབོན་རྣམས་ལ༴། །རྒྱལ་དབང་ཆོས་རྗེ་གདམས་པའི་སྤྲིན་ཕུང་ལ། །ངག་དབང་ཆོས་རྒྱལ་སྙན་པའི་འབྲུག་སྒྲ་སྒྲོག །ཆོས་ཀྱི་གྲགས་པ་ཐུགས་རྗེའི་ཆར་རྒྱུན་འབེབས། དབྱར་གྱི་དཔལ་སྟེར་གསུམ་ལ༴། །པདྨ་དཀར་པོ་མཁྱེན་གཉིས་འདབ་རྒྱ་གྲོལ། །མི་ཕམ་ཆོས་རྒྱལ་རྟོགས་པའི་དྲི་བསུང་འཐུལ། །བསྟན་པའི་ཉི་མ་གྲུབ་པའི་ཟིལ་དངར་འགྱེད། བསྟན་པའི་ཉེར་འཚོ་གསུམ་ལ༴། །ལྷོ་ཕྱོགས་དཔལ་གྱི་དུམ་བུའི་ནགས་ལྗོངས་འདིར། །ཆོས་སྲིད་གདུགས་དཀར་ཟུང་གིས་ད་ལྟའི་བར། །ཕན་བདེའི་གྲིབ་བསིལ་སྦྱིན་པའི་བཀའ་དྲིན་ཅན། ངག་དབང་རྣམ་རྒྱལ་ཞབས་ལ༴། །བསོད་ནམས་འོད་ཟེར་མཐུ་སྟོབས་གཟི་འོད་ལ། །བསྟན་འཛིན་རབ་རྒྱས་ཡིད་བཞིན་དབང་གི་རྒྱལ། །ངག་ལ་དབང་བའི་མདུན་སར་རྒྱལ་མཚན་སྒྲེང༌། ལྷོ་ཡི་མཛེས་རྒྱན་གསུམ་ལ༴། ཤཱཀྱ་རིན་ཆེན་བདུད་རྩིའི་གཏེར་ཆེན་ལ། །ཀུན་དགའི་རྒྱ་མཚོ་མཁྱེན་རབ་དགུང་དུ་འཕྱུར། །ཡོན་ཏན་མཐའ་ཡས་ནོར་བུའི་མཛོད་ལ་དབང༌། །ཐུབ་དབང་ཡབ་སྲས་གསུམ་ལ༴། ཤེས་རབ་སེངྒེ་རྟོགས་པའི་ལུས་རྩལ་རྫོགས། །འཇམ་དབྱངས་རྒྱལ་མཚན་བརྟན་མཁས་རལ་པས་བརྗིད། །འཇམ་དཔལ་གྲགས་པ་ཐེག་མཆོག་ང་རོ་ཅན། །མི་ཡི་སེངྒེ་གསུམ་ལ༴། ཤེས་རབ་རྒྱལ་མཚན་བསྟན་པའི་སྲོག་ཤིང་ལ། །ཡོན་ཏན་རྒྱལ་མཚན་གོས་བཟང་ཤམ་བུ་ཅན། །ཤཱཀྱ་རྒྱལ་མཚན་ནོར་བུའི་ཏོག་གིས་མཛེས། །བསྟན་པའི་རྒྱལ་མཚན་གསུམ་ལ༴། འཇིགས་མེད་ཆོས་རྒྱལ་མཁྱེན་པའི་ལྷ་ལམ་ལ། །འཕྲིན་ལས་རྒྱལ་མཚན་བརྩེ་བའི་ཆུ་འཛིན་གཡོ། །དཔལ་ལྡན་སེངྒེ་ནུས་པའི་ཆར་ཆེན་འབེབས། །མཁྱེན་བརྩེ་ནུས་ལྡན་གསུམ་ལ༴། སྲིད་ཞི་རྣམ་རྒྱལ་སྒྲིབ་བྱེད་སྤྲིན་ལས་གྲོལ། །ཆོས་ཀྱི་དབང་ཕྱུག་ཉིན་མོར་བྱེད་པའི་དཔལ། །ངག་དབང་འཕྲིན་ལས་བསྟན་འགྲོ་པདྨའི་གཉེན། །བསྟན་པའི་ཉིན་བྱེད་གསུམ་ལ༴། ཤཱཀྱ་ཤྲཱི་གངས་ཆེན་ཏི་སེ་ལ། །བསྟན་འཛིན་རྒྱ་མཚོ་གདེངས་ཅན་མ་དྲོས་པ། །བསོད་ནམས་བཟང་པོ་གསེར་སྦྱངས་མཆོག་ཏུ་སྨིན། །གྲུབ་དབང་ཡབ་སྲས་གསུམ་ལ༴། ཁྱད་པར་ངེས་དོན་གྲུབ་པའི་དགའ་ཚལ་གྱི། །བསྟན་པའི་ཆུ་འགོ་ཡེ་ཤེས་སེངྒེ་དང༌། །འཛིན་སྐྱོང་སྤེལ་མཛད་ཡོན་ཏན་འོད་ལ་སོགས། །བསྟན་པའི་གསལ་བྱེད་རྣམས་ལ༴། གཞན་ཡང་སོ་ཐར་བྱང་སྡོམ་ལུགས་གཉིས་དང༌། །བྱ་སྤྱོད་རྣལ་འབྱོར་རྣལ་འབྱོར་བླ་མེད་ཀྱི། །དབང་རྒྱུད་མན་ངག་གདམས་པས་རྗེས་བཟུང་བའི། །དྲིན་ཅན་བླ་མ་རྣམས་ལ་གསོལ་བ་འདེབས། །སྐྱེ་བ་ཀུན་ཏུ་ཡང་དག་བླ་མ་སོགས་དང༌། བླ་མ་སྐུ་ཁམས་བཟང་བར་སོགས་ཀྱི་མཐར་མཚམས་རོལ་བྱའོ། །ཕྱོགས་བཅུ་བཞུགས་པ་ནས་བཟུང་བདག་བསྐྱེད་བསྙེན་པའི་སྐབས་བཞིན་གནང་ནས་སྔགས་བཟླས་པའི་མཐར་བུམ་བསྐྱེད་གཞུང་བཞིན་གནང༌། དེ་ནས་ཐུན་སྒྲུབ་ནས་བཟུང་འདིར་རབ་གནས་ལ་འཇུག ཚིག་མགོ་འཛུག་པ་དང་སྒོམ་ཞྭ་དྲངས་སུམ་བྷ་ནི་ཉི་ཤུ་རྩ་གཅིག་གིས་ཐུན་རྫས་ལ་སྔགས་ཞུ། ཚོགས་པ་ཡར་བཞེངས། བླ་མ་གྲལ་གྱི་མཇུག་ཏུ་བྱོན། སེམས་ཅན་མ་རིག་པའི་མུན་པར་སོང་ཞིང་བདུད་ཀྱི་བྱིན་གྱིས་བརླབས་པ་རྣམས་ལ་བལྟས་ཏེ་དེ་རྣམས་ཀྱི་བདུད་གཞོམ་པའི་ཕྱིར། རང་ཉིད་བདེ་མཆོག་ཁམས་གསུམ་རྣམ་པར་རྒྱལ་བའི་སྐུར་གསལ་བའི་མིག་གཡས་པ་མ་ལས་ཉི་མ་དང༌། གཡོན་པ་ཌ་ལས་ཟླ་བ་དང༌། མི་འབྲས་ཧཱུཾ་ལས་བསྐལ་པའི་མེ་ལྟར་འབར་བར་གྱུར། ཞེས་བརྗོད། དེ་ནས་བགེགས་གཏོར་བཤམས། ཨ་ཀཱ་རོས་བྱིན་གྱིས་བརླབས་ཏེ་བསྔོས། ཧཱུཾ། ང་ནི་དཔལ་ལྡན་སྙིང་རྗེའི་སྟོབས། །སྲུང་བའི་འཁོར་ལོ་རབ་སྦྱོར་བས། །ལུས་སྲུལ་ལ་སོགས་གང་ཅི་ཡང༌། །བགེགས་ཀྱི་ཚོགས་རྣམས་གཞན་དུ་དེངས། །ཅི་སྟེ་ངས་སྒོ་སུ་ཞིག་འདའ། །རྡོ་རྗེ་བདག་པོ་སྐུ་ཡིས་ནི། །ལུས་སྲུལ་ལས་སྐྱེས་འགས་བྱ་སྟེ། །འདིར་ནི་བརླག་འགྱུར་གཞན་དུ་མིན། །ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་དཔལ་ཧེ་རུ་ཀ་མངོན་པར་འབྱུང་བའི་དཀྱིལ་འཁོར་གྱི་སྒོ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང་གཙུག་ལག་ཁང་ངམ། ཕོ་བྲང་ངམ། མཆོད་རྟེན་ནམ། ཁང་བཟང་སོགས་གང་འོས་ཚིག་ཁ་བསྒྱུར་དགོས། འདི་ལ་རབ་ཏུ་གནས་པའི་སྟ་གོན་བྱ་ཡིས། གང་སུ་ཡང་རུང་བ་ས་ཕྱོགས་འདི་ན་གནས་པའི་ལྷ་དང༌། ཀླུ་དང༌། ལྷ་མ་ཡིན་དང༌། གནོད་སྦྱིན་དང༌། སྲིན་པོ་དང༌། ཡི་དྭགས་དང༌། ཤ་ཟ་དང༌། རྗེད་བྱེད་དང༌། འབྱུང་པོ་དང༌། ནམ་མཁའ་ལྡིང་དང༌། མིའམ་ཅི་དང༌། རིག་པ་འཛིན་པ་ལ་སོགས་པ་རྒོད་པོ་དང་རྒན་མོ་དང་གཡོག་དང་འཁོར་དུ་བཅས་པ་རྣམས་འདིར་མ་གནས་པར་གཞན་དུ་དེངས་ཤིག །འདི་ལྟར་རྡོ་རྗེ་འཛིན་པའི་བཀའ་ཐོས་ནས་མྱུར་བ་ཉིད་དུ་ཕྱིར་དེངས་ཤིག །གང་དག་མི་འགྲོ་བ་དེ་དག་ཕྱག་ན་རྡོ་རྗེ་རབ་ཏུ་འབར་བ་ཧཱུཾ་ཀ་ར་ཤིན་ཏུ་ཁྲོས་པ། ཡེ་ཤེས་ཀྱི་རྡོ་རྗེ་ཆེན་པོ་ཀུན་ནས་རབ་ཏུ་འབར་བས་མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་ལན་གསུམ་གྱི་མཐར་གུ་གུལ་བདུག །བླ་མ་རྡོ་རྗེ་འཛིན་པ་ཁྲོ་བའི་ང་རྒྱལ་གྱིས་ཞལ་བཞི་པའི་སྔགས་དང་ཡེ་ཤེས་རྡོ་རྗེའི་ཐུན་གྱིས་བྲབ་སྟེ་རྒྱ་མཚོའི་ཕ་མཐར་བསྐྲད་པར་བསམ་མོ། །དེ་ནས་བསྲུང་འཁོར་བསྒོམ་པ་ནི། བགེགས་གཏོར་རྒྱུ་ལམ་དང་བསྟུན་འཕངས་པའི་མོད་ལ། བླ་མས་ཧཱུཾ་མཛད་ཀྱི་ཕྱག་རྒྱ་བཅས་ཏེ། ཞལ་བཞི་ནས་ཁྲོ་མོ་སྤྲོས་ཏེ་ལྷ་སྔགས་སྟོབས་ཀྱིས་བསྲུང་བ་དང༌། ཆོས་ཐམས་ཅད་ལ་དམིགས་པས་སོགས་དོན་དམ་ཏིང་འཛིན་གྱི་ལྟ་དགོངས་དང་མི་འབྲལ་བའི་ངང་ནས་རྟིང་མནན་ཏེ་ནང་དུ་བྱོན། ཚོགས་པས། ཐུགས་ཀ་ནས་འཕྲོས་པའི་ཧཱུཾ་ཡོངས་སུ་གྱུར་པ་ལས། ཨོཾ་མེ་དཱི་ནི་བཛྲི་བྷ་ཝ་བཛྲ་པནྡྷ་ཧཱུཾ་བཾ་ཧཱུཾ། རྡོ་རྗེའི་ས་གཞི། ཨོཾ་བཛྲ་པྲཱ་ཀཱ་ར་ཧཱུཾ་པཾ་ཧཱུཾ། རྡོ་རྗེའི་རྭ་བ། ཨོཾ་བཛྲ་པཉྫ་ར་ཧཱུཾ་ཡཾ་ཧཱུཾ། རྡོ་རྗེའི་གུར། ཨོཾ་བཛྲ་བི་ཏཱ་ན་ཧཱུཾ་ཁཾ་ཧཱུཾ། རྡོ་རྗེའི་བླ་རེ། ཨོཾ་བཛྲ་ས་ར་ཛཱ་ལ་ཏྲཱཾ་སཾ་ཏྲཱཾ། རྡོ་རྗེ་མདའི་དྲྭ་བ། ཨོཾ་བཛྲ་ཛྭ་ལ་ཨ་ན་ལརྐཀ་ཧཱུཾ་ཧཱུཾ་ཧཱུཾ། ཕྱིར་རོལ་དུ་མེ་རི་རྣམ་པ་ལྔ་རབ་ཏུ་འབར་བས་བསྐོར་བར་གྱུར། དེ་དུས་ཁྲུས་གསོལ་སྐབས་བཞེངས་བདེ་བའི་ཕྱིར་ཟླུམ་དཀྱིལ་བྱས་བཞུགས། དེ་ནས་སྦྱངས་ཆས་བཤམས། ཨོཾ་ཨཱཿབིགྷྣན་ཏ་ཀྲིཊ་ཧཱུཾ་ཞེས་འཁྱིལ་སྔགས་བདུན་བཟླས་པས་ཡུངས་ཀར་སྔགས་ཞུ། དེ་ནས་མཆོད་གཡོ་ག་གིས་མེ་རྫའི་སྣོད་བཀལ། ལས་རྡོར་གྱིས་སྦྱང་བ་ཕྱག་ལེན་བསྐོར་བར་བྱ་སྟེ། ཨོཾ་སརྦ་པཱ་པཾ་ད་ཧ་ན་བཛྲ་ཡ་བཛྲ་སཏྭ་སྱ་སརྦ་པཱ་པཾ་ད་ཧ་ན་སྭཱཧཱ། ཞེས་ཡུངས་ཀར་དང་ཆུ་མེར་བླུགས། གཞན་རྣམས་ཀ་ཏོར་ལྟ་བུར་བླུགས་ཏེ་ཚང་བ་དང་སིལ་སྙན་བཅས་ཕྱིར་དོར། དེ་ནས་ཉེ་རེག་དང་མཆོད་པའི་ཕྱག་ལེན་ལྷན་དུ་མཛད་པ་སྟེ། ཚོགས་པས། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧུཾ་ཧཱུཾ་ཕཊ། ཌཱ་ཀི་ནཱི་ཛཱ་ལ་སམྦ་སྭཱཧཱ། ཨོཾ་ཧྲཱིཿཧ་ཧ་ཧུཾ་ཧཱུཾ་ཕཊ། ཅེས་འཁོར་ལོ་གཙོ་བོའི་སྔགས་ལན་གསུམ་བརྗོད་སྐབས་ལས་རྡོར་གྱིས་ལག་པ་གཡོན་པའི་ཁྱོ་བར་ཆུ་གཙང་བླུགས། རྟེན་གྱི་མདུན་དུ་ཙོག་པུར་འདུག །གཡས་པའི་གུང་སྲིན་གྱིས་བླངས་ཏེ་རྟེན་རྣམས་ཀྱི་ཞལ་དང༌། ཤངས། སྤྱན། སྙན། དབུ། ཕྱག །ལྟེ་བ་རྣམས་སུ་བྱབས་ནས་རེག་པའི་སྟངས་ཀ་བྱ། དེ་སྐབས་བླ་མས་རྟེན་གྱི་སྣང་བརྙན་མེ་ལོང་དུ་འཆར་བ་ལ་མཆོད་པ་གསུམ་འབུལ་བའི་ཕྱག་ལེན་ནི། དྲི་བཟང་གི་ཆུ་དང་ཀུ་ཤའི་པིར་ཐོགས་ཏེ་རྟེན་རྣམས་ཀྱི་ཐུགས་ཀར་བྱུག །མེ་ཏོག་གི་ཕྲེང་བ་ཐོགས་ཏེ་རྟེན་གྱི་དབུ་ལ་འབུལ། མཆོད་ཡོན་གྱི་དུང་ཆོས་ཐོགས་ཏེ་ཞལ་དུ་འབུལ་ཚུལ་གྱིས་ཏིང་དུ་བླུགས། དེ་ནས་འཁྱིལ་སྔགས་བདུད་དང་ཧཱུཾ་བདུན་བརྗོད་དུས་སྤོས་དཀར་སྔགས་ཞུ། ལས་རྡོར་གྱིས་མར་མེ་གཡས་བསྐོར་དང༌། མཆོད་གཡོག་གིས་སྤོས་དཀར་མེར་བསྲེགས་ཏེ་གཡོན་དུ་བསྐོར་བར་བྱའོ། །དེ་ནས་ཁྲུས་གསོལ་ལ་ཚོགས་པ་ཡར་བཞེངས་དབུ་སྒོམ་བཞེས། ཁྲུས་ཁང་གི་མདུན་དུ་འཁོད་པའི་མོས་པ་བཅས། ལས་རྡོར་གྱི་མེ་ལོང་དུ་གདུགས་ཕུབ་པའམ་དར་གྱི་ལྡིང་གུར་བཅའ་བ་ཐོགས་ཏེ། ཁྲུས་ཁང་བསྐྱེད་པ་ནི། ཚོགས་པས། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ། །ཤེལ་གྱིས་ས་གཞི་གསལ་ཞིང་འཚེར་བ་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲེས་པ་དེར། །ཞེས་བརྗོད། དེ་ནས་ལས་རྡོར་གྱིས་སྐུ་ཕྱིའི་དར་ཕྲག་ཏུ་བཟུང༌། མེ་ལོང་གཡོན་དང་ཆུ་ཙང་གི་བུམ་པ་གཡས་སུ་ཐོགས་ཏེ། ཚོགས་པས། དེ་བཞིན་གཤེགས་པ་རྣམས་དང་དེ་སྲས་ལ། །རིན་ཆེན་བུམ་པ་མང་པོ་སྤོས་ཀྱི་ཆུ། །ཡིད་འོང་ལེགས་པར་བཀང་བས་གླུ་དང་ནི། །རོལ་མོ་བཅས་པ་དུ་མས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། ཚོགས་སིལ་བཅས་ཆུ་གཙང་གིས་བཀྲུ དེ་ནས་ལས་རྡོར་གྱིས་བུམ་པ་དེ་ཉིད་ཀྱིས་དང༌། མཆོད་གཡོག་གིས་འདག་ཆལ་གྱི་སྣོད་ཐོགས་ཚོགས་པས། རྒྱལ་བའི་སྐུ་ལ་ཉེས་པ་མི་མངའ་ཡང༌། །སེམས་ཅན་སྒོ་གསུམ་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་སྒོ་གསུམ་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཀ་ཡ་བི་ཤོ་དྷ་ན་ཡེ་སྭཱཧཱ། ཨོཾ་སརྦ་ཏ་ཐཱ་ག་ཏ་ཝཱ་ཀ་བི་ཤོ་དྷ་ན་ཡེ་སྭཱཧཱ། ཨོཾ་སརྦ་ཏ་ཐཱ་ག་ཏ་ཙིཏྟ་བི་ཤོ་དྷ་ན་ཡེ་སྭཱཧཱ། སྔགས་བརྗོད་པ་དང་ལྷན་ཅིག་སྔགས་གསུམ་རེ་རེ་བཞིན་བྱུག་དྲུད་བཀྲུ་གསུམ་གྱི་ཕྱག་ལེན་ཚང་བར་བྱ། ཨོཾ་མ་ལ་སཾ་ཤོ་དྷ་ན་ཡེ་སྭཱཧཱ། ཚོགས་སིལ་དང་བཅས་ཆུ་གཙང་གིས་བཤལ། དེས་བཙོག་ཁྲུས་གྲུབ། གཙང་ཁྲུས་ནི། ལས་རྡོར་གྱིས་ལས་བུམ་ཐོགས་ཏེ། རང་གི་སྙིང་ཁ་ནས་འཕྲོས་པའི་འོད་ཟེར་གྱིས་སོགས་ནས། སྐུ་ཕྱིའི་བར་གྱིས་གཙང་ཁྲུས་གྲུབ། དེ་ནས་ན་བཟའ་ཐོགས་ཏེ། སྲབ་འཇམ་ཡངས་པ་ལྷ་ཡི་གོས། །མི་བསྐྱོད་རྡོ་རྗེ་སྐུ་ལ་འབུལ། །མི་ཕྱེད་དད་པས་བདག་འབུལ་ན། །བདག་ཀྱང་རྡོ་རྗེ་སྐུ་ཐོབ་ཤོག །ཨོཾ་བཛྲ་ཝསྟྲ་ཡེ་ཨཱཿཧཱུཾ། དེ་ཡང་སྦྱང་ཁྲུས་ཀྱི་རིམ་པ་སོང་ཟིན། དེ་ནས་རྟེན་བསྐྱེད་ནི། ཡན་ལག་བཞི་པའི་གཞུང་ལས། རང་གཞུང་གི་མདུན་བསྐྱེད་བཞིན་དམ་ཚིག་བསྐྱེད་པ། བྱིན་གྱིས་བརླབས་པའི་བར་སྔོན་དུ་བཏང་ཞེས་གསུངས་པས། དེ་ནས་བླ་མས་དབུ་སྒོམ་བཞེས་ལས་བུམ་ཕྱག་ཏུ་ཐོགས་ཏེ། ཚོགས་པས། ཨོཾ་ཁནྜ་རོ་ཧེས་རྟེན་རྣམས་ལ་བསངས་གཏོར་བྱས། ཨོཾ་སྭ་བྷ་ཝསརབ་ཏུ་གནས་བྱའི་རྟེན་རྣམས་སྦྱངས། སྟོང་པའི་ངང་ལས། ཡཾ་རཾ་པཾ་ལཾ་སུཾ་པཾ་ཧཱུཾ་པཾ་བརྩེགས་པ་རིམ་པ་བཞིན་ཞུ་བ་ལས་རླུང་གི་དཀྱིལ་འཁོར་ནག་པོ་ཟླ་གམ། མེའི་དཀྱིལ་འཁོར་དམར་པོ་གྲུ་གསུམ། ཆུའི་དཀྱིལ་འཁོར་དཀར་པོ་ཟླུམ་པོ། སའི་དཀྱིལ་འཁོར་སེར་པོ་གྲུ་བཞི་བརྩེགས་པའི་སྟེང་དུ་རི་རབ་དང༌། སྣ་ཚོགས་པདྨ་ལྷུན་པོའི་ཁ་ཁྱབ་པའི་དཀྱིལ་དུ་སྣ་ཚོགས་རྡོ་རྗེ་རྭ་བཅུ་གཉིས་པ། དེའི་ལྟེ་བར་པདྨའི་སྡོང་པོ་གྱེན་དུ་འཕགས་པ། འདབ་མ་བརྒྱད་པའི་ཕྱོགས་བཞི་དམར། མེ་རླུང་སེར། བདེན་བྲལ་ལྗང༌། དབང་ལྡན་སྔོ། གེ་སར་དམར་སེར། ལྟེ་བར་མཐིང་ག གྲི་གུག་ཕྲེང་བས་མུ་ཁྱུད་བྱས་པ། རང་གི་སྙིང་ག་ནས་ཧཱུཾ་ཡིག་འཐོན། དེའི་ལྟེར་བར་འཁོད། དེ་ཡོངས་སུ་གྱུར་པ་ལས་སྣ་ཚོགས་རྡོ་རྗེའི་ལྟེ་བ་པདྨ་ནང་མའི་ཕྱིར་རང་བཞིན་གྱི་རྣམ་པར་སྣང་མཛད་རྣམས་ཡོངས་སུ་གྱུར་པའི་རིན་པོ་ཆེའི་གཞལ་ཡས་ཁང་དཀར་སེར་དམར་ལྗང་སྔོ་བའི་རྩིག་པ་དྭངས་ཤིང་གསལ་ལ་སྒྲིབ་པ་མེད་པ། ཁ་དོག་བཀྲ་བ་འོད་ཟེར་གྱི་ཕུང་པོར་འབར་བ། གྲུ་བཞི་པ། རྒྱ་ཁྱོད་མཉམ་པ། རྨང་གི་ཕྱིར་འདོད་པའི་སྣམ་བུ་དམར་པོ། ཁ་ཁྱེར་ལ་རིན་པོ་ཆེའི་སྣམ་བུ་སེར་པོ། རྩིག་སྟེངས་སུ་མུན་པའི་སྣམ་བུ་དྲ་བ་དང་དྲ་ཕྱེད་དར་དཔྱངས་ཀྱིས་སྤྲས་པ། བྱ་འདབ་ཀྱི་སྣ་ལ་ཐུར་དུ་ཤར་རྩིག་པའི་སྟེང་ཐད་དུ་མདའ་ཡབ་དཀར་པོ་པདྨ་ཕྱེད་པའི་དབྱིབས་ཅན། ཁང་པ་བརྩེགས་མ་སྟེང་མའི་དབུས་འཕྱུར་བུ་རྡོ་རྗེ་རིན་པོ་ཆེའི་ཏོག །ལོགས་བཞིར་སྒོ་བཞི་ཏྭ་ར་ཎས་མཛེས་པ། དེའི་སྟེང་དུ་པདྨ་ལ་གསེར་གྱི་འཁོར་ལོའི་རྩིབས་སྟོང་གདུགས་དང་བཅས་པ་ལ་གཡས་གཡོན་ནས་རི་དྭགས་རུ་རུ་ཟུང་མིག་མི་འཛུམ་པར་བལྟ་བ། རྒྱན་ཐམས་ཅད་ཀྱིས་སྤྲས་པ། རི་རབ་ཀྱི་ཕྱིར་དུར་ཁྲོད་ཆེན་པོ་བརྒྱད། ཕྱོགས་སྐྱོང༌། ཤིང༌། ཞིང་སྐྱོང༌། ཀླུ། རྣལ་འབྱོར་པ། མེ། ཆུ། སྤྲིན། རི་བརྒྱད་བརྒྱད་རོ་དང་ལྕེ་སྤྱང་ཤ་ཟ་དང་སྲིན་པོ་ཟ་བྱེད་ཀྱི་མཁའ་འགྲོ་མ་སོགས་ཀྱིས་གང་ཞིང་འཇིགས་སུ་རུང་བས་ཡོངས་སུ་བསྐོར་བའི་གཞལ་ཡས་ཁང་ཆེན་པོའི་དབུས་ཀྱི་པདྨའི་ལྟེ་བར་ཉི་གདན་ལ། བཅོམ་ལྡན་འདས་དཔལ་འཁོར་ལོ་སྡོམ་པ་ཨིནྡྲ་ནཱི་ལ་དང་མཚུངས་པའི་སྐུ་སྔོན་པོ་ཞལ་བཞི་ཕྱག་བཅུ་གཉིས་པ། ཞབས་གཡས་བརྐྱང་བས་དུས་མཚན་མ་དམར་མོའི་སྙིང་ག་མནན་པ། གཡོན་ཅུང་ཟད་བསྐུམ་པས་འཇིགས་བྱེད་སྔོན་པོའི་དཔྲལ་བ་མནན་པ། རྩ་ཞལ་སྔོན་པོ། གཡོན་ཞལ་ལྗང་ཁུ། རྒྱབ་ཞལ་དམར་པོ། གཡས་ཞལ་སེར་པོ། ཞལ་རེ་རེ་ལ་སྤྱན་གསུམ་གསུམ་དང་ལྡན་པ། ནོར་བུ་དང་སྣ་ཚོགས་རྡོ་རྗེ་དང༌། ཟླ་བ་ཕྱེད་པས་མཚན་པའི་རལ་པའི་ཐོགས་ཚུགས་ཅན། དབུ་རེ་རེ་ལ་མི་མགོ་སྐམ་པོ་ལྔ་ལྔའི་དབུ་རྒྱན་དང༌། རློན་པ་ལྔ་བཅུའི་དོ་ཤལ་བྱས་པ། འཁོར་ལོ་དང༌། རྣ་ཆ་དང༌། མགུལ་རྒྱན་དང༌། གདུ་བུ་དང༌། སྐ་རགས་དང༌། ཐལ་ཆེན་ཏེ་ཕྱག་རྒྱ་དྲུག་གིས་བརྒྱན་པ། ཞལ་མཆེ་བ་གཙིགས་ཤིང་འཇིག་པར་བྱེད་པ། སྟག་གི་པགས་པའི་ཤམ་ཐབས་ཅན། གར་གྱི་ཉམས་དགུ་དང་ལྡན་པ་སྟེ། སྐུ་དཔའ་བ་དང༌། སྒེག་པ་དང༌། འཇིགས་སུ་རུང་བ་དང༌། གསུང་རྒོད་པ་དང༌། གཤེ་བ་དང༌། རྔམ་པ་དང༌། ཐུགས་སྙིང་རྗེ་བ་དང༌། ཞི་བ་དང༌། ངོ་མཚར་བའོ། །ཕྱག་བཅུ་གཉིས་ཀྱི་དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་ཁྱུད་པ། དེའི་འོག་མ་གཉིས་ཀྱིས་གླང་པོ་ཆེའི་པགས་པ་རློན་པ་གདེངས་ནས་འཛིན་པ། གཡས་ཀྱི་གསུམ་པ་ན་ཌ་མ་རུ། བཞི་པ་ན་དགྲ་སྟ། ལྔ་པ་ན་གྲི་གུག །དྲུག་པ་ན་མདུང་རྩེ་གསུམ་པ། གཡོན་གྱི་གསུམ་པ་ན་ཁ་ཊྭཱཾ་ག །བཞི་པ་ན་ཐོད་པ་ཁྲག་གིས་གང་བ། ལྔ་པ་ན་རྡོ་རྗེའི་ཞབས་པ། དྲུག་པ་ན་ཚངས་པའི་མགོ་བོ་གདོང་བཞི་པ་བསྣམས་པ། དེའི་པང་ན་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ་ཞལ་གཅིག་ཕྱག་གཉིས་སྤྱན་གསུམ་པ། ཨནྟྲས་གང་བའི་ཐོད་པ་འཛིན་པའི་ཕྱག་གཡོན་ཡབ་ལ་འཁྱུད་པ། གཡས་རྡོ་རྗེ་དང་བཅས་པའི་སྡིག་འཛུབ་སྟེང་གི་ནམ་མཁའ་ལ་འཕྱར་བ། མི་མགོ་སྐམ་པོ་ལྔའི་དབུ་རྒྱན་དང༌། ཐོད་སྐམ་ལྔ་བཅུའི་དོ་ཤལ་ཅན། གཅེར་བུ་སྐྲ་གྲོལ་ཞིང་ཕྱག་རྒྱ་ལྔས་བརྒྱན་པ། བྱིན་པ་གཉིས་ཀྱིས་བཅོམ་ལྡན་འདས་ཀྱི་བརླ་གཉིས་ལ་འཁྱུད་པ། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། དེའི་ཤར་གྱི་འདབ་མ་ལ་མཁའ་འགྲོ་མ་སྐུ་མདོག་ནག་མོ། བྱང་དུ་ལཱ་མ་ལྗང་ཁུ། ནུབ་ཏུ་དུམ་སྐྱེས་མ་དམར་མོ། ལྷོར་གཟུགས་ཅན་མ་སེར་མོ། མཚམས་ཀྱི་འདབ་མ་བཞི་ལ་བྱང་ཆུབ་སེམས་ཀྱིས་གང་བའི་བུམ་པ་བཞིའི་སྟེང་དུ་བདུད་རྩི་ལྔས་གང་བའི་ཐོད་པ་བཞིའོ། །ཤར་སྒོར་ཁྭ་གདོང་མ་ནག་མོ། བྱང་སྒོར་འུག་གདོང་མ་ལྗང་ཁུ། ནུབ་སྒོར་ཁྱི་གདོང་མ་དམར་མོ། ལྷོ་སྒོར་ཕག་གདོང་མ་སེར་མོ། ཤར་སྒོ་གཤིན་རྗེ་བརྟན་མ་གཡས་གཡོན་སེར་བ། ལྷོ་ནུབ་ཏུ་གཤིན་རྗེ་ཕོ་ཉ་མོ་གཡས་སེར་གཡོན་དམར་བ། ནུབ་བྱང་དུ་གཤིན་རྗེ་མཆེ་བ་མ་གཡས་དམར་གཡོན་ལྗང་བ། བྱང་ཤར་དུ་གཤིན་རྗེ་འཇོམས་མ་གཡས་ལྗང་གཡོན་སྔོ་བ། ལྷ་མོ་དེ་ཐམས་ཅད་ཞལ་གཅིག་ཕྱག་བཞི་མ་གཡས་གཉིས་ན་གྲི་གུག་དང་ཌ་མ་རུ། གཡོན་གཉིས་ན་ཐོད་པ་དང་ཁྭ་ཊྭཱཾ་ག་འཛིན་པ། སྐྲ་གྲོལ་ཞིང་ཕྱག་རྒྱ་ལྔས་བརྒྱན་པ། ཞབས་གཡས་བརྐྱང་བས་པད་ཉིའི་སྟེང་རོའི་གདན་ལ་བཞུགས་པ། ཐོད་པ་དང་རྡོ་རྗེ་ཕྲེང་བས་དབུ་ལ་བརྒྱན་པ། མི་མགོ་ལྔ་བཅུའི་དོ་ཤལ་ཅན། སྐུ་དྲག་མོའི་གཟུགས་ཅན་དུ་གྱུར། ལྷ་དེ་དག་ཐམས་ཅད་ཀྱི་སྤྱི་བོར་ཨོཾ། མགྲིན་པར་ཨཱཿསྙིང་གར་ཧཱུཾ། གཙོ་བོའི་སྙིང་གར་ཨོཾ་ཧ། དཔྲལ་བར་ནམ་མ་ཧི། སྤྱི་བོར་སྭཱ་ཧ་ཧུ། ཕྲག་པ་གཉིས་སུ་བཽ་ཥཊ་ཧེ། སྤྱན་གསུམ་ལ་ཧཱུཾ་ཧཱུཾ་ཧོཿ། ཡན་ལག་ཐམས་ཅད་ལ་ཕཊ་ཧཾ། གཙོ་མོའི་ལྟེ་བར་ཨོཾ་བཾ། སྙིང་གར་ཧཾ་ཡཽཾ། མགྲིན་པར་ཧྲིཾ་མོ། དཔྲལ་བར་ཧྲིཾ་ཧྲིཾ། སྤྱི་བོར་ཧཱུཾ་ཧཱུཾ། ཡན་ལག་ཐམས་ཅད་ལ་ཕཊ་ཕཊ། དེ་ནས་འབར་བའི་ཕྱག་རྒྱས་སྐོར་ཞིང༌། ཅང་ཏེའུ་ལ་སོགས་པའི་སྒྲ་དྲག་ཏུ་འཁྲོལ་བས། ཕེཾ་ཕེཾ་ཕེཾ་ཞེས་སིལ་སྙན་དང་བཅས་ཏེ། ཨོཾ་གུ་རུ་ཤྲཱི་བཛྲ་ཧེ་རུ་ཀ་སོགས་ནས་སྭ་བྷཱ་ཝ་ཨཏྨ་ཀོ྅་ཧཾ། ཞེས་པའི་བར་ལན་གསུམ་བརྗོད། དེ་ནས་ཡེ་ཤེས་པ་སྤྱན་འདྲེན་པ་ནི། ཡན་ལག་བཞི་པའི་གཞུང་ལས་བྱུང་བ་ལྟར། རང་གི་སྙིང་ག་ནས་སྤྲོས་པའི་འོད་ཟེར་གྱིས། འོག་མིན་གྱིས་ཞིང་ནས་རབ་ཏུ་གནས་པར་བྱ་བའི་ཡེ་ཤེས་སེམས་དཔའ་དང༌། ཕྱོགས་བཅུའི་ཞིང་ནས་སངས་རྒྱས་དང་བྱང་ཆུབ་སེམས་དཔའ་ལ་སོགས་པ་ལྷ་རྣམས་མདུན་གྱི་ནམ་མཁར་བཛྲ་ས་མཱ་ཛཿཞེས་གྲངས་ཚད་དང་བཅས་པ་ངེས་པའི་ལྷ་དང༌། གྲངས་ཚད་ལས་འདས་པ་མ་ངེས་པའི་མགྲོན་ཏེ་ལྷན་ཅིག་ཏུ་སྤྱན་དྲངས་བའོ། །དེ་ནས་ནམ་མཁར་བྱོན་པའི་ཡེ་ཤེས་པ་ལ་དམིགས་ཏེ། ཡེ་ཤེས་ཕྱི་འབྲང་གི་བགེགས་རྣམས་ཕྱིར་དེངས་ཤིག་ཅེས་སུམ་བྷ་ནི་སིལ་སྙན་བཅས་ཡུངས་ཐུན་གྱིས་བྲབས་ཏེ་བསྐྲད། དེ་ཡང་ལྷ་ལ་ཕྱིར་འབྲངས་ཡོད་མེད་ཀྱི་དམིགས་བསལ་འདུག་ཀྱང་དོན་དུ་གདོན་བགེགས་འཁྲུལ་རྟོག་ལས་གཞན་དུ་མེད་པས་ལྷ་དང་རང་སེམས་གཉིས་སུ་བཟུང་བའི་བྱུར་འདྲེ་བསྐྲད་པའི་དོན་ནོ། །སྐབས་འདིར་ཡན་ལག་བཞི་པའི་གཞུང་ལས། ཉེར་སྤྱོད་ལྔ་ཡིས་ཡང་དག་མཆོད། །ཅེས་གསུངས་པས། ཆོ་ག་འབྲིང་པོའི་ལུགས་ལ་ནམ་མཁའ་མཆོད་པ་བསྡུས་པ་ཞིག་ངེས་པར་དགོས་ཏེ། ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ་སོགས་ནས་ཤཔྟའི་བར་གྱི་སིལ་སྙན་བྱ། དེང་སང་རབ་གནས་མཁན་པོ་ཕལ་ཆེར་གྱིས་དངོས་གཞི་ལས་རིགས་འགྲེས་ནས་མཆོད་པ་བསྡུས་པ་འདི་མི་ཕུལ་བའང་མང་དུ་མཐོང་བས། དེ་ནི་ལེགས་པར་མ་དཔྱད་པ་འདུག་སྟེ། གང་ཡིན་ཟེར་ན། དངོས་གཞིའི་ཨོཾ་སརྦ་ཏ་ཐཱ་ག་ཏ་སོགས་ནི་ནམ་མཁའ་མཆོད་པ་ཡིན་ལ། སྟ་གོན་སྐབས་ཀྱི་ཨོཾ་སརྦ་ཏ་ཐཱ་ག་ཏ་ནི་རྟེན་དང་ཡེ་ཤེས་པ་བསྲེས་ཟིན་ནས་ཕུལ་བའི་ཕྱིར་དེ་ལ་རྟེན་བསྐྱེད་མཆོད་པ་ཟེར། དངོས་གཞི་ལ་མངའ་དབུལ་མཆོད་པ་མ་གཏོགས་རྟེན་བསྐྱེད་མཆོད་པ་ཟེར་བའི་ཐ་སྙེད་མེད་པས་ལེགས་པར་སེམས་ཤིག །དེ་ནས་སྟ་གོན་གྱི་ཡེ་ཤེས་པ་ལ་དམིགས་ཏེ། ས་མ་ཡ་སྟྭཾ། ས་མ་ཡ་ཧོཿ། ཞེས་ཕྱག་རྒྱ་བཅས་ལན་གསུམ་གྱི་མཐར། དམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད་དེ་རྟེན་དང་ཡེ་ཤེས་པ་བསྲེ་བར་བྱའོ། །དེ་ནས་རྟེན་བསྐྱེད་མཆོད་པ་ནི། མགོན་པོ་འདི་ནི་བྱོན་པ་ལེགས། །བདག་ཅག་བསོད་ནམས་སྐལ་བར་ལྡན། །བདག་ལས་མཆོད་ཡོན་བཞེས་ནས་ཀྱང༌། །འདི་ཉིད་དུ་ནི་བཞུགས་སུ་གསོལ། །ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏཱིཙྪ་ཧཱུཾ་སྭཱཧཱ། དེ་བཞིན་ཨོཾ་སརྦ་ཏ་ཐཱ་ག་ཏ་པཱ་དྱཾ། ཨཉྩ་མཱ་ནཾ་པྲ་ཏཱི་ཙྪ་ཧཱུཾ་སྭཱཧཱ། ཞེས་དང༌། ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ། དེ་བཞིན་ཉེར་སྤྱོད་ལྷག་མ་སིལ་སྙན་བཅས་པས་ཕྱི་མཆོད་དང༌། ཨོཾ་ཨཱཿབཛྲ་རཱུ་པ་ཧུཾ་ཧཱུཾ་ཕཊ་སོགས་ནས་པརྴེའི་བར་གྱི་ནང་མཆོད་དང༌། ལྕགས་ཀྱུ་ལྔ་དང་བདུད་རྩི་ལྔ། །དངོས་གྲུབ་ཀུན་གྱི་བདག་ཉིད་མཆོག །དཀྱིལ་འཁོར་མཆོད་པ་བགྱི་བར་འཚལ། །རྒྱལ་བའི་ཡེ་ཤེས་ལྔ་ཐོབ་ཤོག །སརྦ་པཉྩ་ཨི་མྲི་ཏ་པཱུ་ཛ་ཁཱ་ཧི། ཞེས་བདུད་རྩི་ཕུལ་བ་གསང་མཆོད་དང༌། མཛེས་མ་འདི་དག་ཕྱག་རྒྱ་ཆེ། །མཐའ་ཡས་བདེ་བ་སྦྱིན་པ་མོ། །རིགས་ལྔ་ལས་བྱུང་འདི་ཕུལ་བས། །རིག་པའི་བརྟུལ་ཞུགས་མཐར་ཕྱིན་ཤོག །ལྷ་དང་མི་ཡི་བདེ་བ་ནི། །བསྡུས་བྱས་རྡོ་རྗེ་འཛིན་པ་ཡི། །བཅུ་དྲུག་ཆར་ཡང་མི་ཕོད་པའི། །དགའ་བ་བླ་ན་མེད་པས་མཆོད། །ཞེས་དེ་ཁོ་ན་ཉིད་ཀྱི་མཆོད་པའོ། །སྟ་གོན་གྱི་སྐབས་འདིར་རྐང་པ་བརྒྱད་པའི་བསྟོད་པ་མི་དགོས། དེ་ནས་སྤོས་རེང་ཏེ། ལྕེ་ཧཱུཾ་ལས་རྡོ་རྗེ་གྱུར། དྲི་གསིལ་བཅས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །སྐུ་གསུང་ཐུགས་ཀྱི་རྟེན་འདི་རྣམས། །སང་ནི་རབ་གནས་བགྱི་བར་འཚལ། །སློབ་མ་རྣམས་ལ་བརྩེ་ཕྱིར་དང༌། །ཁྱེད་རྣམས་ལ་ཡང་མཆོད་པའི་ཕྱིར། །བཅོམ་ལྡན་འདས་ལ་གུས་བདག་ལ། །རྗེས་སུ་གནང་བར་མཛད་པར་རིགས། །སངས་རྒྱས་རྣམས་ནི་དགོངས་སུ་གསོལ། །བྱང་ཆུབ་སེམས་དཔའ་དགྲ་བཅོམ་དང༌། །གང་ཡང་གསང་སྔགས་ལྷ་རྣམས་དང༌། །འཇིག་རྟེན་སྐྱོང་བའི་ལྷ་ཚོགས་ནི། །རྫོགས་སངས་རྒྱས་ཀྱི་བསྟན་པ་ལ། །དགའ་དང་རྡོ་རྗེའི་སྤྱན་མངའ་བ། །བདག་དང་སློབ་མ་བཅས་པ་ལ། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་གྱིས་སྙན་གསན་ཕབ་ནས་གནང་བ་ཐོབ་པར་བསམ་མོ། དེ་ནས་ནམ་མཁར་བཏེག་པའི་ཕྱག་རྒྱ་བཅས། ཨོཾ་བཛྲ་པུ་ཎ་རཱ་ག་མ་ནཱ་ཡ་མུཿཡེ་ཤེས་པ་དེ་ནས་གཤེགས་ཏེ་སྟེང་གི་ནམ་མཁར་བྱོན་པར་གྱུར། ཞེས་བརྗོད། རྟེན་དམ་ཚིག་པ་དེ་ལ་ཧཱུཾ་བྷྲུཾ་ཤྲཱི་ཞེས་བརྗོད་ནས་རྟེན་དགབ་པར་བྱའོ། །དེ་ནས་ཡི་གེ་བརྒྱ་པས་ལྷག་ཆད་བསྐང་ནས། བདག་བསྐྱེད་སྣོད་བཅུད་ཀྱི་དངོས་པོ་སོགས་ནས་ཞལ་གཅིག་ཕྱག་གཉིས་པའི་སྐུར་གྱུར། ཞེས་ལངས་ཏེ་དགེ་བ་བསྔོ། སྨོན་ལམ་དང་བཀྲ་ཤིས་མདོར་བསྡུས་ཙམ་བྱའོ། །དེང་སང་ཕལ་ཆེར་གྱིས་བདག་བསྐྱེད་བསྡུ་ཆོག་སོགས་མི་མཛད་པར་འདི་ནས་ཤར་གྱིས་གྲོལ་བ་སྣང་ཡང༌། དབང་གི་སྟ་གོན་སོགས་གཞན་དང་གོ་བསྟུན་ན་མཆོད་བསྙེན་པའི་དབང་དུ་བྱས་ཏེ་མ་ཕུལ་ཀྱང་བསྡུ་རིམ་ནི་ངེས་ཅན་དུ་དགོས་ཏེ། རྟེན་བསྐྱེད་འཕྲོ་ཅན་དུ་བཞག་པ་མ་གཏོགས་བདག་བསྐྱེད་འཕྲོ་ཅན་དུ་བཞག་དགོས་པའི་རྒྱུ་མཚན་མེད་པས། ཅལ་རྒྱུའི་རྗེས་སུ་མི་འབྲང་བར་དོན་ལ་དཔྱད་པར་རིགས་སོ། །དེས་ཉིན་དང་པོ་སྟ་གོན་གྱི་ཆོ་ག་གྲུབ་བོ།། །།ད་ནི་དངོས་གཞི་ཉིན་གཉིས་པའི་ཆོ་ག་ལ་གཉིས། བཅས་ཤོམ་དང༌། ཆོ་ག་དངོས་སོ། །དང་པོ་ནི། རབ་རྒྱུད་ལས། སྦྱོར་བ་དམན་པས་མི་བྱ་སྟེ། །རབ་གནས་ཡང་དག་གྲུབ་མི་འགྱུར།། ཞེས་གསུངས་པས། ལག་ལེན་རྣམ་པར་དག་པ་ནི་ཀུན་རྫོབ་ཀྱི་ཆེ་བ་ཡིན་པས་རབ་གནས་ཡང་དག་གྲུབ་པའི་མཚམས་སྦྱོར་ཡིན་ནོ། །དེ་ལ་རང་གཞུང་སྒྲུབ་ཆོག་གི་གཏོར་མ་དང་མཆོད་པ་སོགས་ཕྱག་ལེན་ལྟར་འཁྲུལ་མེད་དུ་བཀོད་པ་གཞིར་བཅས། དེའི་ཁར་མངའ་དབུལ་གྱི་མཆོད་པ་བརྒྱད་ཚར། གསང་བདག་གི་དྲུག་ཚར། ཆོས་སྐྱོང་མགོན་པོ་དང་གཞི་བདག་གི་གཏོར་མ། མངའ་དབུལ་གྱི་སྤྱན་དབྱེའི་རྫས་དངུལ་ཀོང་དུ་མར་སྦྲང་སྦྱར་བ་དང་ན་བཟའ་ཚན་པ་གསུམ་བཅས་འདུ་བྱ། སྦྱིན་སྲེག་ཡོད་ན་རྒྱས་པའི་ཐབ་ཁུང་དང་རླུང་གཡབ་ཀུ་ཤ་མར་ཁུ་སོགས་དང༌། སྲེག་རྫས་རིམ་པ་གཉིས་དང་མཆོད་རྫས་ཕྲེང་ཚར་བཞིན་དང༌། ལྷ་རྟེན་མེ་ཏོག་གི་ཚོམ་བུ་རིགས་ལྔས་བརྒྱན་པ། གཙོ་བོ་བདག་ཅག་གི་མེ་ཏོག་འོ་ཐུག་གི་སྣོད་རྫ་མ་ཚོན་ཅན་དང་མེ་ཏོག་གི་ཕྲེང་བ་མེ་ལོང་ཐུར་མ་པད་སྡེར་བཅས་འདུ་བྱ། གཞན་ཡང་བགེགས་བསྐྲད་ཀྱི་ཆས་དང་སྦྱང་ཆས། ཉེ་རེག་ཆུ་གཙང་དང་ཁྲུས་ཆས་རྣམས་སྟ་གོན་གྱི་སྐབས་བཞིན་སྒྲིག །སྡིག་སྲེག་གི་ཆས་ལ། མེ་ལོང་དུ་ཏིལ་ནག་གི་སྡིག་གཟུགས་དང་ཁྲོ་བོ་ཟ་བྱེད་མེ་ཆུ་སོགས་འདུ་བྱས། དབང་རྫས་ལ། མེ་ཏོག་གི་ཕྲེང་བ་གཉིས་དང༌། བུམ་པ། ཅོད་པན། རྡོ་རྗེ། དྲིལ་བུ། རྡོར་དྲིལ་སྦྲག་མ་སྟེ་རིག་པའི་དབང་ལྔ་དང༌། མངའ་དབུལ་དང་རྫས་བརྒྱད་ཀྱི་ཙཀླི། དེའི་ཁར་ཁྲི་གདུགས་དང་རིག་ཙཀ་སོགས་དབང་ཙཀ་ཆ་ཚང་དང་གསང་དབང་གི་བདུད་རྩིར་བཅས་སྣོད་གཅིག་ཏུ་བསྒྲིགས་ཏེ་འདེགས་ཁྲིའི་ཁར་འཇོག །ཡང་ཤིང་པྲོག་ཏུ་དགུན་ཟླ་འབྲིང་པོའི་མཆོད་པ་ཚོགས་དང་གཏོར་མ་བཅས་བཤམ། འདེགས་ཁྲིའི་ནང་དུ་བུམ་པ་དང་ཐོད་པ་དགུ་རེ་དང་གཙོ་བུམ་ལ་རྣམ་རྒྱལ་ཆེན་པོ་དང་གཟུངས་རྡོར་བཀོད། གཞན་ཡང་བཀྲ་ཤིས་འབྲུ་དྲི་བཟང་གི་ཆུས་བརླན་པ་དང་མེ་ཏོག་སིལ་མ། ཇི་སྲིད་མེ་དང་སོགས་ཀྱི་མེ་ཏོག་གི་ཕྲེང་བ་རྟེན་དང་ཆོ་ག་པ་ལ་ཁྱབ་པ་གཅིག །བཀྲ་ཤིས་མངའ་གསོལ་སྐབས་ཀྱི་རོལ་ཆས་དང་འཕྱེ་འཕུར་རྒྱལ་མཚན་སོགས་ཀྱང་ཉེར་བསྡོགས་བྱའོ། །གཉིས་པ་ཆོ་ག་དངོས་ལ་གསུམ། དཀྱིལ་འཁོར་སྒྲུབ་པའི་ཆོ་ག །དེ་དང་འབྲེལ་བའི་རབ་གནས། ཞར་བྱུང་ཞལ་གསོའི་སྦྱིན་སྲེག་བསྟན་པའོ། །དང་པོ་ནི། མ་ནམ་བཞི་སྐོར་དང་བསྟོད་ཚོགས་ཕྱོགས་བཅུ་དུས་གསུམ་ནས་བཟུང༌། སྒྲུབ་གཞུང་གི་གོ་རིམ་ལྟར་མདུན་བུམ་སྒྲུབ་པ་ཕྱི་གཏོར་བདག་འཇུག་བདག་བསྐྱེད་བཟླས་པ་གྲུབ་པའི་མཐར། དཀྱིལ་འཁོར་གྱི་ལྷ་ཚོགས་རྣམས་བདག་ཉིད་ལས་གཉིས་སུ་བྱེ་ནས་མདུན་གྱི་དཀྱིལ་འཁོར་ལ་སྔར་བཞིན་བཞུགས་པར་གྱུར། ཞེས་བརྗོད་བར་མ་གྲོལ་ལོ། །གཉིས་པ་དེ་དང་འབྲེལ་བའི་རབ་གནས་ལ། རབ་གནས་རྒྱ་གཞུང་ལས། སྤྱི་ནི་རྟེན་བསྐྱེད་དགུག་བསྟིམ་དང༌། །དབང་བསྐུར་བརྟན་བཞུགས་བཞི་པོ་ནི། །རབ་གནས་ཉིད་ཀྱི་ངོ་བོ་ཡིན། །ཞེས་པ་ལྟར་བཞི་ལས། དང་པོ་རྟེན་བསྐྱེད་ལ། སྔོན་དུ་འགྲོ་བའི་ཡན་ལག་དང༌། ཡན་ལག་ཅན་རྟེན་བསྐྱེད་དངོས་གཉིས་ལས། དང་པོ་ལ་དྲུག །བགེགས་སྦྱང༌། མི་ཤིས་པ་སྦྱང་བ། ཉེ་རེག་གི་སྦྱང་བ། སྡིག་པ་སྦྱང་བ། ཁྲུས་ཀྱི་སྦྱང་བའོ། །དང་པོ་ནི། སྔར་བླ་མས་བསྙེན་པ་ཁ་གསོའི་སྐབས་ལྗགས་ཐུན་ནུས་ལྡན་དུ་བསྒྲུབས་དེ། སླར་ཡང་ཚོགས་པ་སྤྱི་མཐུན་ནས་སུམ་བྷ་ནི་ཉི་ཤུ་རྩ་གཅིག་གིས་བྲབས་རྫས་ལ་སྔགས་ཞུས་ཏེ་བཏབ་པའི་མཐར། ཐུགས་ཀ་ནས་ཁྲོ་བོའི་ཚོགས་དཔག་ཏུ་མེད་པ་འཕྲོས་ཏེ། བདུག་རྫས་དང་བྲབས་རྫས་ལ་ཐིམ་པས་ཁྲོ་བོ་རྣམས་བདུག་རྫས་བྲབས་རྫས་དེ་དང་དེའི་རྣམ་པར་གྱུར། དེས་དངོས་པོ་གང་ལ་གཏོར་ཞིང་རེག་པ་དང་བདུག་པས་གདོན་བགེགས་ལོག་པར་འདྲེན་པའི་རིགས་ཐམས་ཅད་འགྱངས་རིང་དུ་འབྱེར་ནུས་པའི་གྲུབ་པའི་རྫས་མཐུ་སྟོབས་ནུས་པ་དང་ལྡན་པར་གྱུར། ཞེས་བརྗོད་དོ། །གཉིས་པ་ལ་གསུམ། ལྷ་བསྐྱེད། བཀའ་བསྒོ། སྲུང་འཁོར་རོ། །དང་པོ་ནི། ཚོགས་པ་ཡར་བཞེངས་བླ་མ་གྲལ་གྱི་མཇུག་ཏུ་རྟེན་ལ་ཞལ་ཕྱོགས་ཏེ། སེམས་ཅན་མ་རིག་པའི་མུན་པར་སོང་ཞིང་བདུད་ཀྱི་བྱིན་གྱིས་བརླབས་པ་རྣམས་ལ་བལྟས་ཏེ་དེ་རྣམས་ཀྱི་བདུད་གཞོམ་པའི་ཕྱིར། རང་ཉིད་བཅོམ་ལྡན་འདས་དཔལ་འཁོར་ལོ་སྡོམ་པ་ཁམས་གསུམ་རྣམ་པར་རྒྱལ་བའི་སྐུར་གསལ་བའི་མིག་གཡས་པ་མ་ལས་ཉི་མ་དང༌། གཡོན་པ་ཌ་ལས་ཟླ་བ་དང༌། མིག་འབྲས་ཧཱུཾ་ལས་བསྐལ་པའི་མེ་ལྟར་འབར་བར་གྱུར། ཞེས་དང༌། རང་གི་སྙིང་ཁའི་ཧཱུཾ་ཡིག་གི་འོད་ཟེར་གྱིས་ཁམས་གསུམ་ན་གནས་པའི་བདུད་བགེགས་གདོན་རིགས་སྤྱི་དང༌། ཁྱད་པར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རབ་ཏུ་གནས་པ་ལ་བར་དུ་གཅོད་པའི་གདོན་བགེགས་ཐམས་ཅད་མདུན་དུ་བཀུག་པར་གྱུར། ཞེས་བརྗོད་དོ། །གཉིས་པ་ནི། བགེགས་གཏོར་ཏིང་ལོ་ལམ་སྒྲོན་ཆང་བུ་ལམ་རྒྱགས་ཀྱི་ཚུལ་དུ་བཤམས་ནས། ཨ་ཀཱ་རོས་བྱིན་གྱིས་བརླབས་ཏེ་ཚིམ་པར་བསྔོས་པའི་མཐར། མེ་འཆམས་དང་བཅས་རོལ་མོའི་མཚམས་རྔམ་དྲག་ཏུ་བརྡུང་ནས་བཀའ་བསྒོ་བ་ནི། ཧཱུཾ། ང་ནི་དཔལ་ལྡན་སྙིང་རྗེའི་སྟོབས། །སྲུང་བའི་འཁོར་ལོ་རབ་སྦྱོར་བས། །ལུས་སྲུལ་ལ་སོགས་གང་ཅི་ཡང༌། །བགེགས་ཀྱི་ཚོགས་རྣམས་གཞན་དུ་དེངས། །ཅི་སྟེ་ངས་སྒོ་སུ་ཞིག་འདའ། །རྡོ་རྗེ་བདག་པོ་སྐུ་ཡིས་ནི། །ལུས་སྲུལ་ལས་སྐྱེས་འགལ་བྱ་སྟེ། །འདིར་ནི་བརླག་འགྱུར་གཞན་དུ་མིན། །ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་དཔལ་ཧེ་རུ་ཀ་མངོན་པར་འབྱུང་བའི་དཀྱིལ་འཁོར་གྱི་སྒོ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། གཙུག་ལག་ཁང་ངམ། ཕོ་བྲང་ངམ། མཆོད་རྟེན་ནམ། ཁང་བཟང་སོགས་གང་འོས་ཚིག་ཁ་བསྒྱུར་དགོས། འདི་ལ་རབ་དུ་གནས་པར་བྱ་ཡིས། གང་སུ་ཡང་རུང་བ་ས་ཕྱོགས་འདི་ན་གནས་པའི་ལྷ་དང༌། ཀླུ་དང༌། ལྷ་མ་ཡིན་དང༌། གནོད་སྦྱིན་དང༌། སྲིན་པོ་དང༌། ཡི་དྭགས་དང༌། ཤ་ཟ་དང༌། རྗེད་བྱེད་དང༌། བྱུང་པོ་དང༌། ནམ་མཁའ་ལྡིང་དང༌། མིའམ་ཅི་དང༌། རིག་པ་འཛིན་པ་ལ་སོགས་རྒེད་པོ་དང་རྒན་མོ་དང་གཡོག་དང་འཁོར་དུ་བཅས་པ་རྣམས་འདིར་མ་གནས་པར་གཞན་དུ་དེངས་ཤིག །འདི་ལྟར་རྡོ་རྗེ་འཛིན་པའི་བཀའ་ཐོས་ནས་མྱུར་བ་ཉིད་དུ་ཕྱིར་དེངས་ཤིག །གང་དག་མི་འགྲོ་བ་དེ་དག་ཕྱག་ན་རྡོ་རྗེ་རབ་ཏུ་འབར་བ་ཧཱུཾ་ཀ་ར་ཤིན་ཏུ་ཁྲོས་པ། ཡེ་ཤེས་ཀྱི་རྡོ་རྗེ་ཆེན་པོ་ཀུན་ནས་རབ་ཏུ་འབར་བས་མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་ལན་གསུམ་གྱི་མཐར་གུ་གུལ་བདུག །བླ་མ་རྡོ་རྗེ་འཛིན་པ་ཁྲོ་བའི་ང་རྒྱལ་གྱིས་ཞལ་བཞི་པའི་སྔགས་དང་ཡེ་ཤེས་རྡོ་རྗེའི་ཐུན་གྱིས་བྲབ་སྟེ་རྒྱ་མཚོའི་ཕ་མཐར་བསྐྲད་པར་བསམ་མོ། གསུམ་པ་ནི། དེ་ནས་བགེགས་གཏོར་རྒྱུ་ལམ་དང་བསྟུན་འཕངས་པའི་མོད་ལ། བླ་མས་ཧཱུཾ་མཛད་ཀྱི་ཕྱག་རྒྱ་བཅས་ཏེ། ཞལ་བཞི་ནས་ཁྲོ་མོ་སྤྲོས་ཏེ་ལྷ་སྔགས་སྟོབས་ཀྱིས་བསྲུང་བ་དང༌། ཆོས་ཐམས་ཅད་དམིགས་པས་སོགས་དོན་དམ་ཏིང་ངེ་འཛིན་གྱི་སྲུང་བའི་ལྟ་དགོངས་དང་མི་བྲལ་བའི་ངང་ནས་རྟིང་མནན་ཏེ་ནང་དུ་བྱོན། ཚོགས་པས། ཐུགས་ཀ་ནས་འཕྲོས་པའི་ཧཱུཾ་ཡོངས་སུ་གྱུར་པ་ལས། ཨོཾ་མེ་དཱི་ནི་འཛྲཱི་བྷྭ་ཝ་བཛྲ་བནྡྷ་བཾ་ཧཱུཾ། རྡོ་རྗེའི་ས་གཞི། ཨོཾ་བཛྲ་པྲཱ་ཀཱ་ར་ཧཱུཾ་པཾ་ཧཱུཾ། རྡོ་རྗེའི་རྭ་བ། ཨོཾ་བཛྲ་པཱཉྫ་ར་ཧཱུཾ་ཡཾ་ཧཱུཾ། རྡོ་རྗེའི་གུར། ཨོཾ་བཛྲ་བི་ཏཱ་ན་ཧཱུཾ་ཁཾ་ཧཱུཾ། རྡོ་རྗེའི་བླ་རེ། ཨོཾ་བཛྲ་ས་ར་ཛཱ་ལ་ཏྲཱཾ་སཾ་ཏྲཱཾ། རྡོ་རྗེ་མདའི་དྲཱ་བ། ཨོཾ་བཛྲ་ཛྭ་ལ་ཨ་ན་ལརྐཀ་ཧཱུཾ་ཧཱུཾ་ཧཱུཾ། ཕྱི་རོལ་དུ་མེ་རི་རྣམ་པ་ལྔ་རབ་ཏུ་འབར་བས་བསྐོར་བར་གྱུར། གསུམ་པ་མི་ཤིས་པ་སྦྱང་བ་ནི། དེ་ནས་སྦྱང་ཆས་བཤམས། ཨོཾ་ཨཱཿབིགྷྣན་ཏ་ཀྲིཊ་ཧཱུཾ། ཞེས་འཁྱིལ་སྔགས་བདུན་དང་ཧཱུཾ་བདུན་བཟླས་པས་ཡུངས་ཀར་སྔགས་ཞུ། དེ་ནས་མཆོད་གཡོག་གིས་མེ་རྫའི་མེ་བཀལ། ལས་རྡོར་གྱིས་སྦྱང་བ་ཕྱག་ལེན་ལྟར་བསྐོར་བར་སྟེ། དེ་ཡང་ཐོག་མར་ཡུངས་ཀར་ལག་པའི་ཁུ་ཚུར་གཉིས་ཀྱིས་བཟུང་ནས་གཡས་པས་རྟེན་གཡོན་བསྐོར་གཅིག་དང༌། གཡོན་པས་ཀྱང་གཡོན་བསྐོར་གཅིག་ནས་མེར་བླུགས། ཡང་དེའི་རྗེས་མར་གཡས་སུ་བསྐོར་བ་སྟེ། ཡུངས་ཀར་བཞི་ལ་ཕྱག་རྒྱ་ཡང་བཞིར་འགྲོ་ན་དྲུག་བཞི་ལྡན་གྱི་དོན་དང་མཐུན་ལུགས་རྗེ་ཀུན་དགས་རང་བཟོས་མ་རྙོག་པར་ཞིབ་ཏུ་གསུངས་འདུག་པས་དཔྱོད་ལྡན་རྣམས་ཀྱིས་དེར་དཔྱད་པར་ཞུ། སྦྱོང་སྔགས་ནི། ཨོཾ་སརྦ་པཱ་པཾ་ད་ཧ་ན་བཛྲ་ཡ་བཛྲ་ས་ཏྭ་སྱ་སརྦ་པཱ་པཾ་ད་ཧ་ན་སྭཱཧཱ། ཞེས་ཡུངས་ཀར་དང་ཆུ་མེར་དོར་བས་རྟེན་གྱི་མི་ཤིས་པ་བསྲེག་པར་གསུངས་པ་དང༌། དེ་བཞིན་ཁམ་ཕོར་སོགས་ཀྱང་ཕྱག་རྒྱ་སྔར་བཞིན་ལ། མེར་མི་བསྲེག་པར་ཀ་ཏོར་ལྟ་བུར་དོར་བའི་མཐར་རྫོགས་པ་དང་བདེན་བདར་བརྗོད་པར་གསུངས་ཏེ། ན་མོ། སངས་རྒྱས་ཀྱི་བཀའ་བདེན་པ་དང༌། ཆོས་ཀྱི་བཀའ་བདེན་པ་དང༌། དགེ་འདུན་གྱི་བཀའ་བདེན་པ་དང༌། དཔལ་འཁོར་ལོ་སྡོམ་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ཀྱི་བཀའ་བདེན་པ་དང༌། བདེན་པ་དེ་རྣམས་ཀྱི་མཐུ་དང་ནུས་པ་ལ་བརྟེན་ནས་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། གཙུག་ལག་ཁང་ངམ། ཕོ་བྲང་ངམ། མཆོད་རྟེན་ནམ། ཁང་བཟང་འདི་ལ་ཆག་ཆེ་ཉམ་ང་བར་རྩོམ་པའི་གདོན་རིགས་སྤྱི་དང༌། ཁྱད་པར་གྱུར་དང་མི་ཤིས་པ་དང༌། འབྱུང་བཞིའི་གནོན་པ་དང༌། ལྟས་ངན་པ་ལ་སོགས་པ་མི་མཐུན་པའི་ཕྱོགས་ཐམས་ཅད་དང༌། དེ་དག་གི་རྒྱུ་བསམ་ངན་སྦྱོར་རྩུབ་འཆང་བའི་རིགས་ཐམས་ཅད་འདིར་མ་གནས་པར་གཞན་དུ་དེངས་ཤིག །གང་དག་མི་འགྲོ་བ་དེ་དག་ཡེ་ཤེས་ཀྱི་རྡོ་རྗེ་མེ་འབར་ཞིང་རབ་ཏུ་འབར་བ་འདིས་གདོན་བགེགས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་བརྗོད་ཅིང་ཕྱིར་དོར་བ་དང་ལྷན་ཅིག་བགེགས་སིལ་དང་བཅས་སུམ་བྷ་ནི་སོགས་དྲག་སྔགས་དང་ཡུངས་ཐུན་གྱིས་རིང་དུ་བསྐྲད་པར་བྱའོ། །བཞི་པ་ཉེ་རེག་གི་སྦྱང་བ་ནི། དེ་ནས་ཉེ་རེག་དང་མཆོད་པའི་ཕྱག་ལེན་ལྷན་དུ་མཛད་པ་སྟེ། ཚོགས་པས། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧུཾ་ཧཱུཾ་ཕཊ། ཌཱ་ཀི་ནཱི་ཛཱ་ལ་སམྦ་རཾ་སྭཱཧཱ། ཨོཾ་ཧྲཱིཿཧ་ཧ་ཧུཾ་ཧཱུཾ་ཕཊ། ཅེས་འཁོར་ལོ་གཙོ་བོའི་སྔགས་ལན་གསུམ་བརྗོད་སྐབས་ལས་རྡོར་གྱིས་ལག་པ་གཡོན་པའི་ཁྱོ་བར་ཆུ་གཙང་བླུགས། རྟེན་གྱི་མདུན་དུ་ཙོག་པུར་འདུག །གཡས་པའི་གུང་སྲིན་གྱིས་བླངས་ཏེ་རྟེ། རྣམས་ཀྱི་ཞལ་དང༌། ཤངས། སྤྱན། སྙན། དབུ། ཕྱག །ལྟེ་བ་རྣམས་སུ་བྱབས་ནས་རེག་པའི་སྟངས་ཀ་བྱ། དེ་སྐབས་བླ་མས་རྟེན་གྱི་སྣང་བརྙན་མེ་ལོང་དུ་འཆར་བ་ལ་མཆོད་པ་གསུམ་འབུལ་བའི་ཕྱག་ལེན་ནི། དྲི་བཟང་གི་ཆུ་དང་ཀུ་ཤའི་པིར་ཐོགས་ཏེ་རྟེན་རྣམས་ཀྱི་ཐུགས་ཀར་བྱུག །མེ་ཏོག་གི་ཕྲེང་བ་ཐོགས་ཏེ་རྟེན་གྱི་དབུ་ལ་འབུལ། མཆོད་ཡོན་གྱི་དུང་ཆོས་ཐོགས་ཏེ་ཞལ་དུ་འབུལ་ཚུལ་གྱིས་ཏིང་དུ་བླུགས། དེ་ནས་འཁྱིལ་སྔགས་འདུན་དང་ཧཱུཾ་བདུན་བརྗོད་དུས་སྤོས་དཀར་སྔགས་ཞུ། ལས་རྡོར་གྱིས་མར་མེ་གཡས་བསྐོར་དང༌། མཆོད་གཡོག་གིས་སྤོས་དཀར་མེར་བསྲེགས་ཏེ་གཡོན་དུ་བསྐོར་བར་བྱའོ། །ལྔ་པ་སྡིག་པ་སྦྱང་བ་ནི། ཡོན་བདག་བོས་ལ་སྡིག་གཟུགས་གྲལ་མཇུག་ཏུ་བཞག །མེ་ཆུ་ལས་བུམ་བཅས་བླ་མའི་མདུན་དུ་ཕུལ། ཚོགས་པས། རང་གི་རྐང་མཐིལ་གཉིས་སུ་ཡཾ་ལས་རླུང་གི་དཀྱིལ་འཁོར། ལྟེ་བར་གཏུམ་མོ་ཡེ་ཤེས་ཀྱི་མེ། སྙིང་གར་སྡིག་པའི་ས་བོན་པཾ་ནག་པོ་ལ་ལུས་ངག་ཡིད་ཀྱི་སྡིག་སྒྲིབ་ཐམས་ཅད་འདུས་ཏེ་ཡོད་པ། རླུང་གཡོས། ལྟེ་བའི་གཏུམ་མོ་ཡེ་ཤེས་ཀྱི་མེ་འབར་བས་སྙིང་གའི་པཾ་དེ་སྡིག་པ་རྭ་ཅན་གྱི་རྣམ་པར་སྣ་སྒོ་ནས་འཐོན་མདུན་གྱི་ཏིལ་ལ་ཐིམ་པར་གྱུར། དེ་སྐབས་ལས་རྡོར་གྱིས་སྡིག་གཟུགས་བླངས་ཏེ་ཚོགས་པ་དང་ཡོན་བདག་ཐམས་ཅད་ཀྱི་མདུན་དུ་འཁོད་པ་དང༌། སོ་སོའི་སྣ་བུག་གཡོན་སྲིན་ལག་གིས་བསུབ། སྣ་བུག་གཡས་ནས་སྡིག་སྒྲིབ་རླུང་གིས་དེད་དེ་སྡིག་གཟུགས་ལ་ཐིམ་པར་བསམ་ནས་རླུང་རོ་འབུད། དེ་ནས་ལས་སྔགས་ཀྱི་ས་མེ་ཆུ་བསངས། མེའི་ནང་དུ་ཁྲོ་བོ་ཟ་བྱེད་རྡོ་རྗེ་མཁའ་འགྲོ་རྡོ་རྗེ་དང་དྲིལ་བུ་འཛིན་པ་ཞལ་ཤིན་ཏུ་གདངས་པས་གསོལ་བར་གྱུར། བླ་མས་རྡོར་དྲིལ་དང་བཅས་པད་ཀོར་གྱིས་མཐར་མཐེབ་མཛུབ་ཀྱིས་སྡིག་གཟུགས་བཅད་ནས། གཡས་སུ་བཤམས་པའི་ཡེ་ཤེས་ཀྱི་མེ་དང༌། གཡོན་ཆོས་ཉིད་ཀྱི་རྒྱ་མཚོར་དམིགས་ཏེ། ཨོཾ་ཌཱ་ཀ་ཁ་ཁ་ཁཱ་ཧི་ཁཱ་ཧི་སརྦ་པཱ་པཾ་ད་ཧ་ན་བྷསྨི་ཀུ་རུ་སྭཱཧཱ། ཞེས་སྲེག་བླུགས་ལན་གསུམ་གྱི་མཐར་ཆུ་མེར་བླུགས་པས་དབྱིངས་ཡེ་གཉིས་མེད་དུ་བསྲེ་བས་དྲན་འཛིན་དང་བཅས་སིལ་སྙན་བྱའོ། །དྲུག་པ་ཁྲུས་ཀྱི་སྦྱང་བ་ལ་གཉིས། བཅས་ཤོམ་དང༌། ཁྲུས་གསོལ་དངོས་སོ། །དང་པོ་ནི། སྡོམ་བྱུང་ལས། དྲི་ཞིམ་ལྡན་པའི་མར་གྱིས་བྱུག །འདག་ཆལ་གྱིས་ནི་ཁྲུས་ཀྱང་བྱ། །ཞེས་པ་ལྟར། འདག་ཆལ་བདུད་རྩི་ལྔ། ཏིལ་མར། སྲན་ཕྱེ། བ་བྱུང་ལྔ། དྲི་ལྔ། སྐྱུ་རུ་རའི་ཕྱེ། ཡུང་བའི་ཕྱེ། ཤིང་ཤུན་གྱི་ཕྱེ་རྣམས་ཆུ་དང་སྦྱར། དེ་ལ་བདུད་རྩི་ལྔ་ནི། འོ་མ། ཞོ། མར། སྦྲང་རྩི། ཤེལ་ཀར་རོ། བ་བྱུང་ལྔ་ནི། གྲོང་གི་དྲི་མས་མ་གོས་པའི་བ་དམར་ཟལ་གྱི་འོ་མ། ཞོ། མར། ལྕི་བ་དང་ཆུ་ས་ལ་མ་ལྷུང་བ་རྣམས་སོ། །དྲི་ལྔ་ནི། ཙནྡན། ག་བུར། གུར་གུམ། ལི་ཤི། ཛ་ཏིའོ། །ཤིང་ཤུན་ནི་སུག་པ་དང་ལྕམ་པ་སོགས་ཀྱིས་བྱའོ་གསུངས། དེ་རྣམས་བྱུག་བྱེད་ཀུ་ཤའི་པིར་དང༌། དྲུད་བྱེད་དཱུར་བའི་པིར་བཅས་སྣོད་གཅིག་ཏུ་བསྒྲིག །སྐུ་ཕྱིའི་དར་དྲི་བཟང་གིས་པདྨ་འདབ་བཞི་བྲིས་པའི་ལྟེ་བ་དང་འདབ་བཞིར་ཨོཾ་ཧཱུཾ་ཏྲཾ་ཧྲཱིཿཨཱཿརིམ་པར་བྲིས་ཏེ་འཇོག །ན་བཟའ་བསྟོད་གཡོགས་སྨད་གཡོགས་ཟུང་བཅས་འདུ་བྱའོ། །གཉིས་པ་ལ་གཉིས། ཕལ་ཁྲུས་དང༌། མཆོག་ཁྲུས་སོ། །དང་པོ་ནི། དེ་ནས་ཚོགས་པ་ཡར་བཞེངས་དབུ་སྒོམ་བཞེས། དངོས་སུ་དཀྱིལ་འཁོར་གྱི་བྱང་དུ་བྱོན་པའམ་འཁོད་པའི་རྣམ་པར་མོས་ཏེ། ཚོགས་པས། གང་འདིར་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཞི་བ་དང་ཁྲོ་བོའི་རྣམ་པར་སྣང་བའི་སྐུ་གསུང་ཐུགས་ཀྱི་རྟེན་རྣམས་ལ། ཡོ་བྱད་ཐམས་ཅད་དང་ལྡན་པའི་ཁྲུས་འདི་གསོལ་བར་བགྱིའོ། ཞེས་སྙན་གསན་ཕབ། དེ་ནས་ལས་རྡོར་གྱིས་ཁྲུས་ཁང་དངོས་སུ་བཟོས་པ་ཡོད་ན་བཀྲམ་མེད་ན་མེ་ལོང་གི་སྟེང་དུ་གདུགས་ཕུབ་པའམ་དར་གྱི་ལྡིང་གུར་བཅའ་བ་བཟུང་སྟེ། ཁྲུས་ཁང་བསྐྱེད་པ་ནི། ཚོགས་པས། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ། །ཤེལ་གྱི་ས་གཞི་གསལ་ཞིང་འཚེར་བ་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲེས་པ་དེར། །ཞེས་བརྗོད། རྟེན་སྤྱན་དྲང་དུ་བཏུབ་པ་རྣམས་ཁྲུས་ཁང་འདུ་གདན་འདྲེན། ལས་རྡོར་གྱིས་སྐུ་ཕྱིའི་དར་ཕྲག་ཏུ་བཟུང༌། མེ་ལོང་གཡོན་དང་ཆུ་གཙང་གི་བུམ་པ་གཡས་སུ་ཐོགས་ཏེ། ཚོགས་པས། དེ་བཞིན་གཤེགས་པ་རྣམས་དང་དེ་སྲས་ལ། །རིན་ཆེན་བུམ་པ་མང་པོ་སྤོས་ཀྱི་ཆུ། །ཡིད་འོང་ལེགས་པར་བཀང་བས་གླུ་དང་ནི། །རོལ་མོ་བཅས་པ་དུ་མས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། སྔགས་བརྗོད་པ་དང་ལྷན་ཅིག་ཚོགས་སིལ་བཅས་ཆུ་གཙང་གིས་བཀྲུ། དེ་ནས་ལས་རྡོར་གྱིས་བུམ་པ་དེ་ཉིད་ཀྱིས་དང༌། མཆོད་གཡོག་གིས་འདག་ཆས་ཀྱི་སྣོད་ཐོགས་ཏེ། ཚོགས་པས། རྒྱལ་བའི་སྐུ་ལ་ཉེས་པ་མི་མངའ་ཡང༌། །སེམས་ཅན་ལུས་ཀྱི་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་ལུས་ཀྱི་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཀ་ཡ་བི་ཤོ་དྷ་ན་ཡེ་སྭཱཧཱ། སྔགས་བརྗོད་པ་དང་ལྷན་ཅིག་ཀུ་ཤའི་པིར་གྱིས་འདག་ཆལ་བྱུག་དཱུར་བའི་པིར་གྱིས་དྲུད་དེ་ཆུ་གཙང་གིས་བཀྲུ། དེ་བཞིན་དུ། རྒྱལ་བའི་གསུང་ལ༴། སེམས་ཅན་ངག་གི༴། ཆུ་གཙང་འདག་ཆལ༴། སེམས་ཅན་ངག་གི་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཝཱ་ཀ་བི་ཤོ་དྷ་ན་ཡེ་སྭཱཧཱ། སྔགས་དང་ལྷན་ཅིག་བྱུག་དྲུད་བཀྲུ་གསུམ་གྱི་ཕྱག་ལེན་བྱ། ཡང༌། རྒྱལ་བའི་ཐུགས་ལ༴། སེམས་ཅན་ཡིད་ཀྱི༴། ཆུ་གཙང་འདག་ཆལ༴། སེམས་ཅན་ཡིད་ཀྱི་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཙིཏྟ་བི་ཤོ་དྷ་ན་ཡེ་སྭཱཧཱ། སྔགས་དང་ལྷན་ཅིག་བྱུག་དྲུད་བཀྲུ་གསུམ་བྱའོ། །དེ་ནས་འདག་ཆལ་མི་དགོས་ཆུ་གཙང་གི་བུམ་པ་ཐོགས་ཏེ། རྒྱལ་བའི་སྐུ་གསུང་ཐུགས་མཆོག་ལ། །ཉོན་མོངས་དྲི་མ་མི་མངའ་ཡང༌། །བདག་སོགས་སྒོ་གསུམ་སྒྲིབ་སྦྱང་ཕྱིར། །གཙང་མའི་ཆབ་ཀྱིས་ཁྲུས་གསོལ་ལོ། །ཨོཾ་སརྦ་ཏ་ཐཱ་ག་ཏ་མ་ལ་སཾ་ཤོ་དྷ་ན་ཡེ་སྭཱཧཱ། སྔགས་དང་ལྷན་ཅིག་ཚོགས་སིལ་དང་བཅས་ཆུ་གཙང་གིས་བཤལ། དེ་དག་སྐུ་ལ་སོགས་ཀྱིས་སྐུ་དབྱེ་བྱ་དེས་ཕལ་ཁྲུས་གྲུབ་བོ། །གཉིས་པ་མཆོག་ཁྲུས་ནི། ཕྱི་ནས་བུམ་པ་སོ་སོ་ཡིས། །སྐུ་གཟུགས་རྣམས་ནི་ཁྲུས་ཀྱང་བྱ། །ཞེས་གསུངས་པ་ལྟར། ལས་རྡོར་གྱིས་བུམ་པ་སོ་སོའི་ཆུ་མཆོག་བསྡུ་བྱའི་བུམ་པ་གཞན་ཞིག་ཐོགས་ཏེ། །ཚོགས་པས། རང་གི་སྙིང་ག་ནས་འཕྲོས་པའི་འོད་ཟེར་གྱིས་དེ་བཞིན་གཤེགས་པ་དང་ལྷ་མོ་རྣམས་སྤྱན་དྲངས། དེ་རྣམས་ཀྱིས་བུམ་པའི་ཆུ་ཁྲུས་མཛད། བཀྲ་ཤིས་ཀྱི་གླུ་དང༌། སྣ་ཚོགས་པའི་རོལ་མོའི་སྒྲ་ལ་སོགས་པས་མཆོད་པར་གྱུར། དེ་སྐབས་མཆོད་གཡོག་གིས་དབུས་ཀྱི་རྣམ་རྒྱལ་བུམ་པ་ནས་ཆུ་ཅུང་ཟད་ལས་རྡོར་གྱི་ཕྱག་གི་བུམ་པར་བླུགས་ཏེ། ཚོགས་པས། ཁམས་གསུམ་ཀུན་གྱིས་ཕྱག་བྱས་པ་སོགས་ནས་ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཧཱུཾ། སྔགས་དང་ལྷན་ཅིག་ཆ་སིལ་བཅས་ཁྲུས་ཕུལ། དེ་ནས་ཤར་གྱི་བུམ་པ་ནས་བླུགས། ཇི་ལྟར་བལྟམས་པ་སོགས་ནས་ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ་ཆ་སིལ་བྱ། དེང་སངས་ཕལ་ཆེར་གྱིས་དེ་མན་ཆད་ལ་ཨ་བྷི་ཥཉྩ་སྦྱར་བ་སྣང་ཡང་སྔཊ་དོན་ལ་མ་དཔྱད་པའི་སྐྱོན་ཡིན་ཏེ། ཨ་བྷི་ཥཉྩནི་དབང་གི་ནུས་པ་མངོན་པར་བླུགས་པའི་དོན་དང༌། ཨ་བྷི་ཥེ་ཀ་ཏ་ནི་སྒྲིབ་པ་མངོན་པར་གཏོར་བའི་དོན་ཡིན་པས་འོག་མ་ཐམས་ཅད་ལ་ཤྲཱི་ཧཱུཾ་སྦྱར་བ་འཐད་དོ། །དེ་ནས་ཤར་ལྷོའི་བུམ་པ་ནས་བླུགས། གཟུགས་ཀྱི་ཕུང་པོ་སོགས་ནས་ཤྲཱི་ཡེ་ཧཱུཾ། ལྷོའི་བུམ་པ་ནས་བླུགས། ཚོར་བའི་ཕུང་པོ་སོགས་ནས་ཤྲཱི་ཡེ་ཧཱུཾ། ལྷོ་ནུབ་ཀྱི་བུམ་པ་ནས་བླུགས། འདུ་ཤེས་ཕུང་པོ་སོགས་ནས་ཤྲཱི་ཡེ་ཧཱུཾ། ནུབ་ཀྱི་བུམ་པ་ནས་བླུགས། འདུ་བྱེད་ཕུང་པོ་སོགས་ནས་ཤྲཱི་ཡེ་ཧཱུཾ། ནུབ་བྱང་གི་བུམ་པ་ནས་བླུགས། རྣམ་ཤེས་ཕུང་པོ་སོགས་ནས་ཤྲཱི་ཡེ་ཧཱུཾ། བྱང་གི་བུམ་པ་ནས་བླུགས། སངས་རྒྱས་གཟུགས་བརྙན་གནས་དང་ནི། །སློབ་པའི་དགེ་འདུན་གནས་ཀྱི་ས། །གཙུག་ལག་ཁང་དང་གནས་གཞན་ལ། །བདག་གིས་ཁྲུས་འདི་གསོལ་བར་བགྱི། །ཨོཾ་སརྦ་ཏ་ཐཱ་ག་ཏ་སོགས་ནས་ཤྲཱི་ཡེ་ཧཱུཾ། བྱང་ཤར་གྱི་བུམ་པ་ནས་བླུགས། ཇི་ལྟར་དམ་པ་ཏོག་དཀར་སོགས་ནས་བི་ཤུ་དྷེ་སྭཱཧཱ། ཞེས་པའི་བར་གྱིས་མཆོག་ཁྲུས་གྲུབ་བོ། །དེ་ནས་སྐུ་ཕྱིའི་དར་ཐོགས་ཏེ། དེ་དག་སྐུ་ལ་སོགས་ནས་བི་ཤོ་དྷ་ན་ཡེ་སྭཱཧཱ། ཞེས་པའི་བར་གྱི་སྐུ་དབྱེ་བྱ། དེ་ནས་ན་བཟའ་གོས་ཟུང་ཐོགས་ཏེ། སྣ་ཚོགས་དབང་པོའི་གཞུ་ལྟར་རབ་བཀྲ་ཞིང༌། །གང་ལ་རེག་ན་བདེ་བའི་རྒྱུར་གྱུར་པ། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཨོཾ་བཛྲ་ཝསྟྲ་ཡེ་ཨཱཿཧཱུཾ། ཞེས་ན་བཟའ་ཕུལ། འདིར་ལ་ལས་དངོས་གཞི་ལ་ན་བཟའ་འོག་ཏུ་མངའ་དབུལ་སྐབས་འབུལ་རྒྱུ་ཡོད་པས་འདི་མི་དགོས་ཞེས་ཁ་ཚོན་ཆོད་པར་འདུག་ཀྱང༌། ཁྲུས་ཀྱི་རྗེས་སུ་ན་བཟའ་ངེས་པར་ཕུལ་དགོས་པ་ནི་དོན་ལ་དཔྱོད་པས་ཤེས་ནུས། ན་བཟའ་ཡང་ཡང་ཕུལ་ཀྱང་ལྷག་པའི་སྐྱོན་དུ་ག་ལ་འགྱུར། ཇི་ཙམ་འབུལ་ཡང་དེ་ཙམ་གྱིས་བསོད་ནམས་ཐོབ་པ་ནི་གདོན་མི་ཟའོ། །གཉིས་པ་ཡན་ལག་ཅན་རྟེན་བསྐྱེད་དངོས་ལ་དྲུག །རྟེན་དམ་ཚིག་པར་བསྐྱེད་པ། ཡེ་ཤེས་པ་སྤྱན་དྲངས་པ། ཕྱིར་འབྲང་བསྐྲད་པ། ནམ་མཁར་བཞུགས་པ་ལ་བསྟིམ་པ། ནམ་མཁར་མཆོད་ཅིང་བསྟོད་པ། རབ་གནས་ཀྱི་སྙན་གསན་དབབ་པའོ། །དང་པོ་ནི། ཡན་ལག་བཞི་པའི་གཞུང་ལས། རང་གཞུང་གི་མདུན་བསྐྱེད་བཞིན་དམ་ཚིག་པ་བསྐྱེད་པ་ཞེས་གསུངས་པས། རྟེན་བསངས་སྦྱང་གི་ཕྱིར་བླ་མས་དབུ་སྒོམ་བཞེས་ལས་བུམ་ཕྱག་ཏུ་ཐོགས་ཏེ། ཨོཾ་ཁནྜ་རོ་ཧེས་རྟེན་རྣམས་ལ་བསངས་གཏོར་བྱས། ཨོཾ་སྭ་བྷ་ཝས་རབ་ཏུ་གནས་བྱའི་རྟེན་རྣམས་སྦྱངས། སྟོང་པའི་ངང་ལས། ཡཾ་རཾ་བཾ་ལཾ་སུཾ་པཾ་ཧཱུཾ་པཾ་བརྩེགས་པ་རིམ་པ་བཞིན་ཞུ་བ་ལས་རླུང་གི་དཀྱིལ་འཁོར་ནག་པོ་ཟླ་གམ། མེའི་དཀྱིལ་འཁོར་དམར་པོ་གྲུ་གསུམ། ཆུའི་དཀྱིལ་འཁོར་དཀར་པོ་ཟླུམ་པོ། སའི་དཀྱིལ་འཁོར་སེར་པོ་གྲུ་བཞི་བརྩེགས་པའི་སྟེང་དུ་རི་རབ་དང༌། སྣ་ཚོགས་པདྨ་ལྷུན་པོ་ཁ་ཁྱབ་པའི་དཀྱིལ་དུ་སྣ་ཚོགས་རྡོ་རྗེ་རྭ་བཅུ་གཉིས་པ། དེའི་ལྟེང་བར་པདྨའི་སྡོང་པོ་གྱེན་དུ་འཕགས་པ། འདབ་མ་བརྒྱད་པའི་ཕྱོགས་བཞི་དམར། མེ་རླུང་སེར། བདེན་བྲལ་ལྗང༌། དབང་ལྡན་སྔོ། གེ་སར་དམར་སེར། ལྟེ་བ་མཐིང་ག །གྲི་གུ་གི་ཕྲེང་བས་མུ་འཁྱུད་བྱས་པ། རང་གི་སྙིང་ག་ནས་ཧཱུཾ་ཡིག་འཐོན། དེའི་ལྟེ་བར་འཁོད། དེ་ཡོངས་སུ་གྱུར་པ་ལས་སྣ་ཚོགས་རྡོ་རྗེའི་ལྟེ་བ་པདྨ་ནང་མའི་ཕྱི་ལ་རང་བཞིན་གྱིས་རྣམ་པར་སྣང་མཛད་རྣམས་ཡོངས་སུ་གྱུར་པའི་རིན་པོ་ཆེའི་གཞལ་ཡས་ཁང་དཀར་སེར་དམར་ལྗང་སྔོ་བའི་རྩིག་པ་དྭངས་ཤིང་གསལ་ལ་སྒྲིབ་པ་མེད་པ། ཁ་དོག་བཀྲ་བ་འོད་ཟེར་གྱི་ཕུང་པོ་འབར་བ། གྲུ་བཞི་པ། རྒྱ་ཁྱོན་མཉམ་པ། རྨང་གི་ཕྱིར་འདོད་པའི་སྣམ་བུ་དམར་པོ། ཁ་ཁྱེར་ལ་རིན་པོ་ཆེའི་སྣམ་བུ་སེར་པོ། རྩིག་སྟེངས་སུ་མུན་པའི་སྣམ་བུ་དྲྭ་བ་དང་དྲྭ་ཕྱེད་དར་དཔྱངས་ཀྱིས་སྤྲས་པ། བྱ་འདབ་ཀྱི་སྣ་ལ་ཐུར་དུ་ཤར་བུ་རྩིག་པའི་སྟེང་ཐད་དུ་མདའ་ཡབ་དཀར་པོ་པདྨ་ཕྱེད་པའི་དབྱིབས་ཅན། ཁང་པ་བརྩེགས་མ་སྟེང་མའི་དབུས་འཕྱུར་བུ་རྡོ་རྗེ་རིན་པོ་ཆེའི་ཏོག །ལོགས་བཞིར་སྒོ་བཞིར་ཏྭ་ར་ཎས་མཛེས་པ། དེའི་སྟེང་དུ་པདྨ་ལ་གསེར་གྱི་འཁོར་ལོ་རྩིབས་སྟོང་གདུགས་དང་བཅས་པ་ལ་གཡས་གཡོན་ནས་རི་དྭགས་རུ་རུ་ཟུང་མིག་མི་འཛུམ་པར་ལྟ་བ། རྒྱན་ཐམས་ཅད་ཀྱིས་སྤྲས་པ། རི་རབ་ཀྱི་ཕྱིར་དུར་ཁྲོད་ཆེན་པོ་བརྒྱད། ཕྱོགས་སྐྱོང༌། ཤིང༌། ཞིང་སྐྱོང༌། ཀླུ། རྣལ་འབྱོར་པ། མེ། ཆུ། སྤྲིན། རི་བརྒྱད་བརྒྱད་རོ་དང་ལྕེ་སྤྱང་ཤ་ཟ་དང་སྲིན་པོ་ཟ་བྱེད་ཀྱི་མཁའ་འགྲོ་མ་སོགས་ཀྱིས་གང་ཞིང་འཇིགས་སུ་རུང་བ་ཡོངས་སུ་བསྐོར་བའི་གཞལ་ཡས་ཁང་ཆེན་པོའི་དབུས་ཀྱི་པདྨའི་ལྟེ་བ་ཉི་གདན་ལ། བཅོམ་ལྡན་འདས་དཔལ་འཁོར་ལོ་སྡོམ་པ་ཨིནྡྲ་ནཱི་ལ་དང་མཚུངས་པའི་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ། ཞབས་གཡས་བརྐྱང་བས་དུས་མཚན་མ་དམར་མོའི་སྙིང་ག་མནན་པ། གཡོན་ཅུང་ཟད་བསྐུམ་པས་འཇིགས་བྱེད་སྔོན་པོའི་དཔྲལ་བ་མནན་པ། རྩ་ཞལ་སྔོན་པོ། གཡོན་ཞལ་ལྗང་ཁུ། རྒྱབ་ཞལ་དམར་པོ། གཡས་ཞལ་སེར་པོ། ཞལ་རེ་རེ་ལ་སྤྱན་གསུམ་གསུམ་དང་ལྡན་པ། ནོར་བུ་དང་སྣ་ཚོགས་རྡོ་རྗེ་དང༌། ཟླ་བ་ཕྱེད་པས་མཚན་པའི་རལ་པའི་ཐོར་ཚུགས་ཅན། དབུ་རེ་རེ་ལ་མི་མགོ་སྐམ་པོ་ལྔ་ལྔའི་དབུ་རྒྱན་དང༌། རློན་པ་ལྔ་བཅུའི་དོ་ཤལ་བྱས་པ། འཁོར་ལོ་དང༌། རྣ་ཆ་དང༌། མགུལ་རྒྱན་དང༌། གདུ་བུ་དང༌། སྐ་རགས་དང༌། ཐལ་ཆེན་ཏེ་ཕྱག་རྒྱ་དྲུག་གིས་བརྒྱན་པ། ཞལ་མཆེ་བ་གཙིགས་ཤིང་འཇིགས་པར་བྱེད་པ། སྟག་གི་པགས་པའི་ཤམ་ཐབས་ཅན། གར་གྱི་ཉམས་དགུ་དང་ལྡན་པ་སྟེ། སྐུ་དཔའ་བ་དང༌། སྒེག་པ་དང༌། འཇིགས་སུ་རུང་བ་དང༌། གསུང་རྒོད་པ་དང༌། གཤེ་བ་དང༌། རྔམ་པ་དང༌། ཐུགས་སྙིང་རྗེ་བ་དང༌། ཞི་བ་དང༌། ངོ་མཚར་བའོ། །ཕྱག་བཅུ་གཉིས་ཀྱི་དང་པོ་གཉིས་ཀྱི་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། དེའི་འོག་མ་གཉིས་ཀྱིས་གླང་པོ་ཆེའི་པགས་པ་རློན་པ་གདེངས་ནས་འཛིན་པ། གཡས་ཀྱི་གསུམ་པ་ན་ཌ་མ་རུ། བཞི་པ་ན་དགྲ་སྟ། ལྔ་པ་ན་གྲི་གུག །དྲུག་པ་ན་མདུང་རྩེ་གསུམ་པ། གཡོན་གྱི་གསུམ་པ་ན་ཁ་ཊྭཱཾ་ག །བཞི་པ་ན་ཐོད་པ་ཁྲག་གིས་གང་བ། ལྔ་པ་ན་རྡོ་རྗེའི་ཞགས་པ། དྲུག་པ་ན་ཚངས་པའི་མགོ་བོ་གདོང་བཞི་པ་བསྣམས་པ། དེའི་པང་ན་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ་ཞལ་གཅིག་ཕྱག་གཉིས་སྤྱན་གསུམ་པ། ཨནྟྲས་གང་བའི་ཐོད་པ་འཛིན་པའི་ཕྱག་གཡོན་ཡབ་ལ་འཁྱུད་པ། གཡས་རྡོ་རྗེ་དང་བཅས་པའི་སྡིག་འཛུབ་སྟེང་གི་ནམ་མཁའ་ལ་འཕྱར་བ། མི་མགོ་སྐམ་པོ་ལྔའི་དབུ་རྒྱན་དང༌། ཐོད་སྐམ་ལྔ་བཅུའི་དོ་ཤལ་ཅན། གཅེར་བུ་སྐྲ་གྲོལ་ཞིང་ཕྱག་རྒྱ་ལྔས་བརྒྱན་པ། བྱིན་པ་གཉིས་ཀྱིས་བཅོམ་ལྡན་འདས་ཀྱི་བརླ་གཉིས་ལ་འཁྱུད་པ། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། དེའི་ཤར་གྱི་འདབ་མ་ལ་མཁའ་འགྲོ་མ་སྐུ་མདོག་ནག་མོ། བྱང་དུ་ལཱ་མ་ལྗང་ཁུ། ནུབ་ཏུ་དུམ་སྐྱེས་མ་དམར་མོ། ལྷོར་གཟུགས་ཅན་མ་སེར་མོ། མཚམས་ཀྱི་འདབ་མ་བཞི་ལ་བྱང་ཆུབ་སེམས་ཀྱིས་གང་བའི་བུམ་པ་བཞིའི་སྟེང་དུ་བདུད་རྩི་ལྔས་གང་བའི་ཐོད་པ་བཞིའོ། །ཤར་སྒོར་ཁྭ་གདོང་མ་ནག་མོ། བྱང་སྒོར་འུག་གདོང་མ་ལྗང་ཁུ། ནུབ་སྒོར་ཁྱི་གདོང་མ་དམར་མོ། ལྷོ་སྒོར་ཕག་གདོང་མ་སེར་མོ། ཤར་ལྷོ་གཤིན་རྗེ་བརྟན་མ་གཡས་སྔོ་གཡོན་སེར་བ། ལྷོ་ནུབ་ཏུ་གཤིན་རྗེ་ཕོ་ཉ་མོ་གཡས་སེར་གཡོན་དམར་བ། ནུབ་བྱང་དུ་གཤིན་རྗེ་མཆེ་བ་མ་གཡས་དམར་གཡོན་ལྗང་བ། བྱང་ཤར་དུ་གཤིན་རྗེ་འཇོམས་མ་གཡས་ལྗང་གཡོན་སྔོ་བ། ལྷ་མོ་དེ་ཐམས་ཅད་ཞལ་གཅིག་ཕྱག་བཞི་མ་གཡས་གཉིས་ན་གྲི་གུག་དང་ཌ་མ་རུ། གཡོན་གཉིས་ན་ཐོད་པ་དང་ཁ་ཊྭཱཾ་ག་འཛིན་པ། སྐྲ་གྲོལ་ཞིང་ཕྱག་རྒྱ་ལྔས་བརྒྱན་པ། ཞབས་གཡས་བརྐྱང་བས་པད་ཉིའི་སྟེང་རོའི་གདན་ལ་བཞུགས་པ། ཐོད་པ་དང་རྡོ་རྗེ་ཕྲེང་བས་དབུ་ལ་བརྒྱན་པ། མི་མགོ་ལྔ་བཅུའི་དོ་ཤལ་ཅན། སྐུ་དྲག་མོའི་གཟུགས་ཅན་དུ་གྱུར། ལྷ་དེ་དག་ཐམས་ཅད་ཀྱི་སྤྱི་བོར་ཨོཾ། མགྲིན་པར་ཨཱཿསྙིང་གར་ཧཱུཾ། གཙོ་བོའི་སྙིང་གར་ཨོཾ་ཧ། དཔྲལ་བ་ན་མ་ཧི། སྤྱི་བོར་སྭ་ཧ་ཧུ། ཕྲག་པ་གཉིས་སུ་བཽ་ཥཊ་ཧེ། སྤྱན་གསུམ་ལ་ཧཱུཾ་ཧཱུཾ་ཧོཿཡན་ལག་ཐམས་ཅད་ལ་ཕཊ་ཧཾ། གཙོ་མོའི་ལྟེ་བར་ཨོཾ་བཾ། སྙིང་གར་ཧཾ་ཡཽཾ། མགྲིན་པར་ཧྲིཾ་མོཾ། དཔྲལ་བར་ཧྲེཾ་ཧྲེཾ། སྤྱི་བོར་ཧཱུཾ་ཧཱུཾ། ཡན་ལག་ཐམས་ཅད་ལ་ཕཊ་ཕཊ། དེ་ནས་འབར་བའི་ཕྱག་རྒྱས་བསྐོར་ཞིང༌། ཅང་ཏེའུ་ལ་སོགས་པའི་སྒྲ་དྲག་ཏུ་འཁྲོས་བས། ཕེཾ་ཕེཾ་ཕེཾ་ཞེས་སིལ་སྙན་དང་བཅས་ཏེ། ཨོཾ་གུ་རུ་ཤྲཱི་བཛྲ་ཧེ་རུ་ཀ་སོགས་ནས་སྭ་བྷཱ་ཨཏྨ་ཀོ྅་ཧཾ། ཞེས་པའི་བར་གྱི་སྤྱན་འདྲེན་བྱའོ། །གཉིས་པ་ནི། ཡན་ལག་བཞི་པའི་གཞུང་ལས་བྱུང་བ་ལྟར། རང་གི་སྙིང་ག་ནས་སྤྲོས་པའི་འོད་ཟེར་གྱིས། འོག་མིན་གྱི་ཞིང་ནས་རབ་ཏུ་གནས་པར་བྱའི་ཡེ་ཤེས་སེམས་དཔའ་དང༌། ཕྱོགས་བཅུའི་ཞིང་ནས་སངས་རྒྱས་དང་བྱང་ཆུབ་སེམས་དཔའ་ལ་སོགས་པ་ལྷ་རྣམས་མདུན་གྱི་ནམ་མཁར་བཛྲ་ས་མཱ་ཛཿཞེས་གྲངས་ཚད་དང་བཅས་པ་ངེས་པའི་ལྷ་དང༌། གྲངས་ཚད་ལས་འདས་པ་གཅིག་ཏུ་མ་ངེས་པའི་མགྲོན་ཏེ་ལྷན་ཅིག་ཏུ་སྤྱན་དྲངས་པའོ། །གསུམ་པ་ནི། དེ་ནས་ནམ་མཁར་བྱོན་པའི་ཡེ་ཤེས་པ་ལ་དམིགས་ཏེ། ཡེ་ཤེས་ཕྱི་འབྲང་གི་བགེགས་རྣམས་ཕྱིར་དེངས་ཤིག་ཅེས་སུམ་བྷ་ནི་སིལ་སྙན་བཅས་ཡུངས་ཐུན་གྱིས་བྲབས་ཏེ་བསྐྲད་པར་བྱའོ། །བཞི་པ་ནི། དེ་ནས་ཕྱག་རྒྱ་གན་བཀལ་བཅས། ནམ་མཁར་བཏེག་པའི་ཡེ་ཤེས་ཀྱི་འཁོར་ལོ་དང་གཉིས་སུ་མེད་པར་གྱུར ཞེས་བརྗོད་དོ། །ལྔ་པ་ནམ་མཁར་མཆོད་ཅིང་བསྟོད་པ་ནི། མགོན་པོ་འདིར་ནི་བྱོན་པ་ལེགས། །བདག་ཅག་བསོད་ནམས་སྐལ་བར་ལྡན། །བདག་ལས་མཆོད་ཡོན་བཞེས་ནས་ཀྱང༌། །འདི་ཉིད་དུ་ནི་བཞུགས་སུ་གསོལ། །ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏཱིཙྪ་ཧཱུཾ་སྭཱཧཱ། དེ་བཞིན་ཨོཾ་སརྦ་ཏ་ཐཱ་ག་ཏ་པཱ་དྱཾ། ཨཉྩ་མཱ་ནཾ་པྲ་ཏཱིཙྪ་ཧཱུཾ་སྭཱཧཱ། ཞེས་དང༌། ཨ་ོཾཨཱཿབཛྲ་པུཥྤེ་ཧུཾ་ཧཱུཾ་ཕཊ། དེ་བཞིན་དུ་དྷུ་པེ། ཨ་ལོ་ཀེ གནྡྷེ། ནཻ་ཝི་དྱེ། ཤཔྟ་ཧཱུཾ་ཧཱུཾ་ཕཊ་སིལ་སྙན་དང་བཅས་པའི་ཕྱི་མཆོད་དང༌། ཨོཾ་ཨཱཿབཛྲ་རཱུ་པ་ཧུཾ་ཧཱུཾ་ཕཊ། དེ་བཞིན་དུ་ཝཱི་ནི། གནྡྷེ། རཱ་ས། པརྴེ་ཧུཾ་ཧཱུཾ་ཕཊ། ཞེས་ནང་མཆོད་དང༌། ལྕགས་ཀྱུ་ལྔ་དང་བདུད་རྩི་ལྔ། །དངོས་གྲུབ་ཀུན་གྱི་བདག་ཉིད་མཆོག །དཀྱིལ་འཁོར་མཆོད་པ་བགྱི་བར་འཚལ། །རྒྱལ་བའི་ཡེ་ཤེས་ལྔ་ཐོབ་ཤོག །སརྦ་པཉྩ་ཨ་མྲི་ཏ་པཱུ་ཛ་ཁཱ་ཧི། ཞེས་གསང་མཆོད་དང༌། མཛེས་མ་འདི་དག་ཕྱག་རྒྱ་ཆེ། །མཐའ་ཡས་བདེ་བ་སྦྱིན་པ་མོ། །རིགས་ལྔ་ལས་བྱུང་འདི་ཕུལ་བས། །རིག་པའི་བརྟུལ་ཞུགས་མཐར་ཕྱིན་ཤོག །ལྷ་དང་མི་ཡི་བདེ་བ་ནི། །བསྡུས་བྱས་རྡོ་རྗེ་འཛིན་པ་ཡི། །བཅུ་དྲུག་ཆར་ཡང་མི་ཕོད་པའི། །དགའ་བ་བླ་ན་མེད་པས་མཆོད། ཞེས་དེ་ཁོ་ན་ཉིད་ཀྱི་མཆོད་པའོ། །དེ་ནས་གཙོ་བོ་ཡབ་ཡུམ་གྱི་རྐང་པ་བརྒྱད་པའི་བསྟོད་པ་ནི། ཨོཾ་ན་མོ་བྷ་ག་ཝ་ཏེ་བཱི་རེ་ཤཱ་ཡ་ཧུཾ་ཧཱུཾ་ཕཊ། ཨོཾ་མཧཱ་ཀ་ལྦཱག་ནི་སནྣི་བྷཱ་ཡ་ཧུཾ་ཧཱུཾ་ཕཊ། ཨོཾ་ཛ་ཌཱ་མུ་ཀུ་ཊོ་ཀཱ་ཊཱ་ཡ་ཧུཾ་ཧཱུཾ་ཕཊ། ཨོཾ་དཾཥྚཱ་ཀ་རཱ་ལོ་གྲ་བྷཱི་ཥ་ཎ་མུ་ཁཱ་ཧུཾ་ཧཱུཾ་ཕཊ། ཨོཾ་ས་ཧ་སྲ་བྷུ་ཛ་བྷཱ་སུ་རཱ་ཡ་ཧུཾ་ཧཱུཾ་ཕཊ། ཨོཾ་པ་ར་ཤུ་པཱ་ཤོ་དྱ་ཏ་ཤཱུ་ལ་ཁ་ཊྭཱཾ་ག་དྷ་ར་ཎེ་ཧུཾ་ཧཱུཾ་ཕཊ། ཨོཾ་བྱཱ་གྷཱ་ཛི་ནཱཾ་བ་ར་དྷ་རཱ་ཡ་ཧུཾ་ཧཱུཾ་ཕཊ། ཨོཾ་མཧཱ་དྷཱུམ་བྲན་དྷ་ཀ་ར་ཝ་པུ་ཥཱ་ཡ་ཧུཾ་ཧཱུཾ་ཕཊ། ཨོཾ་ན་མོ་བྷ་ག་ཝ་ཏི་བཛྲ་ཝ་རཱ་ཧཱི་བཾ་ཧུཾ་ཧཱུཾ་ཕཊ། ཨོཾ་ཨརྻ་ཨ་པ་རཱ་ཛི་ཏེ་ཏྲཻ་ལོ་ཀྱ་མཱ་ཏེ་མཧཱ་བི་དྱེ་ཤྭ་ར་ཧུཾ་ཧཱུཾ་ཕཊ། ཨོཾ་སརྦ་བྷཱུ་ཏ་བྷ་ཡ་བ་ཧེ་མཧཱ་བཛྲེ་ཧུཾ་ཧཱུཾ་ཕཊ། ཨོཾ་བཛྲ་ས་ནེ་ཨ་ཛི་ཏེ་ཨ་པ་རཱ་ཛི་ཏི་བ་ཤཾ་ཀ་རིན་ནེ་ཏྲ་བྷྲ་མ་ཎཱི་ཧུཾ་ཧཱུཾ་ཕཊ། ཨོཾ་བི་ཥ་ཎི་རོ་ཥ་ཎི་ཀྲོ་དྷ་ནི་ཀ་རཱ་ལི་ནི་ཧུཾ་ཧཱུཾ་ཕཊ། ཨོཾ་ཏྲ་ས་ནི་མཱ་ར་ཎི་སུ་པྲ་བྷེ་ད་ནི་པ་རཱ་ཛ་ཡེ་ཧུཾ་ཧཱུཾ་ཕཊ། ཨོཾ་ཛ་ཡེ་བི་ཛ་ཡེ་ཛཾ་བྷ་ནི་སྟཾ་བྷ་ནི་མོ་ཧ་ནཱི་ཧུཾ་ཧཱུཾ་ཕཊ། ཨོཾ་བཛྲ་བཱ་རཱ་ཧཱི་མཧཱ་ཡོ་གི་ནཱི་ཀ་མེ་ཤྭ་རི་ཁ་གེ་ཧུཾ་ཧཱུཾ་ཕཊ། ཅེས་པའི་སྔགས་ཀྱིས་བསྟོད་དོ། །དྲུག་པ་སྙན་གསན་དབབ་པ་ནི། སྤོས་བཏང་སྔར་གྱི་ཚུལ་གྱིས། ལྕེ་ཧཱུཾ་ལས་རྡོ་རྗེར་གྱུར་ཅེས་བརྗོད་ནས་དྲིལ་གསིལ་དང་བཅས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །མགོན་པོ་ཐུགས་རྗེ་ཆེ་བདག་ཉིད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །སྐུ་གསུང་ཐུགས་ཀྱི་རྟེན་འདི་རྣམས། །འགྲོ་ལ་ཕན་ཕྱིར་རབ་གནས་བགྱི། །ཐམས་ཅད་འདིར་ནི་རབ་བཞུགས་ནས། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་བརྗོད་ནས་སྤོས་བསྡུའོ། །དེ་སྐབས་རིག་པའི་རྒྱལ་པོ་འདི་ཞེས་ལྷ་ཡི་མཚན་བརྗོད་ན་བྱེད་སྒྲ་མི་གསལ་བའི་དབང་གིས་གོ་མི་བདེ། ལྷ་དེའི་སྒོ་ནས། སྐུ་གསུང་ཐུགས་ཀྱི་རྟེན་འདི་རྣམས་ཞེས་བརྗོད་ན་བརྗོད་བྱ་རྗོད་བྱེད་གཉིས་ཀ་བདེ་ཞིང་དོན་དང་ཡང་འབྱོར་བས་སོ། །གཉིས་པ་དགུག་བསྟིམ་བྱ་བ་ནི། སྡོམ་འབྱུང་ལས། ཕྱིས་ནས་ནམ་མཁར་གནས་པ་ཡི། །ཡེ་ཤེས་འཁོར་ལོ་བཅོམ་ལྡན་འདས། །ལུགས་མ་སོགས་ལ་རབ་གཞུག་བྱ། །ཞེས་དང༌། རྣམ་རྟོག་མེད་པའི་རང་བཞིན་གྱི། །རབ་གནས་ལྷ་རྣམས་བཞུགས་པ་ཡིན། །ཞེས་གསུངས་པ་ལྟར། ཏིང་འཛིན་དགོངས་པའི་གནད་གསུམ་དང་ལྡན་པའི་སྒོ་ནས་རྟེན་དམ་ཚིག་པ་ལ་བརྟེན་པ་ཡེ་ཤེས་པ་བསྟིམ་པར་མོས་པའི་གསལ་སྣང་དང་བཅས་པའི་ངང་ནས། ཛཿཡེ་ཤེས་པ་རྣམས་རྟེན་དམ་ཚིག་གི་འཁོར་ལོའི་སྟེང་དུ་བཀུག །ཧཱུཾ་དེ་དག་ལ་གཞུག །བཾ་གཉིས་མེད་དུ་བཅིངས། ཧོཿརོ་གཅིག་ཏུ་གྱུར། ཅེས་བརྗོད་དོ། །དེ་ལ་ཏིང་འཛིན་དགོངས་པའི་གནད་གསུམ་གང་ཞེ་ན། དེ་ཡང་ད་ལྟའི་སྣང་གྲགས་རྟོགས་པའི་ཆོས་ཐམས་ཅད་ཡེ་ནས་སྐུ་གསུམ་རང་ཆས་སུ་གྲུབ་ཚུལ་ཤེས་པ་ནི་ཀུན་ཁྱབ་བཞིའི་གནད་དང༌། ཆོས་ཐམས་ཅད་མེད་བཞིན་དུ་རྣམ་པ་ཐམས་ཅད་པར་འཆར་བའི་དབང་གིས་རབ་ཏུ་གནས་བྱའི་རྟེན་ཡང་མི་གནས་ཆོས་སྐུའི་རོལ་པ་ལས་མི་འདའ་བར་ཤེས་པ་ནི་ཟུང་འཇུག་ལམ་གྱི་གནད་དང༌། ཕྱིའི་རྟེན་དུ་སྣང་བ་དེ་ཡང་ནང་རིག་པ་སེམས་ཀྱི་ཆོ་འཕྲུལ་ལས་མ་འདས་པར་ཤེས་པ་ནི་ལྷུན་གྲུབ་འབྲས་བུའི་གནད་དོ། །དེ་ལྟར་གནས་གསུམ་དང་ལྡན་པར་ལྟ་བས་ཅིང་སྣང་རིག་པའི་ཆོ་འཕྲུལ་དུ་ཤེས་པའི་ཚེ་གཉིས་མེད་ཡེ་ཤེས་ཆེན་པོའང་གཞན་ལས་བཙལ་མི་དགོས་པར་རང་ལ་རང་ཆས་སུ་གནས་པ་ཡིན་པས་དེ་ལས་མི་འདའ་བའི་རྒྱས་བཏབ་པ་ལ་ཚིག་ཙམ་དུ་རབ་ཏུ་གནས་ཞེས་བརྗོད་དེ། མཉམ་སྦྱོར་ལས། རྒྱ་འདི་བཅིངས་པ་ཙམ་གྱིས་ནི། །རབ་ཏུ་གནས་པ་གྲུབ་པ་ཡིན། །ཞེས་སོ། །གསུམ་པ་དངོས་གཞི་ལྷ་དབང་བསྐུར་ཚུལ་ལ་གཉིས། ཡན་ལག་ཅན་རྟེན་དབང་དངོས་དང༌། དེའི་ཡན་ལག་ཏུ་མངའ་དབུལ་གྱི་རིམ་པ་བཤད་པའོ། །དང་པོ་ནི། ཡན་ལག་བཞི་པའི་གཞུང་ལས། རྒྱས་པར་སློབ་མ་ལ་བསྐུར་བ་དེ་ཉིད་ཀྱིས་སོ་ཞེས་གསུངས་པས། འདིར་རྒྱས་པའི་དབང་དུ་བྱས་ཏེ་སྒྲུབ་གཞུང་ཆོ་གའི་སྒོ་ནས་བསྐུར་བ་ལ། བསྐུར་ཚུལ་ལ་ཁྱད་པར་མེད་ཀྱང་ཁས་བླངས་ཀྱི་གང་ཟག་ཡོད་མེད་ཀྱི་ཁྱད་པར་ལས། དྲིས་ལན་བཏབ་པ་རྣམས་དང༌། སྡོམ་བཟུང་དང༌། མནའ་ཆུ་སྦྱིན་པ། དམ་ཚིག་བསྒྲགས་པ་རྣམས་ལྷ་དབང་གི་སྐབས་སུ་མི་དགོས་པའི་རྒྱུ་མཚན་ཤེས་པར་གཅེས་སོ། །དེ་ནས་བླ་མས་དབུ་སྒོམ་བཞེས་ལས་བུམ་ཕྱག་ཏུ་ཕུལ། ཚོགས་པས། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཧཱུཾ། འདིར་བགེགས་གཏོར་མི་དགོས། བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་དྲུང་དུ་རྟེན་རྣམས་དཀྱིལ་འཁོར་དུ་འཇུག་པར་ཞུ་བའི་ཡོན་དུ། ཨོཾ་བཛྲ་བྷུ་མི་ཨཱཿཧཱུཾ་སོགས་ནས་ཀ་ནིརྻ་ཏ་ཡ་མི། ཞེས་པའི་བར་གྱི་མཎྜལ་ཕུལ། ཨོཾ་ཨཱཿཧཱུཾ་གིས་སྤྱན་དར་བཅིངས། ཨ་ཁཾ་བཱི་ར་ཧཱུཾ་གིས་མེ་ཏོག་གི་ཕྲེང་བ་གཏད། དཀྱིལ་འཁོར་དུ་འཇུག་པའི་ཕྱིར་གསོལ་བ་གདབ་པ་ནི། སངས་རྒྱས་ཀུན་གྱི་རང་བཞིན་སྐུ། །སློབ་དཔོན་ལ་ནི་སྐྱབས་སུ་མཆི། །དཔའ་བོ་རྣལ་འབྱོར་མ་འཁོར་ལོ། །རྣལ་འབྱོར་རྣམས་ལ་ཕྱག་འཚལ་ལོ། །རྟེན་རྣམས་ལ་ནི་དོན་དམ་སྨྲ་བའི་སེངྒེ་ཡིས། །ཉོན་མོངས་སྲིད་པའི་ཉེས་པ་སྐྱེ་བའི་ས་གཞོམ་ཕྱིར། །རྣལ་འབྱོར་ཆོ་གས་ཉོན་མོངས་གཡོས་པ་གཅོད་པ་ཡི། །རྣལ་འབྱོར་དོན་དམ་རྒྱལ་པོ་དེ་ཉིད་གྲུབ་པར་མཛོད། །ཅེས་ལན་གསུམ། ཀྱེ་ཁྱོད་སུ་ཞིག་ཅེས་པའི་དྲིས་ལན་བཏབ་པ་མི་དགོས། དེ་ནས་རྟེན་རྣམས་ཀྱི་ཐུགས་ཀར་ཀུན་རྫོབ་བྱང་ཆུབ་སེམས་ཀྱི་རང་བཞིན་ཟླ་བའི་དཀྱིལ་འཁོར་གྱི་སྟེང་དུ་དོན་དམ་བྱང་སེམས་ཀྱི་རང་བཞིན་རྡོ་རྗེ་དཀར་པོ་རྩེ་ལྔ་པས་མཚན་པར་གྱུར། ཅེས་གསལ་བཏབ། ཨོཾ་སརྦ་ཡོ་ག་ཙིཏྟ་ཨུཏྤཱ་དཱ་ཡཱ་མི། ལན་གསུམ་བརྗོད། རྡོ་རྗེ་རྟེན་གྱི་ཐུགས་ཀར་གཏུགས་ཏེ། སུ་ར་ཏེ་ས་མ་ཡ་སྟྭཾ་ཧོཿསིདྡྷི་བཛྲ་ཡ་ཐཱ་སུ་ཁཾ། ཞེས་བྱིན་གྱིས་བརླབ། ཨ་ཁཾ་བཱི་ར་ཧཱུཾ་གིས་ཡོལ་བའི་ནང་དུ་ཞུགས་པར་མོས། དེ་ནས ཁཎྜ་རོ་ཧེས་རྟེན་རྣམས་བསངས། སྭ་བྷ་ཝས་རྟེན་རྣམས་སྦྱང༌། སྟོང་པའི་ངང་ལས། རྟེན་རྣམས་སྐད་ཅིག་གིས་རྗེ་བཙུན་རྡོ་རྗེ་རྣལ་འབྱོར་མ་སྐུ་མདོག་པདྨ་རཱ་གའི་འོད་ལྟར་དམར་བ་ཞལ་ཅིག་ཕྱག་གཉིས་སྤྱན་གསུམ་མ། ཕྱག་གཡས་གྲི་གུག་འབར་བ་ནམ་མཁའི་མཐོངས་སུ་འཕྱར་བས་རྣམ་པར་རྟོག་པའི་ཟུག་རྔུ་མ་ལུས་པ་གཅོད་ཅིང༌། གཡོན་ཐོད་པ་ཁྲག་གིས་གང་བ་ཐུགས་ཀར་འཛིན་པས་ཟག་པ་མེད་པའི་བདེ་བའི་རོས་ཚིམ་པར་མཛད་པ། མི་མགོ་སྐམ་པོ་ལྔའི་དབུ་རྒྱན་དང༌། རློན་པ་ཁྲག་འཛག་པ་ལྔ་བཅུའི་དོ་ཤལ་བྱས་པ། ཐལ་ཆེན་སྤངས་པའི་ཕྱག་རྒྱ་ལྔས་བརྒྱན་ཅིང༌། གྲུ་མོ་ན་ཡབ་ཧེ་རུ་ཀ་མཚོན་པའི་ཁ་ཊྭཱཾ་ག་བསྣམས་པ། གཅེར་བུ་བརྒྱད་གཉིས་ལོན་པའི་ལང་ཚོ་ཅན་ཞབས་གཡས་བསྐུམ་གཡོན་བརྐྱང་བས་སྲོག་བྲལ་བའི་སྙིང་ག་མནན་ཏེ་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། ཞེས་ལྷར་བསྐྱེད། དེ་ནས་བླ་མས་དབུ་སྒོམ་ཕུད་དེ། དེ་བཞིན་གཤེགས་པ་ཀུན་གྱི་གནས། །ཧེ་རུ་ཀ་དཔལ་གྲོང་ཁྱེར་མཆོག །སྙིང་པོའི་དཀྱིལ་འཁོར་འདི་རུ་ནི། །བདག་གིས་རྟེན་རྣམས་གཞུག་པར་བགྱི། །ཞེས་གསོལ་བ་བཏབ་པས་གནང་བ་ཐོབ་ནས། རྟེན་རྣམས་དཀྱིལ་འཁོར་གྱི་ཤར་ཕྱོགས་སུ་གནས་པར་གྱུར། ཅེས་བརྗོད། དཀྱིལ་འཁོར་ལ་ཕྱག་འཚལ་བར་དམིགས་ཏེ། ཨོཾ་ན་མཿཏེ་ཧཱུཾ། ན་མཱ་མི་ཧཱུཾ། ན་མོ་ན་མཿཧཱུཾ། ཨོཾ་སརྦ་བཱི་ར་ཡོ་གི་ནཱི་པཱུ་ཛ་པསྠཱ་ན་ཡ། ཨཱཏྨཱ་ནཾ་ནིརྻ་ཏ་ཡཱ་མི། སརྦ་ཏ་ཐཱ་ག་ཏ་ཌཱ་ཀི་ནི་ཨ་དྷི་ཏིཥྛ་སྭ་མཱཾ། བླ་མས་ཕྱག་རྒྱའམ་ཙ་ཀླི་གང་རུང་གཏད། མཁའ་འགྲོ་མས་རྡོ་རྗེ་ཅིག་གནང་བ་རྟེན་རྣམས་ཀྱི་ཐུགས་ཀར་ཐིམ་པར་གྱུར། རྟེན་རྣམས་དཀྱིལ་འཁོར་གྱི་བྱང་ཕྱོགས་སུ་གནས་པར་གྱུར། ཅེས་བརྗོད། ཨོཾ་ན་མཿཏེ་ཧཱུཾ་སོགས་ཕྱག་འཚལ་སྔོན་དུ་བཏང་ནས། ཨོཾ་སརྦ་བཱི་ར་ཡོ་གི་ནཱི་པཱུ་ཛ་ཨ་བྷི་ཥེ་ཀ་ཡ། ཨཏྨཱ་ནཾ་ནིརྻ་ཏ་ཡཱ་ཡི། སརྦ་ཏ་ཐཱ་ག་ཏ་ལཱ་མ་ཨ་བྷི་ཥིཉྩ་ཏུ་མཾ། ལཱ་མས་རྡོ་རྗེ་རྒྱ་གྲམ་ཅིག་སྦྱིན་པ་རྟེན་རྣམས་ཀྱི་དཔྲལ་བར་ཐིམ་པར་གྱུར། རྟེན་རྣམས་དཀྱིལ་འཁོར་གྱི་ནུབ་ཕྱོགས་སུ་གནས་པར་གྱུར། ཅེས་བརྗོད། ཨོཾ་ན་མཿཏེ་སོགས་ཀྱིས་ཕྱག་འཚལ། ཨོཾ་སརྦ་བཱི་ར་ཡོ་གི་ནཱི་པཱུ་ཛ་པྲ་ཝརྟ་ན་ཡ། ཨཱཏྨཱ་ནཾ་ནིརྻ་ཏ་ཡཱ་མི། སརྦ་ཏ་ཐཱ་ག་ཏ་ཁཎྜ་རོ་ཧི་ནིརྻ་ཏ་ཡཱ་པྲ་ཝརྟ་ཡ་མཾ། ཁཎྜ་རོ་ཧེས་པདྨ་ཅིག་སྦྱིན་པ་རྟེན་རྣམས་ཀྱི་མགྲིན་པར་ཐིམ་པར་གྱུར། རྟེན་རྣམས་དཀྱིལ་འཁོར་གྱི་ལྷོ་ཕྱོགས་སུ་གནས་པར་གྱུར། ཅེས་བརྗོད། ཨོཾ་ན་མཿཏེ་སོགས་ཀྱིས་ཕྱག་འཚལ། ཨོཾ་སརྦ་བཱི་ར་ཡོ་གི་ནཱི་པཱུ་ཚོ་ཀརྨ་ཎེ། ཨཱཏྨཱ་ནཾ་ནིརྻ་མི། སརྦ་ཏ་ཐཱ་ག་ཏ་རཱུ་པི་ཎི་ཨཏྨ་ཀརྨ་ཀུ་རུ་མཾ། གཟུགས་ཅན་མས་རིན་པོ་ཆེ་ཅིག་སྦྱིན་པ་རྟེན་ཀྱི་སྤྱི་བོར་ཐིམ་པར་གྱུར། རྟེན་རྣམས་སླར་ཡང་དཀྱིལ་འཁོར་གྱི་ཤར་ཁྱམས་སུ་གནས་པར་གྱུར། ཅེས་བརྗོད། དེ་ནས་མི་ལྡོག་འཁོར་ལོ་སོགས་དྲིས་ལན་བཏབ་པ་དང༌། སྡོམ་བཟུང༌། དམ་བསྒྲག །མནའ་ཆུ་སྦྱིན་པ་སོགས་རྟེན་ལ་མི་དགོས། དེས་དཀྱིལ་འཁོར་དུ་གཞུག་པ་སོང༌། དེ་ནས་ཡེ་ཤེས་དབབ་པའི་དོན་དུ་གསོལ་བ་བཏབ་པ་ནི། དཔའ་བོ་དང་རྣལ་འབྱོར་མ་ཐམས་ཅད་ཀྱིས་བྱིན་གྱིས་རློབས་ལ་དཔལ་ཧེ་རུ་ཀ་རྟེན་རྣམས་ལ་དབབ་པར་མཛད་དུ་གསོལ། ལན་གསུམ། དངོས་པོ་དང་མཚན་མ་ཞེས་བརྡ་སྦྱར་མི་དགོས། རྟེན་རྣམས་ཀྱི་སྤྱི་བོར་བླ་མ་དཔལ་ཧེ་རུ་ཀ་ཡབ་ཡུམ་སྙོམས་པར་ཞུགས་པའི་སྦྱོར་མཚམས་ནས་བྱང་ཆུབ་ཀྱི་སེམས་བབས། སྤྱི་བོ་ནས་ཞབས་པད་ཀྱི་བར་ཐམས་ཅད་མེར་གྱིས་ཁེངས་པར་གྱུར། དེ་སྐབས་བྱི་ལའི་བྲུན་རིགས་ལྡན་གྱི་ཟླ་མཚན་གྱིས་སྦགས་པའི་རས་བདུད་རྩི་ལྔ་སྟེ་བདུན་བསྲེས་པའི་འབེབས་རྫས་ཀྱི་དུད་པས་བདུག །སིལ་སྙན་དང་བཅས། ཨོཾ་ཏིཥྛ་མཧཱ་ཀྲོ་དྷ་ཨཱ་བེ་ཤ་ཡ་ཧཱུཾ། ཨོཾ་ཤྲཱི་ཧེ་རུཀ་བི་དྱ་མཧཱ་བི་དྱ་རཱ་ཛ་དྷིཿམ་ཧེ་སྭཱཧཱ། ཞེས་བཟླས། ཏིཥྛ་བཛྲས་རྟེན་གྱི་དབུ་ལ་རྡོ་རྗེ་རྒྱ་གྲམ་གྱི་རྣམ་པར་བཞག་སྟེ་བརྟན་པར་བྱ། ཁ་དོག་དྲི་བ་སོགས་མི་དགོས། དེ་ནས། ཡང་དག་པ་ཡི་དཀྱིལ་འཁོར་འདིར། །བདག་གིས་རྟེན་རྣམས་གཞུག་པར་བྱ། །ལྷ་ཡི་རིགས་ཀྱི་རིམ་པ་དང༌། །བསོད་ནམས་ཇི་ལྟར་དེ་བཞིན་ཤོག །འདི་ཡིས་དངོས་གྲུབ་གང་འགྲུབ་དང༌། །རིགས་ནི་གང་གི་སྣོད་དུ་གྱུར། །འདི་ཡིས་བསོད་ནམས་ཅི་ཡོད་པ། །དཀྱིལ་འཁོར་འདིར་ནི་དེ་བཞིན་ཤོག །ཅེས་བདེན་སྟོབས་བརྗོད། དཀྱིལ་འཁོར་ལ་མེ་ཏོག་དོར་བ་དམིགས་ཏེ་པྲ་ཏིཙྪ་བཛྲ་ཧོཿ ཞེས་བརྗོད། སླར་མེ་ཏོག་གི་ཕྲེང་བ་དངོས་གྲུབ་ཀྱི་དོན་དུ་རྟེན་རྣམས་ཀྱི་དབུར་བཅིངས་ཏེ། པྲ་ཏི་གྲི་ཧྣ་སྟྭཾ་མི་མཱཾ་ས་ཏྭ་མཧཱ་བ་ལ། ཞེས་བརྗོད། ཧེ་རུ་ཀ་ཡིས་རྟེན་རྣམས་ཀྱི། །སྤྱན་འབྱེད་པར་ནི་བརྩོན་པར་མཛད། །ཕྱེ་བས་ཐམས་ཅད་མཐོང་འགྱུར་བས། །རྡོ་རྗེའི་སྤྱན་ནི་བླ་ན་མེད། །ཨོཾ་བཛྲ་ནེ་ཏྲ་ཨ་པ་ཧ་ར་པ་ཏྲ་ལཾ་ཧྲཱི། ཞེས་པས་སྤྱན་དར་བསལ། དཀྱིལ་འཁོར་བཟང་པོ་འདི་ལ་གཟིགས། །དེ་བཞིན་མངོན་སུམ་གྱུར་པའི་ཕྱིར། །རྟེན་རྣམས་རྣལ་འབྱོར་མ་རིགས་སྐྱེ། །སྔགས་དང་ཕྱག་རྒྱས་བྱིན་གྱིས་བརླབ། །འགྲོ་བའི་ཕུན་སུམ་ཚོགས་ཀུན་དང༌། །དངོས་གྲུབ་ཀུན་གྱི་བདག་པོར་གྱུར། །ཅེས་བརྗོད། རིས་མོ་ཉི་ཤུ་སོགས་རྣམ་དག་བཤད་མི་དགོས་སོ། །དེ་ཡན་ཕྱི་ནང་གསང་བའི་འཇུག་པའོ། །དེ་ནས་དབང་སྐུར་དངོས་ལ་བཞི་ལས། དང་པོ་བུམ་དབང་ལ་གཉིས། ཐུན་མོང་རིག་པའི་དབང་དང༌། ཕྱིར་མི་ལྡོག་པའི་དབང་ངོ༌། །དང་པོ་ནི། བླ་མ་སྤྲུལ་པ་སྐུ་ཡི་བདག་ཉིད་ཅན་གྱིས་རྟེན་ལ་བུམ་དབང་བསྐུར་བའི་ཡོན་དུ་ཞེས་མཎྜལ་ཕུལ། གསོལ་བ་བཏབ་པ་ནི། ཧེ་རུ་ཀ་དཔལ་དབང་བསྐུར་བ། །འགྲོ་བ་སྐྱོབ་ཕྱིར་གཟི་བརྗིད་ཅན། །ཇི་ལྟར་ཡོད་ཏན་འབྱུང་གནས་བསྩལ། །དེ་བཞིན་རྟེན་ལ་དེ་སྩོལ་ཞིག །ལན་གསུམ་བརྗོད། དེ་ནས་ལས་རྡོར་གྱིས་དབང་རྫས་ཀྱི་བུམ་པ་དར་གྱིས་ལྕིབས་ཏེ་བླ་མའི་ཕྱག་ཏུ་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། ཧཱུཾ་ལས་རྡོ་རྗེ་ཧཱུཾ་གིས་མཚན་པ་ལས་འོད་འཕྲོས། སེམས་ཅན་གྱི་དོན་བྱས། སླར་འདུས་པ་ལས་མི་བསྐྱོད་པ་སྔོན་པོ་ཞལ་གཅིག་ཕྱག་གཉིས་པ་རྡོ་རྗེ་དང་རྡོ་རྗེའི་དྲིལ་བུ་འཛིན་པས་ཡུམ་མཱ་མ་ཀི་གྲི་ཐོད་འཛིན་པ་དང་མཉམ་པ་སྦྱོར་བ། གཉིས་ཀའང་རུས་པ་དང་རིན་པོ་ཆེའི་རྒྱན་གྱིས་བརྒྱན་པ་རྡོ་རྗེ་སྐྱིལ་ཀྲུང་གིས་བཞུགས་པར་གྱུར། སློབ་དཔོན་གྱི་ཐུགས་ཀའི་ཧཱུཾ་ལས་འོད་ཟེར་འཕྲོས་བསྒོམ་པ་ཇི་ལྟའི་ཡེ་ཤེས་པ་ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དཀྱིལ་འཁོར་གྱི་གཙོ་བོས་དབང་བསྐུར་བའི་དགོངས་པ་མཛད། བཅོམ་ལྡན་འདས་མས་རིན་པོ་ཆེའི་བུམ་པ་བདུད་རྩི་ལྔའི་ཆུས་གང་བས་དབང་བསྐུར། མཁའ་འགྲོ་མ་ལ་སོགས་པ་བཞིས་བཀྲ་ཤིས་ཀྱི་གླུ་ལེན་ཞིང་གུར་གུམ་ལ་སོགས་པའི་མཆོད་རྫས་ཀྱི་ཆར་འབེབས། སྒོ་མཚམས་ཀྱི་ཁྲོ་མོ་རྣམས་ཀྱིས་བགེགས་ཀྱི་ཚོགས་རིང་དུ་སྐྲོད་པར་གྱུར། དྲིལ་གསིལ། རྡོ་རྗེ་ཆེན་པོས་དབང་བསྐུར་བ། །ཁམས་གསུམ་ཀུན་གྱི་ཕྱག་བྱས་པ། །སངས་རྒྱས་ཀུན་གྱི་གསང་གསུམ་གྱི། །གནས་ལས་བྱུང་བ་སྦྱིན་པར་བྱ། །ཨོཾ་སརྦ་ཏ་ཐཱ་ག་ཏ་ཨུ་ད་ཀ་ཨ་བྷི་ཥིཉྩ་ཏུ་མཾ། ཞེས་བུམ་པས་དབང་བསྐུར། ལས་རྡོར་པས་བུམ་པ་ཡར་ཞུ། མི་བསྐྱོད་པའི་རང་བཞིན་མེ་ལོང་ལྟ་བུའི་ཡེ་ཤེས་ཀྱི་ཆུས་དབང་བསྐུར་བས། རྣམ་པར་ཤེས་པའི་ཕུང་པོ་མི་བསྐྱོད་པ། ཆུ་མཱ་མ་ཀི་ཞེ་སྡང་མེ་ལོང་ལྟ་བུའི་ཡེ་ཤེས་སུ་རྣམ་པར་དག་པ་ཡིན་ནོ། །ཞེས་དབང་དོན་བཤད། དེ་བཞིན་ཅོད་པན་བླ་མའི་ཕྱག་ཏུ་ཕུལ། ཨོཾ་ཁཎྜ་རོ་ཧེས་བསངས།

སྭཱ་བྷ་ཝས་རྟེན་རྣམས་དང་དབང་རྫས་ཀྱི་ཅོད་པན་སྦྱངས། སྟོང་པའི་ངང་ལས། ཏྲཾ་ལས་རིན་པོ་ཆེ་ཏྲཾ་གིས་མཚན་པ་ལས་འོད་འཕྲོས་སེམས་ཅན་གྱི་དོན་བྱས་སླར་འདུས་པ་ལས། རིན་ཆེན་འབྱུང་ལྡན་སེར་པོ་ཞལ་གཅིག་ཕྱག་གཉིས་པ་རིན་པོ་ཆེ་དང་རིན་པོ་ཆེའི་དྲིལ་བུ་འཛིན་པས་ཡུམ་དབྱིངས་ཕྱུག་མ་གྲི་ཐོད་འཛིན་པ་དང་མཉམ་པར་སྦྱོར་བ། གཉིས་ཀའང་རུས་པ་དང་རིན་པོ་ཆེའི་རྒྱན་གྱིས་བརྒྱན་པ་རྡོ་རྗེ་སྐྱིལ་ཀྲུང་གིས་བཞུགས་པར་གྱུར། སློབ་དཔོན་གྱི་ཐུགས་ཀའི་ཧཱུཾ་ལས་འོད་ཟེར་འཕྲོས་བསྒོམ་པ་ཇི་ལྟའི་ཡེ་ཤེས་པ་ཆ་གཉིས་སུ་ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དབང་རྫས་ཀྱི་རིན་ཆེན་འབྱུང་ལྡན་ཞུ་བས་ཅོད་པན་དུ་གྱུར། དཀྱིལ་འཁོར་གྱི་གཙོ་བོས་དབང་བསྐུར་བའི་དགོངས་པ་མཛད། བཅོམ་ལྡན་འདས་མས་རིན་པོ་ཆེ་ཅོད་པན་དར་དཔྱངས་དང་བཅས་པས་དབང་བསྐུར། མཁའ་འགྲོ་མ་ལ་སོགས་པ་བཞིས་བཀྲ་ཤིས་གླུ་ལེན་ཞིང་གུར་གུམ་ལ་སོགས་པའི་མཆོད་རྫས་ཀྱི་ཆར་འབེབས། སྒོ་མཚམས་ཀྱི་ཁྲོ་མོ་རྣམས་ཀྱིས་བགེགས་ཀྱི་ཚོགས་རིང་དུ་སྐྲོད་པར་གྱུར། རལ་པའི་ཐོར་ཚུགས་ཀྱིས་བརྒྱན་པ། །སངས་རྒྱས་ཀུན་གྱིས་བསྔགས་པ་ཡི། །རིན་ཆེན་དག་གི་དབུ་རྒྱན་དང༌། །དར་དཔྱངས་དབང་བསྐུར་སྦྱིན་པར་བྱ། །ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞ་ནི་ཧུཾ་ཧཱུཾ་ཕཊ། ཞེས་དབང་བསྐུར། ལས་རྡོར་གྱིས་ཅོད་པན་ཞུ། རིན་ཆེན་འབྱུང་ལྡན་གྱི་རང་བཞིན་མཉམ་པ་ཉིད་ཀྱི་ཡེ་ཤེས་ཀྱི་ཅོད་པན་གྱིས་དབང་བསྐུར་བས། ཚོར་བའི་ཕུང་པོ་རིན་ཆེན་འབྱུང་ལྡན། ནམ་མཁའ་དབྱིངས་ཀྱི་དབང་ཕྱུག་མ། ང་རྒྱལ་མཉམ་པ་ཉིད་ཀྱི་ཡེ་ཤེས་སུ་རྣམ་པར་དག་པ་ཡིན་ནོ། །རྡོ་རྗེ་ཕྱག་ཏུ་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་དང་དབང་རྫས་ཀྱི་རྡོ་རྗེ་སྦྱངས། སྟོང་པའི་ངང་ལས། ཧྲཱིཿལས་པདྨ་ཧྲཱིཿམཚན་པ་ལས་འོད་འཕྲོས་སེམས་ཅན་གྱི་དོན་བྱས་སླར་འདུས་པ་ལས། སྣང་བ་མཐའ་ཡས་དམར་པོ་ཞལ་ཅིག་ཕྱག་གཉིས་པ་པདྨ་དང་པདྨའི་དྲིལ་བུ་འཛིན་པས་ཡུམ་གོས་དཀར་མོ་གྲི་ཐོད་འཛིན་པ་དང་མཉམ་པར་སྦྱོར་བ། གཉིས་ཀའང་རུས་པ་དང་རིན་པོ་ཆེའི་རྒྱན་གྱིས་བརྒྱན་པ་རྡོ་རྗེ་སྐྱིལ་ཀྲུང་གིས་བཞུགས་པར་གྱུར། སློབ་དཔོན་གྱི་ཐུགས་ཀའི་ཧཱུཾ་ལས་འོད་ཟེར་འཕྲོས་བསྒོམ་པ་ཇི་ལྟ་བའི་ཡེ་ཤེས་པ་ཆ་གཉིས་སུ་ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་གཉིས་སུ་མེད་པར་གྱུར། དབང་རྫས་ཀྱི་སྣང་བ་མཐའ་ཡས་ཞུ་བས་རྡོ་རྗེར་གྱུར། དཀྱིལ་འཁོར་གྱི་གཙོ་བོས་དབང་བསྐུར་བའི་དགོངས་པ་མཛད། བཅོམ་ལྡན་འདས་མས་རིན་པོ་ཆེའི་རྡོ་རྗེས་དབང་བསྐུར། མཁའ་འགྲོ་མ་ལ་སོགས་པ་བཞིས་བཀྲ་ཤིས་ཀྱི་གླུ་ལེན་ཞིང་གུར་གུམ་ལ་སོགས་པའི་མཆོད་རྫས་ཀྱི་ཆར་འབེབས། སྒོ་མཚམས་ཀྱི་ཁྲོ་མོ་རྣམས་ཀྱིས་བགེགས་ཀྱི་ཚོགས་རིང་དུ་སྐྲོད་པར་གྱུར། འདི་སྟེ་སངས་རྒྱས་ཐམས་ཅད་ཀྱི། །ཧེ་རུ་ཀ་དཔལ་དབང་བསྐུར་བ། །དེ་རིང་རྟེན་ལ་དབང་བསྐུར་གྱིས། །རབ་ཏུ་བསྒྲུབ་ཕྱིར་རྡོ་རྗེ་གཟུང༌། །ཞེས་རྡོ་རྗེའི་དབང་བསྐུར། ལས་རྡོར་གྱིས་རྡོ་རྗེ་ཞུ། འོད་དཔག་མེད་ཀྱི་རང་བཞིན་སོ་སོར་རྟོག་པའི་ཡེ་ཤེས་ཀྱིས་རྡོ་རྗེས་དབང་བསྐུར་བས། འདུ་ཤེས་ཀྱི་ཕུང་པོ་འོད་དཔག་མེད། མེ་གོས་དཀར་མོ། འདོད་ཆགས་སོ་སོར་རྟོག་པའི་ཡེ་ཤེས་སུ་རྣམ་པར་དག་པ་ཡིན་ནོ། །ཞེས་དབང་དོན་བཤད། དྲིལ་བུ་ཕྱག་ཏུ་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་དང་དབང་རྫས་ཀྱི་དྲིལ་བུ་སྦྱངས། སྟོང་པའི་ངང་ལས། ཨཿལས་རལ་གྲི་ཨཿམཚན་པ་ལས་འོད་འཕྲོས་སེམས་ཅན་གྱི་དོན་བྱས་སླར་འདུས་པ་ལས། དོན་ཡོན་གྲུབ་པ་ལྗང་ཁུ་ཞལ་གཅིག་ཕྱག་གཉིས་པ་རལ་གྲིའི་དང་རལ་གྲིའི་དྲིལ་བུ་འཛིན་པས་ཡུམ་སྒྲོལ་མ་གྲི་ཐོད་འཛིན་པ་དང་མཉམ་པར་སྦྱོར་བ་གཉིས་ཀའང་རུས་པ་དང་རིན་པོ་ཆེའི་རྒྱན་གྱིས་བརྒྱན་པ་རྡོ་རྗེ་སྐྱིལ་ཀྲུང་གིས་བཞུགས་པར་གྱུར། སློབ་དཔོན་གྱི་ཐུགས་ཀའི་ཧཱུཾ་ལས་འོད་ཟེར་འཕྲོས་བསྒོམ་པ་ཇི་ལྟ་བའི་ཡེ་ཤེས་པ་ཆ་གཉིས་སུ་ཛཿཧཱུཾ་བཾ་ཧོཿ། དམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དབང་རྫས་ཀྱི་དོན་ཡོན་གྲུབ་པ་ཞུ་བས་དྲིལ་བུར་གྱུར། དཀྱིལ་འཁོར་གྱི་གཙོ་བོས་དབང་བསྐུར་བའི་དགོངས་པ་མཛད། བཅོམ་ལྡན་འདས་མས་རིན་པོ་ཆེའི་དྲིལ་བུས་དབང་བསྐུར། མཁའ་འགྲོ་མ་ལ་སོགས་པ་བཞིས་བཀྲ་ཤིས་ཀྱི་གླུ་ལེན་ཞིང་གུར་གུམ་ལ་སོགས་པའི་མཆོད་རྫས་ཀྱི་ཆར་འབེབས། སྒོ་མཚམས་ཀྱི་ཁྲོ་མོ་རྣམས་ཀྱིས་བགེགས་ཀྱི་ཚོགས་རིང་དུ་སྐྲོད་པར་གྱུར། ཨོཾ་བཛྲ་ས་ཏྭ་ཨདྷི་པ་ཏི་སྟྭཾ། ཨ་བྷི་ཥིཉྩ་མི། ཏིཥྛ་བཛྲ་ས་མ་ཡ་སྟྭཾ། ལས་རྡོར་གྱིས་དྲིལ་བུ་ཞུ། དོན་ཡོད་གྲུབ་པའི་རང་བཞིན་བྱ་བ་གྲུབ་པའི་ཡེ་ཤེས་ཀྱི་དྲིལ་བུས་དབང་བསྐུར་བས། འདུ་བྱེད་ཀྱི་ཕུང་པོ་དོན་ཡོད་གྲུབ་པ། རླུང་དམ་ཚིག་སྒྲོལ་མ། ཕྲག་དོག་བྱ་བ་གྲུབ་པའི་ཡེ་ཤེས་སུ་རྣམ་པར་དག་པ་ཡིན་ནོ། །ཞེས་དབང་དོན་བཤད། མིང་དབང་གི་རྡོ་རྗེ་དྲིལ་བུ་ཕྱག་ཏུ་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། ཨོཾ་ལས་འཁོར་ལོ་ཨོཾ་གྱིས་མཚན་པ་ལས་འོད་འཕྲོས་སེམས་ཅན་གྱི་དོན་བྱས་སླར་འདུས་པ་ལས། རྣམ་པར་སྣང་མཛད་དཀར་པོ་ཞལ་གཅིག་ཕྱག་གཉིས་པ་འཁོར་ལོ་དང་འཁོར་ལོའི་དྲིལ་བུ་འཛིན་པས་ཡུམ་སངས་རྒྱས་སྤྱན་མ་གྲི་ཐོད་འཛིན་པ་དང་མཉམ་པར་སྦྱོར་བ། གཉིས་ཀའང་རུས་པ་དང་རིན་པོ་ཆེའི་རྒྱན་གྱིས་བརྒྱན་པ་རྡོ་རྗེ་སྐྱིལ་ཀྲུང་གིས་བཞུགས་པར་གྱུར། སློབ་དཔོན་གྱི་ཐུགས་ཀའི་ཧཱུཾ་ལས་འོད་ཟེར་འཕྲོས་བསྒོམ་པ་ཇི་ལྟ་བའི་ཡེ་ཤེས་པ་ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དཀྱིལ་འཁོར་གྱི་གཙོ་བོས་དབང་བསྐུར་བའི་དགོངས་པ་མཛད། བཅོམ་ལྡན་འདས་མས་མིང་གིས་དབང་བསྐུར། མཁའ་འགྲོ་མ་ལ་སོགས་པ་བཞིས་བཀྲ་ཤིས་ཀྱི་གླུ་ལེན་ཞིང་གུར་གུམ་ལ་སོགས་པའི་མཆོད་རྫས་ཀྱི་ཆར་འབེབས། སྒོ་མཚམས་ཀྱི་ཁྲོ་མོ་རྣམས་ཀྱིས་བགེགས་ཀྱི་ཚོགས་རིང་དུ་སྐྲོད་པར་གྱུར། ཨོཾ་སརྦ་ཏ་ཐཱ་ག་ཏ་ཤྲཱི་ཧེ་རུ་ཀ་ཨ་དྷི་པ་ཏི་སྟྭཾ། ཨ་བྷི་ཥིཉྩ་མི། ཤྲཱི་ཧེ་རུ་ཀ་ནཱ་མ་ཨ་བྷི་ཥེ་ཀ་ཏ། ཀྱེ་དཔལ་རྡོ་རྗེ་སེམས་དཔའ་ཞེས་བྱའོ། །ཞེས་བརྗོད་པས་མིང་བཏགས། རྡོར་དྲིལ་ཞུ། རྣམ་པར་སྣང་མཛད་ཀྱི་རང་བཞིན་ཆོས་ཀྱི་དབྱིངས་ཀྱི་ཡེ་ཤེས་ཀྱི་མིང་གིས་དབང་བསྐུར་བས། གཟུགས་ཀྱི་ཕུང་པོ་རྣམ་པར་སྣང་མཛད། ས་སངས་རྒྱས་སྤྱན་མ། གཏི་མུག་ཆོས་ཀྱི་དབྱིངས་ཀྱི་ཡེ་ཤེས་སུ་རྣམ་པར་དག་པ་ཡིན་ནོ། །ཞེས་དབང་དོན་བཤད། སླར་ཡང་དབང་དོན་བསྡུས་ཏེ་བཤད་པ་ནི། དེ་རྣམས་ཀྱིས་མ་རིག་པ་ལྔ་ལས་བཟློག་ནས་རིག་པའི་ཡེ་ཤེས་ལྔ་བསྐྱེད་པས་རིག་པའི་དབང་ཐོབ་པ་ཞེས་བྱའོ། །དབང་འདིས་རྣལ་འབྱོར་ཆེན་པོའི་རྒྱུད་ཉན་པ་དང༌། ཐུན་མོང་གི་དངོས་གྲུབ་སྒྲུབ་པ་དང༌། རྣལ་འབྱོར་རྒྱུད་མན་འཆད་པ་ལ་དབང་བ་ཡིན་ནོ། །ཞེས་བརྡ་སྤྲོད་པས་བུམ་དབང་གྲུབ། གཉིས་པ་ཕྱིར་མི་ལྡོག་པའི་དབང་ལ་གཉིས། དངོས་དང༌། མཐའ་རྟེན་ནོ། །དང་པོ་ནི། རྟེན་ལ་རྡོ་རྗེ་སློབ་དཔོན་གྱི་དབང་བསྐུར་བའི་ཡོན་དུ་མཎྜལ་ཕུལ། དཔའ་བོ་ཆེན་པོ་མི་ལྡོག་པའི། །དབང་བསྐུར་བ་ནི་འདི་ལ་སྩོལ། །སེམས་ཅན་ཀུན་གྱི་དོན་གྱི་ཕྱིར། །རྟག་ཏུ་རྟེན་རྣམས་སློབ་དཔོན་གྱུར། །ཞེས་ལན་གསུམ་གྱི་གསོལ་བ་བཏབ། དེ་ནས་ཁྲི་གདུགས་ཐོགས་ཏེ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། དཀྱིལ་འཁོར་གྱི་ཤར་ཕྱོགས་སུ་སེངྒེས་བཏེག་པའི་རིན་པོ་ཆེའི་ཁྲི། སྟེང་དུ་གདུགས་དཀར་པོ་སེར་གྱི་ཡུ་བ་ཅན་ཕུབ་པའི་འོག་ཏུ་རྟེན་རྣམས་བཅོམ་ལྡན་འདས་དཔལ་འཁོར་ལོ་སྡོམ་པ་ཨིནྡྲ་ནཱི་ལ་དང་མཚུངས་པའི་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ། ཞབས་གཡས་བརྐྱང་བས་དུས་མཚན་མ་དམར་མོའི་སྙིང་ག་མནན་པ། གཡོན་ཅུང་ཟད་བསྐུམ་པས་འཇིགས་བྱེད་སྔོན་པོའི་དཔྲལ་བ་མནན་པ། རྩ་ཞལ་སྔོན་པོ། གཡོན་ཞལ་ལྗང་ཁུ། རྒྱབ་ཞལ་དམར་པོ། གཡས་ཞལ་སེར་པོ། ཞལ་རེ་རེ་ལ་སྤྱན་གསུམ་གསུམ་དང་ལྡན་པ། ནོར་བུ་དང་སྣ་ཚོགས་རྡོ་རྗེ་དང༌། ཟླ་བ་ཕྱེད་པས་མཚན་པའི་རལ་པའི་ཐོར་ཚུགས་ཅན། དབུ་རེ་རེ་ལ་མི་མགོ་སྐམ་པོ་ལྔ་ལྔའི་དབུ་རྒྱན་དང༌། རློན་པ་ལྔ་བཅུའི་དོ་ཤལ་བྱས་པ། འཁོར་ལོ་དང༌། རྣ་ཆ་དང༌། མགུལ་རྒྱན་དང༌། གདུ་བུ་དང༌། སྐ་རགས་དང༌། ཐལ་ཆེན་ཏེ་ཕྱག་རྒྱ་དྲུག་གིས་བརྒྱན་པ། ཞལ་མཆེ་བ་གཙིགས་ཤིང་འཇིགས་པར་བྱེད་པ། སྟག་གི་པགས་པའི་ཤམ་ཐབས་ཅན། གར་གྱི་ཉམས་དགུ་དང་ལྡན་པ་སྟེ། སྐུ་དཔའ་བ་དང༌། སྒེག་པ་དང༌། འཇིགས་སུ་རུང་བ་དང༌། གསུང་རྒོད་པ་དང༌། གཤེ་བ་དང༌། རྔམ་པ་དང༌། ཐུགས་སྙིང་རྗེ་བ་དང༌། ཞི་བ་དང༌། ངོ་མཚར་བའོ། །ཕྱག་བཅུ་གཉིས་ཀྱི་དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། དེའི་འོག་མ་གཉིས་ཀྱིས་གླང་པོ་ཆེའི་པགས་པ་རློན་པ་གདེངས་ནས་འཛིན་པ། གཡས་ཀྱི་གསུམ་པ་ན་ཌ་མ་རུ། བཞི་པ་ན་དགྲ་སྟ། ལྔ་པ་ན་གྲི་གུག །དྲུག་པ་ན་མདུང་རྩེ་གསུམ་པ། གཡོན་གྱི་གསུམ་པ་ན་ཁ་ཊྭཱཾ་ག །བཞི་པ་ན་ཐོད་པ་ཁྲག་གིས་གང་བ། ལྔ་པ་ན་རྡོ་རྗེའི་ཞགས་པ། དྲུག་པ་ན་ཚངས་པའི་མགོ་བོ་གདོང་བཞི་པ་བསྣམས་པ། དེའི་པང་ན་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ་ཞལ་གཅིག་ཕྱག་གཉིས་སྤྱན་གསུམ་པ། ཨནྟྲས་གང་བའི་ཐོད་པ་འཛིན་པའི་ཕྱག་གཡོན་ཡབ་ལ་འཁྱུད་པ། གཡས་རྡོ་རྗེ་དང་བཅས་པའི་སྡིགས་མཛུབ་སྟེང་གི་ནམ་མཁའ་ལ་འཕྱར་བ། མི་མགོ་སྐམ་པོ་ལྔའི་དབུ་རྒྱན་དང༌། ཐོད་སྐམ་ལྔ་བཅུའི་དོ་ཤལ་ཅན། གཅེར་བུ་སྐྲ་གྲོལ་ཞིང་ཕྱག་རྒྱ་ལྔས་བརྒྱན་པ། བྱིན་པ་གཉིས་ཀྱིས་བཅོམ་ལྡན་འདས་ཀྱི་བརླ་གཉིས་ལ་འཁྱུད་པ། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། བླ་མས་བུམ་པ་ཐོགས་ཏེ། དཀྱིལ་འཁོར་གྱི་གཙོ་བོས་དབང་བསྐུར་བའི་དགོངས་པ་མཛད། བཅོམ་ལྡན་འདས་མས་རིན་པོ་ཆེའི་བུམ་པ་བདུད་རྩིའི་ལྔའི་ཆུས་གང་བས་དབང་བསྐུར། མཁའ་འགྲོ་མ་ལ་སོགས་པ་བཞིས་བཀྲ་ཤིས་ཀྱི་གླུ་ལེན་ཞིང་གུར་གུམ་ལ་སོགས་པའི་མཆོད་རྫས་ཀྱི་ཆར་འབེབས། སྒོ་མཚམས་ཀྱི་ཁྲོ་མོ་རྣམས་ཀྱིས་བགེགས་ཀྱི་ཚོགས་རིང་དུ་སྐྲོད་པར་གྱུར། དྲིལ་གསིལ་བཅས། རྡོ་རྗེ་ཆེན་པོས་དབང་བསྐུར་བ། །ཁམས་གསུམ་ཀུན་གྱིས་ཕྱག་བྱས་པ། །སངས་རྒྱས་ཀུན་གྱི་གསང་གསུམ་གྱི། །གནས་ལས་བྱུང་བ་སྦྱིན་པར་བྱ། །ཨོཾ་སརྦ་ཏ་ཐཱ་ག་ཏ་ཨུ་ད་ཀ་ཨ་བྷི་ཥིཉྩ་ཏུ་མཾ། ཞེས་དབང་བསྐུར་བས་ཆུ་རྒྱུན་སྤྱི་བོར་འཁྱིལ་བ་ལས་རྡོ་རྗེ་སེམས་དཔས་དབུ་རྒྱན། ནམ་མཁར་གང་བའི་དབང་ལྷ་རྣམས་རྟེན་བསྐྱེད་པ་ལ་ཡེ་ཤེས་སེམས་དཔའི་ཚུལ་དུ་བརྟན་པར་བཞུགས་ཤིག །ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཞེས་འབྲུ་འཐོར། དེ་ནས་དམ་ཚིག་གསུམ་སྦྱིན་པ་ལ། རྡོ་རྗེ་རྟེན་གྱི་ཕྱག་གཡས་སུ་གཏད་དེ། ཧཱུཾ་ལས་སྐྱེས་པའི་རྡོ་རྗེ། །ཐོག་མཐའ་མེད་པའི་སེམས་དཔའ་ནི། །རྡོ་རྗེ་སེམས་དཔའ་དགའ་བ་ཆེ། །ཀུན་ཏུ་བཟང་པོ་ཀུན་བདག་ཉིད། །རྡོ་རྗེ་སྙེམས་ཚུལ་བདག་པོ་བདག །བཅོམ་ལྡན་འདས་དཔལ་མཆོག་དང་པོའི་སྐྱེས་བུའོ། །ཞེས་ཐུགས་ཀྱི་དམ་ཚིག་གོ །།དྲིལ་བུ་རྟེན་གྱི་ཕྱག་གཡོན་དུ་གཏད་དེ། ཨ་ལས་སྐྱེས་པའི་དྲིལ་བུ། །འདི་ནི་རྣལ་འབྱོར་མ་ཀུན་གྱི། །ཤེས་རབ་དབྱངས་ཀྱི་རྗེས་འགྲོར་བཤད། །རྟེན་རྣམས་ཀྱིས་ཀྱང་རྟག་ཏུ་བཟུང༌། །བྱང་ཆུབ་མཆོག་ཏུ་རྒྱལ་བ་བཞེད། །དྲིལ་བུ་དཀྲོལ་ཏེ། སྲིད་པ་ངོ་བོ་ཉིད་ཀྱིས་དག །ངོ་བོ་ཉིད་ཀྱིས་སྲིད་བྲལ་བྱས། །རང་བཞིན་དག་པའི་སེམས་དཔའ་ནི། །སྲིད་པའི་དམ་པ་བྱེད་པར་འགྱུར། །ཞེས་གསུང་གི་དམ་ཚིག་གོ །སྐུ་ཡི་དམ་ཚིག་ལ་རྡོར་དྲིལ་འཁྱུད་སྟངས་བྱས་ཏེ། རྡོ་རྗེ་དྲིལ་བུ་ཡང་དག་འཁྱུད། །གཡོན་སྙེམས་པ་དང་སྒྲོལ་འདོན་འཆང༌། །གཉིས་མེད་གཉིས་མེད་གཟུགས་སྐུའི་རྟེན། །ཕྱག་རྒྱ་ཆེན་པོར་བྱིན་གྱིས་བརླབས། །ཡེ་ཤེས་སྐུ་ནི་བསྟན་པའི་ཕྱིར། །ཕྱག་རྒྱ་དམ་ཚིག་ཅེས་བརྗོད་དེ། །གང་གི་གཟུགས་སྐུ་སྟོན་བྱེད་པ། །དེ་ནི་ཕྱག་རྒྱ་རབ་ཏུ་གྲགས། །རྡོ་རྗེ་སེམས་དཔའི་རང་བཞིན་སྟོང་པ་ཉིད་ཡེ་ཤེས་ཀྱི་རྡོ་རྗེའི་དབང་བསྐུར་བས། ཡེ་ཤེས་ཀྱི་ཕུང་པོ་རྡོ་རྗེ་སེམས་དཔའ། རོ་ཆེན་པོའི་ཁམས་ཆོས་ཀྱི་དབྱིངས་ཀྱི་དབང་ཕྱུག་མ། རྣམ་པར་ཤེས་པའི་ཆོས་ཐམས་ཅད་སྟོང་ཉིད་ཡེ་ཤེས་རྡོ་རྗེར་དག་པ་ཡིན་ནོ། །དེས་དམ་ཚིག་གསུམ་སྦྱིན་པ་གྲུབ། འོ་ན་ཁྱོད་ཀྱིས་དམ་ཚིག་བསྒྲགས་པ་རྣམས་མི་དགོས་ཞེས་ཁ་ཚོན་ཆོད་པ་མིན་ནམ་ཞེ་ན། དེ་ནི་ལམ་གྱི་སྐབས་ཁས་བླངས་པའི་དམ་ཚིག་རྣམས་མི་དགོས་པར་བསྟན་པ་ཡིན་ལ། འདིར་འབྲས་བུའི་དམ་ཚིག་གི་དབང་དུ་བྱས་ཏེ་གཟུགས་སྐུའི་རྟེན་ལ་དམ་ཚིག་འདི་ངེས་པར་སྦྱིན་དགོས་ཏེ། འདི་མ་སྦྱིན་ན་འགྲོ་དོན་ཚད་ལྡན་མི་འབྱུང་བའི་ཕྱིར་རོ། །དེས་ན་སངས་རྒྱ་ཀྱི་ས་ལའང་དམ་ཚིག་ཆེན་པོ་འདི་ཡོད་པའི་དབང་གིས་གདུལ་བྱའི་ཡུལ་ལ་ཕྲིན་ལས་འཇུག་པ་ཡིན་ཏེ། མཚོན་བརྗོད་ལས། དམ་ཚིག་ཆེན་པོ་དེ་ཉིད་མཁྱེན། །དབང་པོ་བསམ་པ་མཁྱེན་པའི་མཆོག །ཅེས་སོ། །དེ་ནས་སྔགས་དབང་ནི། སློབ་དཔོན་འཁོར་ལོ་སྡོམ་པ་ཡབ་ཡུམ་དུ་གསལ་བའི་ཐུགས་ཀ་ནས་སྔགས་ཀྱི་ཕྲེང་བ་འཐོན། རྟེན་རྣམས་འཁོར་ལོ་སྡོམ་པ་ཡབ་ཡུམ་དུ་གསལ་བའི་ཞལ་ནས་ཞུགས་ཏེ་ཐུགས་ཀར་ཉི་མའི་སྟེང་གི་ཧཱུཾ་ཡིག་སྔོན་པོའི་མཐར་ཧྲཾ་མེར་འཁོར་བར་གྱུར། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾསོགས་གཙོ་སྔགས་འཁོར་སྔགས་རྩ་སྔགས་གོ་ཆའི་སྔགས་དང་བཅས་པ་ལན་གསུམ་བརྗོད། དེ་ནས་རྡོ་རྗེ་མེ་ཏོག་དང་བཅས་རྟེན་གྱི་དབུར་བཀོད་དེ། བཅོམ་ལྡན་འདི་ལ་སྩལ་ལགས་ཀྱི། །འདི་ལ་འགོ་བར་མཛད་དུ་གསོལ། །ཞེས་བརྗོད་ཅིང་མེ་ཏོག་འཐོར། བཅོམ་ལྡན་རྟེན་གྱིས་གཟུང་ལགས་ཀྱི། །རྟེན་ལ་འགོ་བར་མཛད་དུ་གསོལ། །ལན་གསུམ་བརྗོད་དོ། །གཉིས་པ་མཐའ་རྟེན་ལ་བཞི། བརྟུལ་ཞུགས། རྗེས་གནང༌། ལུང་བསྟན། གཟེངས་བསྟོད་དོ། །དང་པོ་ལ་གསུམ། རྡོ་རྗེའི། སྤྱོད་པའི། རིག་མའི་བརྟུལ་ཞུགས་སོ། །དང་པོ་ནི། རྡོ་རྗེ་རྟེན་གྱི་ཕྱག་གཡས་སུ་གཏད་དེ། ཧཱུཾ་ལས་སྐྱེས་པའི་རྡོ་རྗེ་སེམས་དཔའ་དེ་ཞུ་བའི་རྡོ་རྗེ། །འདི་སྟེ་སངས་རྒྱས་ཐམས་ཅད་ཀྱི། །རྡོ་རྗེ་སེམས་དཔའི་ཕྱག་ན་གནས། །རྟེན་རྣམས་ཀྱིས་ཀྱང་རྟག་ཏུ་གཟུང༌། །ཕྱག་ན་རྡོ་རྗེའི་བརྟུལ་ཞུགས་བསྟན། །ཨོཾ་སརྦ་ཏ་ཐཱ་ག་ཏ་སིདྡྷི་ས་མཱ་ཡ་ཏིཥྛ་ཨེ་ཥ་སྟྭཾ་དྷཱ་ར་ཡཱ་མི་ཧི་ཧི་ཧི་ཧི་སྭཱཧཱ། ཞེས་བརྗོད་དོ། །གཉིས་པ་སྤྱོད་པའི་བརྟུལ་ཞུགས་ནི། རྟེན་རྣམས་གཙོ་བོ་ཡབ་ཡུམ་དུ་གསལ་བ་ལ། བསྒོམ་པ་ཇི་ལྟ་བའི་ཡེ་ཤེས་པ་ཛཿཧཱུཾ་བཾ་ཧོཿ། དམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དེ་ནས་ཅོད་པན་ཚངས་སྐུད་དོ་ཤལ་རྣམས་ཐོགས་ཏེ། ཨོཾ་ན་མོ་བྷ་ག་ཝ་ཏེ་བཱི་རེ་ཤ་ཡ་སོགས་རྩ་སྔགས་ཀྱིས་གཏད། ཐོད་སྐམ་ལྔ་ཐོགས་ཏེ། ཨོཾ་བཛྲ་བེ་རོ་ཙ་ནི་སོགས་ཡུམ་གྱི་ཉེ་སྙིང་གིས་གཏད། རྣ་རྒྱན་ཐོགས་ཏེ། ཨོཾ་ཧྲཱིཿཧ་ཧ་སོགས་ཡི་གེ་བདུན་པས་གཏད། མགུལ་རྒྱན་དང་པགས་པའི་གོས་གཉིས་ཐོགས་ཏེ། ཨོཾ་སརྦ་བུདྡྷ་ཌཱ་ཀི་ནཱི་སོགས་ཕག་མོའི་སྔགས་ཀྱིས་གཏད། མི་མགོའི་དོ་ཤལ་ཐོགས་ཏེ། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་སོགས་གཙོ་བོའི་སྙིང་པོས་གཏད། གདུ་བུ་གཉིས་ཐོགས་ཏེ། ཨོཾ་ཧཿན་མ་ཧི་སོགས་དཔའ་བོའི་གོ་ཆས་གཏད། སྐེ་རགས་ཐོགས་ཏེ། ཨོཾ་བཾ། ཧཾ་ཡཽཾ་སོགས་དཔའ་མོའི་གོ་ཆས་གཏད། ཐོད་པ་ཐོགས་ཏེ། ཨོཾ་ཌཱ་ཀི་ནི་ཡེ་སོགས་ལྷ་མོའི་སྔགས་ཀྱིས་གཏད། ཁ་ཊྭཱཾ་ཅང་ཏེའུ་ཐོགས་ཏེ། ཨོཾ་ན་མོ་བྷ་ག་ཝ་ཏེསོགས་རྩ་སྔགས་ཀྱིས་གཏད་པར་བྱའོ། །གསུམ་པ་རིག་མའི་བརྟུལ་ཞུགས་ནི། རིག་ཙཀ་ཐོགས་ཏེ། འདིར་ནི་ཁྱེད་རྣམས་དབང་པོ་ཡིན། །བདག་གིས་འདི་ལ་འདི་གཏད་དོ། །ཞེས་གཏད། ཐབས་གཞན་གྱིས་ནི་སོགས་བཀའ་བསྒོ་བ་མི་དགོས། གཉིས་པ་རྗེས་གནང་ལ་གསུམ། ངོ་སྤྲོད་ཀྱི་རྗེས་གནང༌། རིགས་ལྔའི་རྗེས་གནང༌། འཕྲིན་ལས་ཀྱི་རྗེས་གནང་ངོ༌། །དང་པོ་ནི། མར་སྦྲང་དགོས་པའི་གསེར་ཐུར་ཐོགས་ཏེ། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རི་གསལ་བ་ལྟར། །རྟེན་རྣམས་ཀྱིས་ནི་མི་གསལ་བའི། །རབ་རིབ་རྒྱལ་བ་རྣམས་ཀྱིས་སེལ། །ཞེས་རིག་སྟོང་ངོ་སྤྲོད། མེ་ལོང་ཐོགས་ཏེ། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལས་ཀུན་ཏུ་འབྱུང༌། །ངོ་བོ་མེད་ཅིང་གནས་མེད་པ། །དེ་ལྟར་ཆོས་རྣམས་ཤེས་ཀྱིས་ལ། །སེམས་ཅན་དོན་ནི་བླ་མེད་བྱོས། །འོན་ཀྱང་རྣལ་འབྱོར་མ་རིགས་སྐྱེ། །ཞེས་སྣང་སྟོང་ངོ་སྤྲོད། དྲིལ་བུ་ཐོགས་ཏེ་དཀྲོལ། ཨ་ལས་སྐྱེས་པའི་དྲིལ་བུ། ཨ། ཐམས་ཅད་ནམ་མཁའི་མཚན་ཉིད་དེ། །ནམ་མཁའ་ལ་ཡང་མཚན་ཉིད་མེད། །ནམ་མཁའ་དང་ནི་མཉམ་སྦྱོར་བས། །ཀུན་ཀྱང་མཉམ་པ་ཉིད་དུ་གསལ། །ཞེས་གྲགས་སྟོང་ངོ་སྤྲོད་པའོ། །གཉིས་པ་རིགས་ལྔའི་རྗེས་གནང་ནི། རིགས་ལྔའི་ཕྱག་མཚན་རྣམས་རིམ་པར་ཐོགས་ཏེ། སེམས་ཅན་ཀུན་ལ་ཕན་པའི་ཕྱིར། །འཇིག་རྟེན་དང་ནི་ཐམས་ཅད་དུ། །བྱ་བ་སྤྱོད་ཚུལ་གསང་བ་ཡི། །ཆོས་ཀྱི་འཁོར་ལོ་བསྐོར་བར་གྱིས། །ཞེས་འཁོར་ལོ་གཏད། དེ་བཞིན་རྡོ་རྗེ། རིན་ཆེན། པདྨ། རལ་གྲི་རྣམས་ཚིག་རྐང་མཐར་སྦྱར་ཏེ་གཏད་དོ། །གསུམ་པ་ཕྲིན་ལས་ཀྱི་རྗེས་གནང་ནི། འཁོར་ལོ་ཐོགས་ཏེ། ཨོ་བཛྲ་ཧེ་ཏུ་མཱཾ། ཞེས་གཏད། དུང་ཐོགས་ཏེ། ཨོ་བཛྲ་བྷ་ཥ་རཾགྱིས་གཏད། སླར་ཡང་འཁོར་ལོ་དུང་དྲིལ་བུ་སྤོ་ཏི་ཐོགས་ཏེ། དེང་ནས་བརྩམས་ཏེ་སེམས་བསྐྱེད་པ། །བརྩམས་ཏེ་ཆོས་ཀྱི་འཁོར་ལོ་བསྐོར། །ཡིད་གཉིས་མེད་པའི་སེམས་ཀྱིས་སུ། །ཆོས་ཀྱི་དུང་ནི་བླ་མེད་པ། །དྲི་མེད་ཀུན་ཏུ་གང་བར་བགྱི། །དེ་རིང་རྡོ་རྗེ་སློབ་དཔོན་འགྱུར། །སྔགས་དང་རྒྱུད་ནི་འཛིན་གྱུར་པ། །སངས་རྒྱས་བྱང་ཆུབ་སེམས་རྣམས་དང༌། །ལྷ་རྣམས་ཀྱིས་ཀྱང་མཐུན་པར་གསུངས། །སེམས་ཅན་ཀུན་ལ་རྗེས་བརྩེ་བས། །ཁྱེད་རྣམས་གསང་སྔགས་ཆོ་ག་བཞིན། །ནན་ཏན་བསྐྱེད་དེ་མངོན་དུ་བྱ། །སྒྲུབ་པ་པོ་རྣམས་དེ་ལ་སྦྱོར། །མཆོད་རྫས་ཚོགས་དང་གཏོར་མ་ཐོགས་ཏེ། དགུན་ཟླ་འབྲིང་པོ་ནས་བརྩམས་ཏེ། །ཟླ་བ་རེ་རེ་གཟུང་བར་བྱ། །གཉིས་མེད་གཉིས་མེད་འཁོར་ལོ་བཅས། །ཚེས་བཅུ་ལ་ནི་དེ་རབ་མཆོད། །ཤ་དང་ཆང་སོགས་གང་ཅིའང་རུང༌། །དཔའ་བོ་རྣལ་འབྱོར་མ་ཡི་ཚོགས། །ཐམས་ཅད་གཉིས་མེད་པར་ན་གནས། །ཧེ་རུ་ཀ་དཔལ་རྟག་མཆོད་དོ། །ཞེས་གཏད། དགང་བླུགས་ཐོགས་ཏེ། ཞི་དང་རྒྱས་དང་དབང་དང་དགུག །སྡང་བར་བྱ་དང་གནོད་སོགས་དང༌། །བསྲེག་དང་བསྐྲད་པ་དེ་དག་སྟེ། །ཕྲིན་ལས་ཐམས་ཅད་སྒྲུབ་པར་གྱིས། །ཞེས་གཏད། རལ་གྲི་ཐོགས་ཏེ། རལ་གྲི་མིག་སྨན་ས་འོག་དང༌། །མཆིལ་ལྷམ་དེ་བཞིན་རིལ་བུ་དང༌། །མི་སྣང་བ་དང་བཅུད་ཀྱིས་ལེན། །དེ་དག་ཅི་དགར་སྒྲུབ་པར་གྱིས། །ཞེས་གཏད། གཙོ་བོའི་ཇི་ལྟར་སོགས་རྗེས་གནང་གི་ཁས་ལེན་མི་དགོས་སོ། །གསུམ་པ་ལུང་བསྟན་ནི། སློབ་དཔོན་ཤཱཀྱ་ཐུབ་པར་གསལ། ཆོས་གོས་ཀྱི་གྲྭ་རི་དྭགས་ཀྱི་རྣ་བ་ལྟར་གཡོན་གྱིས་བཟུང༌། གཡས་པ་སྐྱབས་སྦྱིན་གྱི་ཕྱག་རྒྱས། ཁྲག་འཐུང་རྡོ་རྗེ་བཞིན་གཤེགས། །ངས་འདིར་ཁྱེད་ལ་ལུང་བསྟན་བྱ། །སྲིད་པ་ངན་འགྲོ་ལས་འཐོན་ཏེ། །སྲིད་པ་ཤིན་ཏུ་དག་ཕྱིར་རོ། །ཨོཾ་སརྦ་ཏ་ཐཱ་ག་ཏ་སིདྡྷི་ས་མ་ཡ་སྟྭཾ་བྷུར་བྷུ་བཿསྭཿཀྱི་དཔལ་ཁྲག་འཐུང་རྡོ་རྗེ་ཞེས་བྱའོ། །མཁའ་འགྲོ་དང་མཁའ་འགྲོ་མ་ཀུན་གྱིས་མགྲིན་གཅིག་ཏུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ལུང་བསྟན་པར་མཛད་དེ་དད་པར་བྱའོ། །བཞི་པ་དབུགས་དབྱུང་བ་ནི། ཕྱག་རྒྱ་སྔ་མ་ལྟར་བྱས་ཏེ། མཆོག་ཏུ་གསང་བའི་དཀྱིལ་འཁོར་འདི། །མཐོང་བ་དང་ནི་ཞུགས་པ་ཡིས། །སྡིག་པ་ཀུན་ལས་ངེས་གྲོལ་བས། །ཁྱེད་རྣམས་དེ་རིང་ལེགས་པར་གནས། །དེང་དུས་རྟེན་རྣམས་འབྲས་བུ་ཡོད། །རབ་ཏུ་གནས་པའང་འབྲས་བུ་བཅས། །དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་ད་གྱུར་ཏོ། །ཞེས་གཟེངས་བསྟོད་བྱའོ། དེ་རྣམས་ཀྱི་ཕྱིའི་རྡུལ་ཚོན་གྱི་དཀྱིལ་འཁོར་དུ་བུམ་པའི་དབང་བསྐུར་བས། ལུས་ཀྱི་དྲི་མ་དག འབྲས་བུ་སྐུ་རྡོ་རྗེ་སྤྲུལ་པའི་སྐུ་མངོན་དུ་བྱས་པ་ཡིན་ནོ། །ཞེས་དབང་དོན་བཤད་དོ། །གཉིས་པ་གསང་དབང་ནི། བླ་མ་ལོངས་སྐུའི་བདག་ཉིད་ཅན་གྱིས་རྟེན་ལ་གསང་དབང་བསྐུར་བའི་ཡོན་དུ་ཞེས་མཎྜལ་ཕུལ། གསོལ་བ་བཏབ་པ་ནི། སྐྱོབ་པ་མེད་པ་རྣམས་ཀྱི་སྐྱབས། །དཔལ་ལྡན་འཁོར་ལོ་སྡོམ་པ་ཡི། །ལྟོས་མེད་ཐུགས་རྗེ་ཆེན་པོ་ཡིས། །བདག་ཅག་རྣམས་ཀྱི་མགོན་མཛོད་ཅིག །ཀྱེ་ཧོ་མགོན་གཙོ་ཁྱེད་རྣམས་ཀྱིས། །ཐེག་ཆེན་ཏིང་འཛིན་ཇི་ལྟ་བ། །འཁོར་བ་འདམ་གྱི་མཚོ་ནང་དུ། །བྱིང་བ་སྐྱོབ་ཕྱིར་འདི་ལ་སྩོལ། །ཞེས་ལན་གསུམ། ཨོཾ་ཨཱཿཧཱུཾ་གིས་སྤྱན་དར་བཅིང༌། བླ་མ་ཡབ་ཡུམ་ཧེ་རུ་ཀ་ཡབ་ཡུམ་གྱི་རྣམ་པར་ཆགས་པ་ཆེན་པོས་སྙོམས་པར་ཞུགས་པས་ལྷན་ཅིག་སྐྱེས་པའི་དགའ་བ་བསྐྱེད་པའི་བྱང་ཆུབ་ཀྱི་སེམས་རྡོ་རྗེ་དང་པདྨ་ནས་སྦྱིན་པར་མོས་ཏེ། བདུད་རྩི་བླ་མའི་ཕྱག་ཏུ་ཕུལ། ཧྲཱིཿཇི་ལྟར་འདས་པའི་སངས་རྒྱས་ཀྱིས། །རྡོ་རྗེ་འཛིན་སོགས་དབང་བསྐུར་ལྟར། །བྱང་ཆུབ་སེམས་ནི་མཛེས་པ་ཡིས། །དེ་བཞིན་རྟེན་ལ་དབང་བསྐུར་རོ། །ཨ་ཧོཿསུ་ཁ་ཞེས་བདུད་རྩི་རྟེན་ལ་འཐོར། འདི་དེ་སངས་རྒྱས་སོགས་ཕན་ཡོན་བརྗོད་པ་མི་དགོས། ཨོཾ་ཨཱཿཧཱུཾ་གིས་སྤྱན་དར་དཀྲོལ། དེས་རྡོ་རྗེ་སློབ་དཔོན་ལུས་ཀྱི་དཀྱིལ་འཁོར་དུ་གསང་བའི་དབང་བསྐུར་བས། ངག་གི་དྲི་མ་དག །འབྲས་བུ་གསུང་རྡོ་རྗེ་ལོངས་སྤྱོད་རྫོགས་པའི་སྐུ་མངོན་དུ་བྱས་པ་ཡིན་ནོ། །ཞེས་དབང་དོན་བཤད། གསུམ་པ་ཤེར་དབང་ནི། བླ་མ་ཆོས་སྐུའི་བདག་ཉིད་ཅན་གྱིས་རྟེན་ལ་ཤེས་རབ་ཡེ་ཤེས་ཀྱི་དབང་བསྐུར་བའི་ཡོན་དུ་ཞེས་མཎྜལ་ཕུལ། གསོལ་བ་བཏབ་པ་ནི། བྱང་ཆུབ་རྡོ་རྗེ་སངས་རྒྱས་ལ། །མཆོག་སྦྱིན་ཇི་ལྟར་སྩལ་བ་ལྟར། །རྟེན་རྣམས་རབ་ཏུ་གནས་པའི་ཕྱིར། །ནམ་མཁའི་རྡོ་རྗེ་དེང་འདིར་སྩོལ། །ཅེས་ལན་གསུམ། ཨོཾ་ཨཱཿཧཱུཾ་གིས་སྤྱན་དར་བཅིང༌། རྟེན་རྣམས་བཅོམ་ལྡན་འདས་དཔལ་འཁོར་ལོ་སྡོམ་པ་ཨིནྡྲ་ནཱི་ལ་དང་མཚུངས་པའི་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ། ཞབས་གཡས་བརྐྱང་བས་དུས་མཚན་མ་དམར་མོའི་སྙིང་ག་མནན་པ། གཡོན་ཅུང་ཟད་བསྐུམ་པས་འཇིགས་བྱེད་སྔོན་པོའི་དཔྲལ་བར་མནན་པ། རྩ་ཞལ་སྔོན་པོ། གཡོན་ཞལ་ལྗང་ཁུ། རྒྱབ་ཞལ་དམར་པོ། གཡས་ཞལ་སེར་པོ། ཞལ་རེ་རེ་ལ་སྤྱན་གསུམ་གསུམ་དང་ལྡན་པ། ནོར་བུ་དང་སྣ་ཚོགས་རྡོ་རྗེ་དང༌། ཟླ་བ་ཕྱེད་པས་མཚན་པའི་རལ་པའི་ཐོར་ཚུགས་ཅན། དབུ་རེ་རེ་ལ་མི་མགོ་སྐམ་པོ་ལྔ་ལྔའི་དབུ་རྒྱན་དང༌། རློན་པ་ལྔ་བཅུའི་དོ་ཤལ་བྱས་པ། འཁོར་ལོ་དང༌། རྣ་ཆ་དང༌། མགུལ་རྒྱན་དང༌། གདུ་བུ་དང༌། སྐ་རགས་དང༌། ཐལ་ཆེན་ཏེ་ཕྱག་རྒྱ་དྲུག་གིས་བརྒྱན་པ། ཞལ་མཆེ་བ་གཙིགས་ཤིང་འཇིགས་པར་བྱེད་པ། སྟག་གི་པགས་པའི་ཤམ་ཐབས་ཅན། གར་གྱི་ཉམས་དགུ་དང་ལྡན་པ་སྟེ། སྐུ་དཔའ་བ་དང༌། སྒེག་པ་དང༌། འཇིགས་སུ་རུང་བ་དང༌། གསུང་རྒོད་པ་དང༌། གཤེ་བ་དང༌། རྔམ་པ་དང༌། ཐུགས་སྙིང་རྗེ་བ་དང༌། ཞི་བ་དང༌། ངོ་མཚར་བའོ། །ཕྱག་བཅུ་གཉིས་ཀྱི་དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པ། དེའི་འོག་མ་གཉིས་ཀྱིས་གླང་པོ་ཆེའི་པགས་པ་རློན་པ་གདེངས་ནས་འཛིན་པ། གཡས་ཀྱི་གསུམ་པ་ན་ཌ་མ་རུ། བཞི་པ་ན་དགྲ་སྟ། ལྔ་པ་ན་གྲི་གུག །དྲུག་པ་ན་མདུང་རྩེ་གསུམ་པ། གཡོན་གྱི་གསུམ་པ་ན་ཁ་ཊྭཱཾ་ག །བཞི་པ་ན་ཐོད་པ་ཁྲག་གིས་གང་བ། ལྔ་པ་ན་རྡོ་རྗེའི་ཞགས་པ། དྲུག་པ་ན་ཚངས་པའི་མགོ་བོ་གདོང་བཞི་པ་བསྣམས་པས་ཕྱག་རྒྱ་རྡོ་རྗེ་ཕག་མོ། རིག་ཙཀ་བླ་མའི་ཕྱག་ཏུ་ཐོགས་ཏེ། རྟེན་རྣམས་ལ་ཕུལ་བས་གཟུང་བར་བསམ་ཏེ། ལྷ་མོ་འདི་ནི་ཕྱག་རྒྱ་ཆེ། །བདེ་བ་མཐའ་ཡས་སྟེར་བྱེད་མ། །བླ་ནས་རྟེན་རྣམས་དུས་ཀུན་ཏུ། །བླ་ན་མེད་པའི་མཆོད་པ་གིས། །དེ་ནས་དཔའ་བོ་བུ་ཁྱོད་སོགས་སྤྲོ་བྱ་དྲི་བ་དང་ལན་བཏབ་པ་སོགས་མི་དགོས། ཨོཾ་ཨཱཿཧཱུཾགིས་སྤྱན་དར་དཀྲོལ། དེས་ཕྱག་རྒྱ་བྷ་གའི་དཀྱིལ་འཁོར་དུ་དབང་གསུམ་པ་བསྐུར་བས། ཡིད་ཀྱི་དྲི་མ་དག །འབྲས་བུ་ཐུགས་རྡོ་རྗེ་ཆོས་ཀྱི་སྐུ་མངོན་དུ་བྱས་པ་ཡིན་ནོ། ཞེས་དབང་དོན་བཤད། བཞི་པ་ཚིག་དབང་ནི། བླ་མ་ངོ་བོ་ཉིད་སྐུའི་བདག་ཉིད་ཅན་གྱིས་རྟེན་ལ་དབང་བཞི་པ་བསྐུར་བའི་ཡོན་དུ་ཞེས་མཎྜལ་ཕུལ། གསོལ་བ་བཏབ་པ་ནི། ཁྱོད་ཞབས་པདྨོའི་བཀའ་དྲིན་གྱིས། །གཙོ་བོའི་དབང་བསྐུར་རྣམ་གསུམ་ཐོབ། །དེ་རིང་རིན་ཆེན་བཞི་པ་ཡང༌། །བཀའ་དྲིན་གྱིས་ནི་བསྐྱང་དུ་གསོལ། །ཞེས་ལན་གསུམ། སངས་རྒྱས་ཀུན་གྱི་སྡོམ་པ་ནི། །ཨེ་ཝཾ་རྣམ་པར་རབ་ཏུ་གནས། །སྐུ་དང་གསུང་དང་ཐུགས་ཀྱི་ལས། །རྣམ་ཀུན་མཆོག་གི་སྡོམ་པའོ། །སྡོམ་པ་བྱང་ཆུབ་བདེ་མཆོག་སྟེ། །ལྟར་མེད་བརྗོད་དུ་མེད་པའོ། །ཞེས་ཚིག་གི་བརྡ་སྤྲོད་པས་ཚིག་དབང་ངོ༌། །དེས་ཆོས་ཉིད་བྱང་ཆུབ་སེམས་ཀྱི་དཀྱིལ་འཁོར་དུ་དབང་བཞི་པ་བསྐུར་བས། ཡེ་ཤེས་ཀྱི་དྲི་མ་དག །འབྲས་བུ་ཡེ་ཤེས་རྡོ་རྗེ་ངོ་བོ་ཉིད་ཀྱི་སྐུ་མངོན་དུ་བྱས་པའོ། །ཞེས་དབང་དོན་བཤད། དེ་ནས་ཁྱོད་ཀྱི་སྲོག་ཆགས་སོགས་དམ་ཚིག་འབོགས་པ་མི་དགོས། གཏང་རག་གི་མཎྜལ་བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་དྲུང་དུ་རྟེན་དབང་རྫོགས་པར་བསྐུར་བའི་སྐུ་དྲིན་གཏང་རག་གི་ཡོན་དུ་ཨོཾ་བཛྲ་བྷུ་མི་ཞེས་སྦྱོར། དེང་ནས་བརྩམས་ཏེ་སོགས་ཡོན་འབུལ་མི་དགོས་པར་ཤེས་པར་བྱའོ། དེས་རྟེན་དབང་ལེགས་པར་གྲུབ་པོ། །གཉིས་པ་དེའི་ཡན་ལག་ཏུ་མངའ་དབུལ་གྱི་རིམ་པ་འབུལ་བ་ལ་གཉིས། ཡོ་བྱད་རྫས་ཀྱི་མངའ་དབུལ་དང༌། མཆོད་བསྟོད་ཀྱི་མངའ་དབུལ་འབུལ་བའོ། །དང་པོ་ལ་གཉིས། རྟེན་སོ་སོའི་མངའ་དབུལ་དང༌། ཐུན་མོང་གི་མངའ་དབུལ་ལོ། །དང་པོ་ལ་གསུམ། སྐུ་རྟེན་གྱི་དང༌། གསུང་རྟེན་གྱི་དང༌། ཐུགས་རྟེན་གྱི་མངའ་དབུལ་ལོ། །དང་པོ་ལ་གཉིས། སྐུ་རྟེན་སྤྱིའི་དང༌། བྱེ་བྲག་གི་མངའ་དབུལ་ལོ། །དང་པོ་ལ་དྲུག་ལས། ཐོག་མར་སྤྱན་དབྱེ་ནི། སྡོམ་འབྱུང་ལས། སྤྱན་ནི་དབྱེ་བར་བྱས་ནས་སུ། །རྡོ་རྗེའི་སྤྱན་ནི་བྱིན་གྱིས་བརླབ། །ཞེས་པ་ལྟར། གསེར་གྱི་ཐུར་མས་དངུལ་གྱི་ཀོང་བུར་བཞག་པའི་མར་སྦྲང་བླངས་ཏེ། ཇི་ལྟར་མི་མཁན་རྒྱལ་པོ་ཡིས། །འཇིག་རྟེན་རབ་རིབ་བསལ་བ་ལྟར། །དེ་བཞིན་རྒྱལ་བ་རྣམས་ཀྱི་སྤྱན། །སེམས་ཅན་དོན་དུ་དབྱེ་བར་བྱ། །ཨོཾ་ཙཀྵུ་ཙཀྵུ་ས་མནྟ་ཙཀྵུ་བི་ཤོ་དྷ་ནི་སྭཱཧཱ། ཞེས་དབྱེ་ཚུལ་བྱ། བདག་ཅག་རྣམས་ལ་ཐུགས་རྗེའི་གཟིགས་པ་ལྷུར་ལེན་པའི་སྤྱན་དུ་གྱུར། ཞེས་བརྗོད། གཉིས་པ་ཆོས་དབྱེ་ནི། ཆོས་ཀུན་འཆར་བའི་མེ་ལོང་ཐོགས་ཏེ། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །ཆོས་རྣམས་དེ་ལྟར་ཤེས་པར་བགྱི། །ཨོཾ་སརྦ་དྷརྨ་དརྴ་རཱུ་པ་ཡེ་སྭཱཧཱ། གསུམ་པ་སྙན་དབྱེ་ནི། གསེར་གྱི་རྣ་དྲུ་ཐོགས་ཏེ། སྒྲ་རྣམས་ཐོས་པས་འཕོངས་འགྱུར་ལ། །རྒྱལ་བས་ཆོས་ཀྱི་རྔ་བརྡུངས་ལྟར། །དེ་བཞིན་སེམས་ཅན་དོན་གྱི་ཕྱིར། །རྒྱལ་བའི་སྙན་ནི་དབྱེ་བར་བྱ། །ཨོཾ་དེ་བྱཱ་ཀརྞ་ཡེ་སྭཱཧཱ། བཞི་པ་ཤངས་དབྱེ་ནི། གསེར་གྱི་རྨང་ཚེ་ཐོགས་ཏེ། ཟག་བཅས་ཕུང་པོའི་དྲི་སྤངས་པ། །རྣམ་པར་དག་པའི་དྲི་བརྙེས་ལྟར། །འགྲོ་བ་སེམས་ཅན་དོན་གྱི་ཕྱིར། །རྒྱལ་བའི་ཤངས་ནི་དབྱེ་བར་བགྱི། །ཨོཾ་དེ་བྱཱ་ན་ས་ཡེ་སྭཱཧཱ། ལྔ་པ་ཞལ་དབྱེ་ནི། གསེར་གྱི་ཐུར་མ་ཐོགས་ཏེ། ཆོས་ཀྱི་རོ་མཆོག་དགའ་བ་ཡིས། །འགྲོ་བ་ཐམས་ཅད་ཚིམ་མཛད་ལྟར། །རོ་མཆོག་བརྒྱ་ལྡན་ཞལ་ཟས་འདི། །འབུལ་ཕྱིར་ཞལ་ནི་དབྱེ་བར་བྱ། །ཨོཾ་དེ་བྱཱ་མུ་ཁ་ཡེ་སྭཱཧཱ། དྲུག་པ་ཚེམས་དབྱེ་ནི། སོ་ཤིང་ཐོགས་ཏེ། རིན་ཆེན་མཆོག་གྲུབ་ཀ་ར་ཝཱི་ར་ཡི། །བཀུར་སྟི་རིམ་གྲོས་ཚེམས་ཀྱི་དྲི་བསལ་ལྟར། །བདེ་གཤེགས་གསུང་གི་དངོས་གྲུབ་ཐོབ་གྱུར་ནས། །འགྲོ་ཀུན་སྐད་དུ་ཆོས་ཀྱི་དོན་སྟོན་ཤོག །ཨོཾ་དེ་བྱཱ་དནྟ་ཡེ་སྭཱཧཱ། དེས་གཟུགས་སྐུ་སྤྱིའི་མངའ་དབུལ་གྲུབ་པོ། །གཉིས་པ་བྱེ་བྲག་གི་མངའ་དབུལ་ལ་གསུམ། ལོངས་སྐུའི། སྤྲུལ་སྐུའི། གཉིས་ཀ་ཐུན་མོང་གི་མངའ་དབུལ་ལོ། །དང་པོ་ལ་ནང་གསེས་གསུམ་གྱི་ཐོག་མར། གསེར་གྱི་སྐྲ་བཤད་ཐོགས་ཏེ། དབུ་སྐྲ་མཐོན་མཐིང་ལྕང་ལོ་གཡས་འཁྱིལ་ལ། །རིན་ཆེན་འབར་བས་བརྒྱད་པ་རབ་ཏུ་མཛེས། །ལྷ་མི་ཀུན་གྱིས་བལྟ་བས་མི་ངོམས་པའི། །བསོད་ནམས་ཐོབ་ཕྱིར་རྒྱལ་བའི་དབུ་སྐྲ་བཤད། །ཨོཾ་ཀེ་ཤ་བི་ཤོ་དྷ་ན་ཡེ་སྭཱཧཱ། །གཉིས་པ་རིན་པོ་ཆེའི་རྒྱན་ཐོགས་ཏེ། བདེ་གཤེགས་སྐུ་ལ་མཚན་དང་དཔེ་བྱད་ལྡན། །བྱང་ཆུབ་མཆོག་གི་རྒྱན་གྱིས་མཛེས་ལགས་ཀྱང༌། །རིན་ཆེན་དོ་ཤལ་སེ་མོ་དོ་ལ་སོགས། །རྒྱན་གྱི་དམ་པ་མཆོག་རྣམས་མཆོད་པར་འབུལ། །ཨོཾ་རཏྣ་ཨ་ལཾ་ཀ་ར་ཧཱུཾ། གསུམ་པ་ཡོན་བདག་གིས་ན་བཟའ་དར་གྱི་ཆས་གོས་རྣམས་ཐོགས་ཏེ། ཇི་ལྟར་སྨན་པའི་རྒྱལ་པོ་འཚོ་བྱེད་ཀྱིས། །རྒྱལ་བའི་སྐུ་ལ་ན་བཟའ་གསོལ་བ་ལྟར། །འགྲོ་བ་སེམས་ཅན་རྣམས་ལ་ཕན་པའི་ཕྱིར། །ངོ་ཚ་ཁྲེལ་ཡོད་གོས་མཆོག་འབུལ་བར་བགྱི། །ཨོཾ་དེ་བྱཱ་བ་ས་ན་ཡེ་སྭཱཧཱ། གཉིས་པ་སྤྲུལ་སྐུ་ལ་གསུམ་ཏེ། དང་པོ་སྤུ་གྲི་ཐོགས་ཏེ། ཇི་ལྟར་རང་བྱུང་མཆོད་རྟེན་དྲུང༌། །སྟོན་པས་ཁྱིམ་པའི་རྟགས་སྤངས་བཞིན། །འགྲོ་བ་སེམས་ཅན་དོན་གྱི་ཕྱིར། །དེ་བཞིན་རྒྱལ་བའི་དབུ་སྐྲ་བཞར། །ཨོཾ་སརྦ་ཤོ་དྷ་ནིཿཁཙྪེ་ད་ཧཱུཾ། གཉིས་པ་ན་བཟའ་ཆོས་གོས་གསུམ་ཐོགས་ཏེ། དྲི་མེད་མཚན་ལ་སྒྲིབ་གསལ་མི་མངའ་ཡང༌། །དད་པའི་ངུར་སྨྲིག་རྒྱལ་མཚན་ཕུལ་བ་ཡིས། །ནམ་མཁའི་མཐའ་དང་མཉམ་པའི་འགྲོ་བ་རྣམས། །སངས་རྒྱས་བརྟུལ་ཞུགས་མཆོག་ལ་སྤྱོད་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། གསུམ་པ་འཁར་གསིལ་ལྷུང་བཟེད་སོགས་ཐོགས་ཏེ། འགྲོ་བ་སེམས་ཅན་རྣམས་ལ་ཕན་པའི་ཕྱིར། །རིག་པའི་གནས་ལྔ་དག་ལ་བསླབ་བྱ་ཞེས། །ཇི་ལྟར་ཐུགས་དམ་རྒྱ་ཆེར་བཞེས་པ་བཞིན། །མཁོ་བའི་ཡོ་བྱད་རྣམས་ནི་འབུལ་བར་བགྱི། །ཨོཾ་སུ་ཁ་ས་པ་རི་ཀ་རི་ཡེ་སྭཱཧཱ། ཨོཾ་ཁཾ་སུ་ཁ་ས་པ་རི་ཀ་རི་ཡེ་སྭཱཧཱ། གསུམ་གཉིས་ཀ་ཐུན་མོང་གི་མངའ་དབུལ་ནི། ཐུགས་ཀར་རྡོ་རྗེ་བཟུང་དུང་དང་དཔལ་བེའུ་སོགས་ཐོགས་ཏེ། མཚན་དང་དཔེ་བྱད་ལ་སོགས་བསྐྱེད་པའི་ཕྱིར། །དུང་དང་དཔལ་བེའུ་གཡུང་དྲུང་འཁྱིལ་བ་དང༌། །བཀྲ་ཤིས་རྫས་བརྒྱད་དག་གིས་རྣམ་བརྒྱན་པ། །རྒྱལ་བའི་ཐུགས་ལ་རྣམ་པར་བརྒྱན་པར་ཤོག །ཨོཾ་སྭ་སྟི་ཤྲཱི་མཧཱ་པུ་རུ་ཥ་ཤ་ན་ཤྲཱི་ཨ་ནུཏྟར་བི་ཛ་ཡེ་སྭཱཧཱ། དེས་སྐུ་གཟུགས་སྤྱིའི་མངའ་དབུལ་གྲུབ་བོ། གཉིས་པ་གསུང་རྟེན་གྱི་མངའ་དབུལ་ལ་བཞི་ལས། དང་པོ་གདན་ཁྲི་བཟང་པོ་ཐོགས་ཏེ། རིན་ཆེན་དུ་མ་ལས་གྲུབ་སེངྒེའི་ཁྲི། །ཡིད་འཕྲོག་སྣ་ཚོགས་གོས་ཀྱིས་བཀབ་པ་འདི། །སྤྲོས་བྲལ་གསུང་རབ་མཆོག་ལ་ཕུལ་བ་ཡིས། །འགྲོ་ཀུན་རྡོ་རྗེའི་གདན་ལ་བཞུགས་པར་ཤོག །ཨོཾ་བཛྲ་ཨ་ས་ན་ཡ་ཨཱཿཧཱུཾ། གཉིས་པ་ན་བཟའ་དར་གོས་བཟང་པོ་ཐོགས་ཏེ། སྣ་ཚོགས་དབང་པོའི་གཞུ་ལྟར་རབ་བཀྲ་བ། །གང་ལ་རེག་ན་བདེ་བའི་རྒྱུར་འགྱུར་བའི། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། གསུམ་པ་གླེགས་ཤིང་ཐོགས་ཏེ། ཟུང་འཇུག་དམ་ཆོས་འཛིན་པ་ཀུན་བྲལ་བ། །ཐབས་དང་ཤེས་རབ་རྗེས་སུ་འབྲེལ་གྱུར་པའི། །ཉི་ཟླ་ལྟ་བུའི་རྟེན་འབྲེལ་དགབ་བྱ་བ། །ཕུལ་བས་སྐྱེ་བོས་ཟུང་འཇུག་ཐོབ་པར་ཤོག །ཨོཾ་བཛྲ་པྲཛྙཱ་ཨུ་པ་ཡ་ད་ཨཱཿཧཱུཾ། བཞི་པ་གླེགས་བམ་ཐོགས་ཏེ། སྤྲོས་པ་དུ་མ་རབ་ཏུ་རྒྱས་གྱུར་ཀྱང༌། །ཡེ་ཤེས་ཆེན་པོ་རོ་གཅིག་གྱུར་པ་ལྟར། །གླེགས་བམ་གཅིག་གྱུར་ཡོ་བྱད་མཆོག་ཕུལ་བས། །འགྲོ་བས་ཡེ་ཤེས་ཆེན་པོ་ཐོབ་པར་ཤོག །ཨོཾ་བཛྲ་པུསྟ་ཀ་བནྡྷ་ཨཱཿཧཱུཾ། དེས་གསུང་རྟེན་གྱི་མངའ་དབུལ་གྲུབ་པོ། གསུམ་པ་ཐུགས་རྟེན་གྱི་མངའ་དབུལ་ལ་བརྒྱད་ལས། དང་པོ་སྲོག་ཤིང་ཐོགས་ཏེ། ཨོཾ་བཛྲ་ཨཱ་ཡུ་ཥེ་སྭཱཧཱ། སེམས་ཅན་ཐམས་ཅད་ཤེས་པ་བཅུ་དང་ལྡན་པར་གྱུར་ཅིག །བདེ་བར་གཤེགས་པའི་བསྟན་པ་དམ་པའི་ཆོས་མི་ནུབ་ཅིང་ཡུན་རིང་དུ་གནས་པར་གྱུར་ཅིག །སེམས་ཅན་ཐམས་ཅད་ལྷག་པའི་བསམ་པ་རྣམ་པར་དག་པ་ཀུན་ཏུ་བཟང་པོའི་སྨོན་ལམ་ལ་འཇུག་པར་གྱུར་ཅིག །གཉིས་པ་འཁོར་ལོ་ཐོགས་ཏེ། ཨོཾ་པྲ་ཝརྟ་ན་ཡེ་སྭཱཧཱ། སེམས་ཅན་ཐམས་ཅད་དེ་བཞིན་གཤེགས་པའི་སྟོབས་བཅུ་དང༌། མ་འདྲེས་པའི་དྲན་པ་ཉེ་བར་བཞག་པ་གསུམ་ཐོབ་པར་གྱུར་ཅིག །རྣམ་པར་ཐར་པ་བརྒྱད་ཐོབ་པར་གྱུར་ཅིག །ཡེ་ཤེས་ལྔ་དང་ལྡན་པར་གྱུར་ཅིག །གསུམ་པ་དབུ་རྒྱན་ཅོད་པན་ཐོགས་ཏེ། ཨོཾ་པ་ཊཾ་ཀ་ལཾ་བྷ་ཡ་སྭཱཧཱ། སེམས་ཅན་ཐམས་ཅད་དུས་ཐམས་ཅད་དུ་དར་གྱི་ཅོད་པན་དང་ལྷབ་ལྷུབ་ལ་སོགས་པས་མཆོད་པ་དང༌། བསྙེན་བཀུར་གྱི་རྣམ་པ་མང་པོས་དེ་བཞིན་གཤེགས་པ་འཁོར་དང་བཅས་པ་ཐམས་ཅད་དང༌། དེ་དག་གི་མཆོད་རྟེན་དང༌། སྐུ་གཟུགས་དང༌། གསུང་རབ་ལ་སོགས་པ་དེ་དག་ལ་མཆོད་པ་བྱེད་པར་གྱུར་ཅིག །བཞི་པ་དར་འཕན་ཐོགས་ཏེ། ཨོཾ་པ་ཏཾ་ཀེ་སྭཱ་ཧཱ། སེམས་ཅན་ཐམས་ཅད་ཆོས་ཀྱི་གྲགས་པ་དང་སྙན་པ་བསམ་གྱིས་མི་ཁྱབ་པར་གྱུར་ཅིག །ལྔ་པ་ཆུ་སྲིན་རྒྱལ་མཚན་ཐོགས་ཏེ། ཨོཾ་ཀུམྦྷི་ར་དྷྭ་ཛ་ཡེ་སྭཱཧཱ། སེམས་ཅན་ཐམས་ཅད་འཁོར་བ་མི་གཏོང་ཞིང་མི་འཛིན་པས་བདུད་བཞི་ལས་རྒྱལ་བའི་ཆོས་མི་ནུབ་པའི་རྒྱལ་མཚན་དུ་གྱུར་ཅིག །དྲུག་པ་གདུགས་ཐོགས་ཏེ། ཨོཾ་བྷྲ་མ་ཎ་ཡེ་སྭཱཧཱ། སེམས་ཅན་ཐམས་ཅད་བླ་ན་མེད་པའི་སྐྱབས་དང་ལྡན་ཞིང་ཆོས་ཀྱི་རྒྱལ་པོར་གྱུར་ཅིག །བདུན་པ་རིན་པོ་ཆེའི་ཕྲེང་བ་ཐོགས་ཏེ། ཨོཾ་རཏྣ་མ་ལེ་ཏྲཾ། ན་མ་སྟྲཻ་ཡ་དྷྭི་ཀ་ཨ་ནུ་ག་ཏ་པྲ་ཏིཥྛ་ཏེ། པུཥྤེ་ཀེ་ཏུ་རཱ་ཛ་ཡ། ཏ་ཐཱ་ག་ཏ་ཡ་ཨརྷ་ཏེ་སམྱ་ཀ་སཾ་བུདྡྷ་ཡ། ཏདྱ་ཐཱ། ཨོཾ་བཛྲ་པུཥྤེ་ཨཱཿཧཱུཾ་སྭཱཧཱ། སེམས་ཅན་ཐམས་ཅད་མཚན་དང་དཔེ་བྱད་དང་ལྡན་ཏེ་སྐུ་ལྟ་བས་ཆོག་མི་ཤེས་པ་ཐོབ་པར་གྱུར་ཅིག །བརྒྱད་པ་གདན་ཁྲི་ཐོགས་ཏེ། ཨོཾ་བཛྲ་པུ་ན་དྷ་ན་ཛ་ཡེ་སྭཱཧཱ། སེམས་ཅན་ཐམས་ཅད་གདན་གྱི་ཁྱད་པར་སྟོབས་བཅུ་དང་ལྡན་པ་གླང་པོ་ཆེའི་གདན་དང༌། མི་འཇིགས་པ་བཞི་དང་ལྡན་པ་སེངྒེའི་གདན་དང༌། རྫུ་འཕྲུལ་གྱི་རྐང་པ་བཞི་དང་ལྡན་པ་རྟའི་གདན་དང༌། དབང་བཅུ་དང་ལྡན་པ་རྨ་བྱའི་གདན་དང༌། ཐམས་ཅད་དུ་ཐོགས་པ་མེད་པའི་སྟོབས་ཀྱི་ཤུགས་དང་ལྡན་པ་ནམ་མཁའ་ལྡིང་གི་གདན་དང༌། འགྲོ་བའི་དགོས་འདོད་ཡིད་བཞིན་དུ་སྐོང་བ་རིན་པོ་ཆེའི་གདན་དང༌། ཆགས་པའི་སྐྱོན་ཐམས་ཅད་སྤངས་པ་པདྨའི་གདན་དང༌། རང་བཞིན་གྱིས་འོད་གསལ་ཉི་ཟླའི་གདན་ཐོབ་པར་གྱུར་ཅིག །དེས་ཐུགས་རྟེན་གྱི་མངའ་དབུལ་གྲུབ་བོ། །གཉིས་པ་ཐུན་མོང་གི་མངའ་དབུལ་ལ་དྲུག་ལས། དང་པོ་གླིང་བཞི་རྒྱན་གྱུར་གྱི་མཎྜལ་ཐོགས་ཏེ། རི་རབ་གླིང་བཞི་གླིང་ཕྲན་ཉི་ཟླ་ལྕགས་རི་བཅས། །རིན་ཆེན་སྣ་བདུན་གཏེར་གྱི་བུམ་པས་ལེགས་བཀང་སྟེ། །བདག་ལུས་ལོངས་སྤྱོད་སྣང་སྲིད་བཅས་པ་ཀུན་འབུལ་ན། །ཐུགས་རྗེ་ཆེན་པོ་དགོངས་ཏེ་བཞེས་ནས་བསྐྱབ་ཏུ་གསོལ། །གུ་རུ་ཨི་དཾ་མཎྜལ་ཀཾ་ནིརྻ་ཏ་ཡཱ་མི། གཉིས་པ་གདུགས་དང་བ་དན་སོགས་ཐོགས་ཏེ། ཐེག་མཆོག་བླ་བྲེས་གདུགས་དང་བ་དན་དང༌། །བདུད་བཅོམ་རྒྱལ་མཚན་ལྷབ་ལྷུབ་དར་འཕན་དང༌། །གར་དང་རོལ་མོའི་མཆོད་པ་སྒྲ་དབྱངས་ཀྱིས། །རྒྱལ་བའི་དཀྱིལ་འཁོར་མ་ལུས་མཛེས་པར་བགྱི། །གསུམ་པ་རྒྱས་སྲས་སྣ་བདུན་ཐོགས་ཏེ། ཇི་ལྟར་མི་དབང་འཁོར་ལོས་བསྒྱུར་བ་ནི། །རིན་ཆེན་སྣ་བདུན་ཚོགས་དང་ལྡན་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །རིན་ཆེན་སྣ་བདུན་ཚོགས་བཅས་འབུལ་བར་གྱི། །བཞི་པ་བཀྲ་ཤིས་རྫས་བརྒྱད་ཐོགས་ཏེ། ལྷ་ཡི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་ཀྱིས་མཆོད་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །བཀྲ་ཤིས་རྫས་བརྒྱད་དག་གིས་མཆོད་པར་བགྱི། །ལྔ་པ་འདོད་ཡོན་ལྔ་ཐོགས་ཏེ། གཟུགས་སྒྲ་དྲི་རོ་རེག་ལྡན་པའི། །མཆོག་ཏུ་གྱུར་པའི་ལོངས་སྤྱོད་རྣམས། །བདག་གི་དད་པས་འབུལ་བར་བགྱི། །ཅི་བདེ་བར་ནི་བཞེས་སུ་གསོལ། །ཨོཾ་བཛྲ་དེ་བྱཱ་ཨནྣ་ས་མཱ་དྷི་སྭཱཧཱ། དྲུག་པ་བིལ་བ་དང་བུམ་པ་སོགས་ཐོགས་ཏེ། འཇིག་རྟེན་ཁྱིམ་བདག་རྣམས་ནི་དཔལ་བརྟེན་ནས། །བིལ་བ་ལྟར་ཀ་བུམ་པ་བཟང་པོ་རས། །མདུན་དུ་བདར་ནས་བཀྲ་ཤིས་བྱེད་པ་ལྟར། །རྒྱལ་བ་སྲས་དང་བཅས་ལ་འབུལ་བར་བགྱི། །དེས་ཡོ་བྱད་རྫས་ཀྱི་མངའ་དབུལ་གྲུབ་བོ། །དེ་ཡང་རྟེན་གསུམ་ཀ་འཛོམས་པའི་དབང་དུ་བྱས་ན་དཀྱུས་ལྟར་འབུལ་ཞིང༌། སྐུ་རྟེན་རྐྱང་པ་དང༌། གསུང་རྟེན་ཙམ་དང༌། ཐུགས་རྟེན་ཙམ་ལས་མེད་ན་སོ་སོའི་མངའ་དབུལ་ཁར་ཐུན་མོང་གི་མངའ་དབུལ་ཙམ་གྱིས་འཐུས། ཁང་བཟང་རྐྱང་པ་ཡིན་ན་ཐུན་མོང་ཁོ་ནས་ཆོག །འོ་ན་སྤྲུལ་སྐུའི་རྟེན་རྐྱང་པ་རབ་གནས་བྱེད་སྐབས་སྤྲུལ་སྐུའི་དབང་དུ་བྱས་ན་རྟེན་བསྐྱེད་པ་ཞལ་མ་སྒྱུར་བས་ལོངས་སྐུར་དམིགས་པའི་ཕྱིར་དང༌། ལོངས་སྐུའི་དབང་དུ་བྱས་ན་དངོས་གནས་ལ་ཆགས་བྲལ་གྱི་རྣམ་པ་ཅན་ཡིན་པའི་ཕྱིར་ཞེ་ན། གཉིས་ཀའི་དབང་དུ་བྱས་ཏེ་ཕུལ་ཡང་མི་འགལ་ཏེ། དཔེར་ན་དགེ་སློང་རྡོ་རྗེ་འཛིན་པ་ཞིག་དགོས་དབང་གིས་ཧེ་རུ་ཀའི་ཆས་སུ་བཞེངས་དུས་རབ་བྱུང་གི་ན་བཟའ་སོགས་འབུལ་ཡང་མི་རུང་བ་མེད་པ་བཞིན་ནོ་ཞེས་མཐའ་དཔྱད་བསྟན་ཏོ། །གཉིས་པ་མཆོད་བསྟོད་ཀྱི་མངའ་དབུལ་ནི། རྟེན་བསྒྱུར་མངའ་དབུལ་གྱི་གོང་དུ་བྱས་པའི་ལུགས་ལ། མཆོད་ཕྲེང་ཅི་རིགས་དང་སྤྱི་སྒོས་ཀྱི་བསྟོད་པ་སོ་སོར་མཛད་མོད་ཀྱི། འདིར་རང་ལུགས་རྡོ་རྗེ་ཕྲེང་བའི་དགོངས་པ་ལྟར་རྟེན་བསྒྱུར་མངའ་དབུལ་གྱི་རྗེས་སུ་མཛད་དེ། ད་ལྟ་རྟེན་བསྐྱེད་པ་ཞལ་མ་སྒྱུར་བའི་ཕྱིར། ཡན་ལག་བཞི་པའི་གཞུང་ལས། མཆོད་བསྟོད་ཆོ་ག་སོ་སོའི་རྗེས་མཐུན་དུ་གསུངས་པས། མཆོད་བསྟོད་རང་གཞུང་གིས་དབུལ་བར་བྱ་སྟེ། ཨོཾ་ཨཱཿཧཱུཾ་པྲོ་ཀྵ་ཎཾ་ཏིཙྪ་ཧཱུཾ་སྭཱཧཱ། ཞེས་བསངས་གཏོར་དང༌། ཨོཾ་ཨཱཿཧཱུཾ་ཨརྒྷཾ་པྲ་ཏིཙྪ་ཧཱུཾ་སྭཱཧཱ། ཞེས་མཆོད་ཡོན་དང༌། དེ་བཞིནཨཉྩ་མཱ་ནཾ་གྱིས་ཞལ་བསིལ་དང༌། པཱ་དྱཾ་གྱིས་ཞབས་བསིལ་འབུལ་བ་སྔོན་དུ་བཏང་ནས། དཀྱིལ་འཁོར་ཀུན་ཏུ་རྒྱལ་བ་མཉེས་བྱེད་ཅིང༌། །མཛེས་ལྡན་དཀར་མོ་རྡོ་རྗེ་དྲིལ་བུ་དང༌། །མེ་ཏོག་སྤུངས་པའི་རིན་ཆེན་སྣོད་འཛིན་མ། །ནམ་མཁའ་གང་བས་དཀྱིལ་འཁོར་ལྷ་ཚོགས་མཆོད། །ཨོཾ་བཛྲ་པུཥྤེ་ཧུཾ་ཧཱུཾ་ཕཊ། དཀྱིལ་འཁོར༴། ཡིད་འོང་དུད་ཁ༴། བདུག་སྤོས་འཐུལ་བའི༴། ནམ་མཁའ༴། དྷུ་པེ༴། དཀྱིལ་འཁོར༴། ཀུན་སྣང་དམར་སེར༴། མར་མེས་གང་བའི༴། ནམ་མཁའ༴། ཨཱ་ལོ་ཀེ༴། དཀྱིལ་འཁོར༴། གདུང་སེལ་ལྗང་ཁུ༴། དྲི་ཆབ་བྱུགས་པའི༴། ནམ་མཁའ༴། གནྡྷེ༴། དཀྱིལ་འཁོར༴། ཞལ་ཟས་སེར་མོ༴། བདུད་རྩིས་གང་བའི༴། ནམ་མཁའ༴། ནཻ་ཝི་དྱེ༴། དཀྱིལ་འཁོར༴། སྒྲ་སྙན་སྣ་ཚོགས༴། པི་ཝང་གླིང་བུ་རྔ་ཆེན་སོགས་འཛིན་མ། །ནམ་མཁའ༴། གྷནྜ་རཏྣ༴། སིལ་སྙན་བྱ། ཞིང་འདི་རྒྱལ་སྲིད་སྣ་བདུན་གྱི། །མཁས་པ་དག་གིས་ཡོངས་བཀང་སྟེ། །དངོས་གྲུབ་འདོད་པ་འཇོ་བའི་ཕྱིར། །ཉིན་བཞིན་ཤེས་རབ་ཅན་གྱིས་མཆོད། །ཨོཾ་ཨཱཿརཏྣ་སཔྟ་ཧུཾ་ཧཱུཾ་ཕཊ། ཞེས་ཕྱི་མཆོད་དང༌། རྒྱལ་བ་ཀུན་གྱི་འདོད་འབྱུང་ལྷ་མོའི་ཚུལ། །གཟུགས་མཛེས་དཀར་མོ་མེ་ལོང་པདྨའི་སྣོད། །ཅང་ཏེའུ་སྒྲ་འཁྲོལ་ཁ་ཊྭཱཾ་ལ་བརྟེན་པ། །ནམ་མཁའ་གང་བས་དཀྱིལ་འཁོར་ལྷ་ཚོགས་མཆོད། །ཨོཾ་ཨཱཿབཛྲ་ཨ་དརྴ་ཧུཾ་ཧཱུཾ་ཕཊ། རྒྱལ་བ༴། སྒྲ་བརྙན་སྔོན་མོ་པི་ཝང༴། ཅང་ཏེའུ༴། ནམ་མཁའ༴ ཝཱིནེ༴། རྒྱལ་བ༴། དྲི་ལྡན་སེར་མོ་སྤོས་ཁང༴། ཅང་ཏེའུ༴། ནམ་མཁའ༴། གནྡྷེ༴། རྒྱལ་བ༴། རོ་ལྡན་དམར་མོ་བཟའ་བཏུང༴། ཅང་ཏེའུ༴། ནམ་མཁའ༴། ར་ས༴། རྒྱལ་བ༴། རེག་ལྡན་ལྗང་ཁུ་རས་བཟང༴། ཅང་ཏེའུ༴། ནམ་མཁའ༴། སྤརྴེ༴། ཞེས་ནང་མཆོད་དང༌། དེ་ནས་བདུད་རྩི་ཐོགས་ཏེ། ལྕགས་ཀྱུ་ལྔ་དང་བདུད་རྩི་ལྔ། །དངོས་གྲུབ་ཀུན་གྱི་བདག་ཉིད་མཆོག །དཀྱིལ་འཁོར་མཆོད་པ་བགྱི་བར་འཚལ། །རྒྱལ་བའི་ཡེ་ཤེས་ལྔ་ཐོབ་ཤོག །སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧི། ཞེས་བདུད་རྩི་ཕུལ་བས་གསང་མཆོད་དང༌། ལས་ཀྱི་ཕྱག་རྒྱའི་རབ་སྦྱོར་དང༌། །ཡེ་ཤེས་ཕྱག་རྒྱའི་དམིགས་པ་དང༌། །ཕྱག་རྒྱ་ཆེན་པོ་གཅིག་སྦྱོར་བས། །ཕལ་བའི་མི་འགྱུར་བདེ་བས་མཆོད། །ཅེས་དེ་ཁོ་ན་ཉིད་ཀྱིས་མཆོད་ནས། བསྟོད་པ་ནི། གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང༌། །བླ་མ་རིན་ཆེན་ལྟ་བུའི་སྐུ། །རྡོ་རྗེ་ཅན་ཞབས་པད་ལ་འདུད། །ཅེས་པ་སྔོན་དུ་བཏང་ནས། ཡབ་ཡུམ་གྱི་རྐང་པ་བརྒྱད་པས་བསྟོད་པ་སྟེ། བཅོམ་ལྡན་མགོན་པོ་དཔའ་བོའི་དབང་ཕྱུག་ཆེན་པོ་ནི། །བསྐལ་པའི་མེ་ཆེན་ལྟ་བུ་རབ་ཏུ་འབར། །རལ་པའི་ཅོད་པན་དབུ་ཡི་རྒྱན་དུ་བཅིངས། །མཆེ་བ་རབ་གཙིགས་དྲག་ཤུལ་རྔམ་པའི་ཞལ། །སྐུ་ལ་ཕྱག་སྟོང་གཟི་བརྗིད་ལྡན་པ་པོ། །དགྲ་སྟ་ཞགས་པ་ཁ་ཊྭཱཾ་མདུང་བསྣམས་ཤིང༌། །རབ་འཇིགས་སྟག་གི་པགས་པ་གོས་སུ་གྱོན། །སྐུ་ཆེན་དུད་ཁ་བགེགས་མཐར་མཛད་ལ་བསྟོད། །བཅོམ་ལྡན་འདས་མ་རྡོ་རྗེ་ཕག་མོ་འཕགས་མ་ནི། །འཇིག་རྟེན་གསུམ་སོགས་ཕྱོགས་གཞན་རྒོལ་བས་མི་ཐུབ་ཅིང༌། །འབྱུང་པོའི་འཇིགས་པ་མ་ལུས་རྡོ་རྗེ་ཆེན་པོས་འཇོམས། །རྡོ་རྗེ་གདན་བཞུགས་ཚངས་སོགས་དབང་བསྒྱུར་ལས་རྒྱལ་ཞིང༌། །རྡོ་རྗེ་ཕག་མོ་ཁྲོ་མོའི་གཟུགས་ཅན་དྲག་སྙེམ་མ། །རྨུགས་བྱེད་རེངས་བྱེད་མྱོས་བྱེད་ལས་ནི་རྣམ་རྒྱལ་ཞིང༌། །བདུད་ཀྱི་འཇིགས་པ་ཕམ་ཞིང་སྐེམ་པ་མཛད་པ་མོ། །རྣལ་འབྱོར་ཆེན་མོ་འདོད་པའི་དབང་ཕྱུག་ཁྱོད་ལ་འདུད། །དཔལ་ལྡན་རྡོ་རྗེ་མཁའ་འགྲོ་ནི། །མཁའ་འགྲོ་མ་ཡི་འཁོར་ལོས་བསྒྱུར། །ཡེ་ཤེས་ལྔ་དང་སྐུ་གསུམ་ཉིད། །འགྲོ་བ་སྐྱོབས་ལ་ཕྱག་འཚལ་བསྟོད། །ཇི་སྙེད་རྡོ་རྗེ་མཁའ་འགྲོ་མ། །ཀུན་ཏུ་རྟོག་པའི་འཆིང་གཅོད་ཅིང༌། །འཇིག་རྟེན་བྱ་བ་རབ་འཇུག་མ། །དེ་སྙེད་རྣམས་ལ་ཕྱག་འཚལ་བསྟོད། །དེས་མཆོད་བསྟོད་ཀྱི་མངའ་དབུལ་གྲུབ་བོ། །གསུམ་པ་ཞར་བྱུང་ཞལ་གསོའི་སྦྱིན་སྲེག་བསྟན་པ་ལ་གཉིས། །རྒྱས་བའི་སྦྱིན་སྲེག་དང༌། ཞལ་གསོའི་འོ་ཐུག་འབུལ་ཚུལ་ལོ། །དང་པོ་ལ་གཉིས། བཅས་ཤོམ་དང༌། ཆོ་ག་དངོས་སོ། །དང་པོ་ནི། སྦྱིན་སྲེག་གང་དུ་བྱ་བའི་གནས་དཀྱིལ་འཁོར་གྱི་ལྷོ་ནས་བྱང་དུ་ཁ་ཕྱོགས་པ། ཐབ་ཀྱི་ཚད་ཁྲུ་གང་ལས་མི་ཆུང་བ་ཟུར་བརྒྱད་པའམ་གྲུ་བཞི་པ། ནང་གི་མཚན་མ་འཁོར་ལོ་རྩིབས་བརྒྱད་ཀྱི་དབུས་སུ་རྡོ་རྗེ་རིན་པོ་ཆེ་ཟུར་བརྒྱད་པས་མཚན་པ། ཕྱིའི་ཁ་དོག་འགིའུ་ཝང་གུར་གུམ་སོགས་ཀྱིས་བརླན་པའི་སེར་པོ། བརྩིག་བྱའི་བུད་ཤིང་འོ་མ་ཅན་དང་འབྲས་བུ་ཅན་གྱི་ཤིང༌། བླང་བྱའི་མེ་ཕྱུག་པོའམ་རྒྱལ་པོའི་ཁབ་ནས་བླངས་པ། དབུལ་བྱའི་རྫས་ལ་སྲེག་རྫས་སྦྲང་རྩིས་བརླན་པ། མཆོད་རྫས་ཞོ་དང་དྲི་བཟང་གིས་བརླན་པ། བགོ་བྱའི་ཆས་ཞུགས་གོས་རྒྱན་སེར་པོ། བཞུགས་པའི་འདུག་སྟངས་རྒྱལ་པོ་རོལ་པའི་སྟབས་བཅས་པ། རྣལ་འབྱོར་པའི་ཡོ་བྱད་མདུན་ཟུར་སྟེགས་བུའི་ཁར་བསངས་ཆབ་ཀྱི་དུང་ཆོས་ཀུ་ཤའི་ཆབ་སྒྲོན་དང་བཅས་པ། ཡུངས་ཐུན་གྱི་པར་བུ། རྡོར་དྲིལ་ཌཱ་མ་རུ་དང་བཅས་པ་བཤམ་མོ། །གཉིས་པ་ནི། སྡོམ་འབྱུང་ལས། དཀྱིལ་འཁོར་སྦྱིན་སྲེག་མ་གཏོགས་པ། །རབ་གནས་གང་དུའང་བསྟན་པ་མེད། །ཅེས་དང༌། ལྷོ་ཕྱོགས་རྒྱས་པའི་ཐབ་རྒྱས་ལ། །འོ་མ་ཅན་གྱི་བུད་ཤིང་བརྩིག །ཅེས་གསུངས་པ་ལྟར། རྒྱས་པའི་སྦྱིན་སྲེག་བྱ་དགོས་པ་ལས། འཇུག་མཚམས་འདིར་སྒྲུབ་ཆོག་དང་འབྲེལ་སྐབས་བདག་བསྐྱེད་མི་བསྡུ་བར་སྦྱིན་སྲེག་ལ་འཇུག་པའི་དབང་གིས། ལཾ་ལས་སའི་སོགས་ལས་བཞིའི་ལྷར་བསྐྱེད་མི་དགོས། སྦྱིན་སྲེག་གཞུང་ལས། ཀུ་ཤས་རྫས་གཉིས་ལ་གཏོར་ནས་བཟུང་ཞེས་གསུངས་པས། དེ་ནས་རྫས་གཉིས་ལ་ལས་སྔགས་ཀྱིས་བསངས། སྤོས་ཀྱིས་བདུག །ཆུ་གསུམ་སྒྲུབ་སྔགས་ནི། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧུཾ་ཧཱུཾ་ཕཊ། ཌཱ་ཀི་ནཱི་ཛཱ་ལ་སམྦ་རཾ་སྭཱཧཱ། ཨོཾ་ཧྲཱིཿཧ་ཧ་ཧུཾ་ཧཱུཾ་ཕཊ། ཞེས་གཙོ་བོའི་སྔགས་ཀྱི་མཐར། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་འབྱོར་ཕུན་ཚོགས་ཐམས་ཅད་པུཥྚིཾ་ཀུ་རུ་ཨོཾ། ཞེས་ལན་བདུན་བཟླས། ཉེར་སྤྱོད་ལྔ་དང་རྒྱལ་སྲིན་བདུན་སོགས་ཧཱུཾ་ལས་བྱུང་བར་གྱུར། ཞེས་བྱིན་གྱིས་བརླབས། དགང་གཟར་དང་དགང་བླུགས་ཁ་སྦྱར་བ་བཟུང་སྟེ། ཨོཾ་སྭཱཧཱས་རྫས་བཀྲུ། ཨོཾ་ཨཱཿསྭཱཧཱས་ཡམ་ཤིང་ཨོཾ་ཤྲཱི་སྭཱཧཱས་ཞུན་མར། ཨོཾ་ཛྲིཾ་སྭཱཧཱས་འབྲུ། ཨོཾ་ཀུ་རུ་ཀུ་རུ་སྭཱཧཱས་གཞན་རྣམས་སྦྱངས། ཨོཾ་ཨཱཿཧཱུཾ་གིས་སྲེག་མཆོད་ཀྱི་རྫས་རྣམས་སྦྱངས། ལྷ་རྫས་ཀྱི་ཡོ་བྱད་ཞལ་དུ་གསོལ་རྒྱུ་རྣམས་བདུད་རྩིར། ཡམ་ཤིང་བྱང་ཆུབ་ཀྱི་ཤིང་དུ་གྱུར། ཞེས་བརྗོད། དེ་ནས་ཀུ་ཤ་ལ་ཨོཾ་ཁཎྜ་རོ་ཧེས་སྦྱངས། རྐེད་པའི་ཆ་ནས་མཐེབ་སྲིན་སྦྱར་བས་བཟུང་སྟེ། ཀུ་ཤ་འདི་ནི་གཙང་ཞིང་དགེ །ས་ལ་སྐྱེས་པའི་འདབ་མའི་སྙིང༌། །དཀོན་མཆོག་གསུམ་པོ་མཉེས་བྱེད་ཅིང༌། །ཚངས་པ་ལྷ་ཡི་དག་བྱེད་ཡིན། །ཕུན་ཚོགས་རྒྱས་པར་མཛད་དུ་གསོལ། །ཨོཾ་བཛྲ་ས་ཏྭ་ཨཿཞེས་ལན་གསུམ་གྱིས། རང་གི་མདུན་ནས་རྩེ་བྱང་དུ་བསྟན་པས་ཐབ་ཀྱི་ཁ་ཁྱེར་ལ་གཡས་བསྐོར་དང་ནང་དུའང་བཀྲམ། དེ་ནས་རྒྱལ་པོའམ་དགེ་འདུན་གྱི་ཚང་མང་ངམ། ཕྱུག་པོའི་ཁྱིམ་ནས་སམ། མེ་ཤེལ་ལས་བྱུང་བའི་མེ་བླངས། དེ་ཨོཾ་ཁཎྜ་རོ་ཧེས་བསངས། ཐབ་ཀྱི་མེ་ཕྱོགས་ནས་ཨོཾ་ཛྭ་ལ་ཛྭ་ལ་ཧཱུཾ། ཞེས་ལན་གསུམ་བརྗོད་པས་བཅུག །རླུང་གཡབ་ཀྱིས་སྦར། ཨོཾ་ཏྲཾ་སྭཱཧཱ། ཞེས་ལན་བདུན་གྱིས་མར་ཁུ་བླུགས་ཏེ་ལེགས་པར་སྦར། དེ་ནས་ཨོཾ་ཁཎྜ་རོ་ཧེས་ཐབ་བསངས། བྷྲུཾ་ལས་རྒྱས་པའི་ཐབ་ཁུང་སེར་པོ་ཟུར་བརྒྱད་པའམ། ཡང་ན། གྲུ་བཞི་པ་རྒྱའི་ཕྱེད་ཀྱི་དཔངས་དང་ལྡན་པ་ཁ་ཁྱེར་རིན་པོ་ཆེས་བསྐོར་བ། ནང་དུ་འཁོར་ལོ། ལྟེ་བར་རཾ་ལས་སྐྱེས་པའི་མེ་ལྷ་དབང་ཆེན་གསེར་སྦྱངས་པའི་མདོག་ཅན་སྐུ་ཤ་རྒྱས་པ་འཛུམ་པ་གཟི་བརྗིད་ཆེན་པོ། དྲང་སྲོང་གི་ཆ་བྱད་ཅན་ཕྱག་བཞི་གཡས་གཉིས་རྩེ་གསུམ་དང་བགྲང་ཕྲེང༌། གཡོན་གཉིས་དབྱུག་པ་དང་རིལ་བ་སྤྱི་བླུགས་འཛིན་ཅིང་རྒྱན་དང་ན་བཟའ་དང་མཆོད་ཕྱིར་ཐོགས་སེར་པོ་ཅན། འོད་ཟེར་གུར་གུམ་གྱི་ཁུ་བ་ལྟ་བུས་ཕུན་སུམ་ཚོགས་པ་ཐམས་ཅད་རྒྱས་པར་བྱེད་པ། སེམས་དཔའི་སྐྱིལ་ཀྲུང་གིས་ར་སྐྱེས་ཀྱི་སྟེང་དུ་བཞུགས་པ་མེའི་ཁམས་ཀྱི་རང་བཞིན། ཨོཾ། གཟི་བརྗིད་ཆེན་པོ་མེ་ཡི་ལྷ། །ལས་ཀྱི་དོན་ཀུན་སྒྲུབ་པ་པོ། །སྙིང་རྗེས་སེམས་ཅན་དོན་མཛད་ནས། །འདི་ཉིད་དུ་ནི་ཉེ་བར་མཛོད། བདག་བསྐྱེད་ཀྱིས་ཐུགས་ཀའི་ལྕགས་ཀྱུ་ལྟ་བུས་འཇིག་རྟེན་ཁམས་ཤར་ལྷོའི་ཕྱོགས་ནས་དྲང་སྲོང་ཆེན་པོ་དབང་ཆེན་དྲང་སྲོང་གི་འཁོར་བསམ་གྱིས་མི་ཁྱབ་པས་བསྐོར་བ་མདུན་གྱི་ནམ་མཁར། སིལ་སྙན་བྱ། ཨོཾ་ཊ་ཀྐི་ནི་མ་ཧེནྡྲ་ཧཱུཾ་ཛཿ། ཞེས་སམ། ཡང་ན། ཨོཾ་ཨགྣ་ཡེ། ཨཱདཱི་བྱ། ཨཱ་དཱི་བྱ། ཨ་བེ་ཤ། མཧཱ་ཤྲཱི་ཡེ། ཧ་བྱ་ཀ་བྱ་མཧཱ་ནཱ་ཡ་སྭཱཧཱ། ཞེས་བརྗོད་པས་སྤྱན་དྲངས། ཡེ་ཤེས་ཕྱི་འབྲང་གི་བགེགས་རྣམས་ཕྱིར་དེངས་ཤིག་ཅེས་བརྗོད་དེ་སུམྦྷ་ནིས་བསྐྲད་ཡུངས་ཐུན་གྱིས་བྲབས། ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་གྱུར། ཨོཾ་ན་མས་ས་མནྟ་བུདྡྷ་ནཾ་ཨགྣ་ཡེ་སྭཱཧཱ། ཞེས་ལན་བདུན་གྱིས་བྱོན་སྐྱེམས་སུ་མར་ཁུ་འབུལ། དེ་ནས་ཨོཾ་ཨརྒྷཾ་པྲ་ཏིཙྪ་སྭཱཧཱ། ཞེས་མཆོད་ཡོན་དང༌། དེ་བཞིན་པྲོ་ཀྵ་ནཾ་བསངས་གཏོར་དང༌། ཨཉྩ་མཱ་ནཾ་གྱིས་ཞལ་བསིལ། པཱ་དྱཾ་གྱིས་ཞབས་བསིལ་ནས་ཉེར་སྤྱོད་ལྔ་རོལ་མོ་དང་བཅས་པས་མཆོད། ཨོཾ། གཟི་བརྗིད་ཆེན་པོ་མེ་ཡི་ལྷ། །འདོད་པའི་དོན་ཀུན་སྒྲུབ་མཛད་པའི། །ཚངས་པའི་དབང་པོ་མཆོག་གི་སྲས། །ལྷ་ཡི་དྲང་སྲོང་བྲམ་ཟེར་མཆོག །ཞལ་གཅིག་ཕྱག་བཞི་མཛེས་པའི་གཟུགས། །རྡོ་རྗེ་རྩེ་གསུམ་བགྲང་ཕྲེང་དང༌། །དབྱུག་པ་རིལ་བ་སྤྱི་བླུགས་བསྣམས། །སེམས་དཔའི་སྐྱིལ་ཀྲུང་གིས་བཞུགས་པ། །སེར་ཞིང་རྒྱས་པའི་བྱིན་དང་ལྡན། །ཐོར་ཚུགས་མེ་ཏོག་ཅོད་པན་ཅན། །རྒྱན་དང་ན་བཟའ་མཆོད་ཕྱིར་ཐོགས། །ཤིན་ཏུ་གསེར་མདོག་མཛེས་པས་བརྒྱན། །ཕྱོགས་བཅུར་འོད་ཟེར་རྒྱས་པ་ཡིས། །ཕུན་སུམ་ཚོགས་པ་ཐམས་ཅད་བསྐྱེད། །འགྲོ་བའི་རེ་བ་གང་མཛད་པ། །མ་ཧེནྡྲ་ལ་ཕྱག་འཚལ་བསྟོད། །དེ་ནས་ལག་པ་གཡོན་པ་འཇིག་རྟེན་པའི་ཁུ་ཚུར་དང་གཡས་པ་མཐེབ་འཛུབ་སྦྱར་བ་འབར་བའི་ཕྱག་རྒྱ་དང་བཅས། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་ཧཱུཾ་ཕཊ་ཌྱྀ་ཥྱི་ཛཿཧཱུཾ་བཾ་ཧོཿ ས་མ་ཡ་སྟྭཾ། ས་མ་ཡ་སྟྭཾ་ཨ་ཧཾ། ཞེས་ལན་གསུམ་བརྗོད་པས། མེ་ལྷ་དམ་ཚིག་ལ་གནས་ཏེ་རྒྱས་པའི་ལས་བཅོལ་བ་ཞལ་གྱིས་བཞེས་ཏེ་བསྒྲུབ་པ་ལ་འདུན་པར་གྱུར། དེ་ནས་རྡོ་རྗེ་བསྣམས་པའི་མཛུབ་མོ་བཀུག་པའི་སོར་མོར་མཉམ་པའི་ནོར་བུ་མཐེ་བོང་རྡོ་རྗེ་བཀབ་པ་རྡོ་རྗེ་ནོར་བུ། དེ་གཉིས་སུ་བྱས་པ་རིན་ཆེན་ཁུ་ཚུར་གྱིས་དགང་བླུགས་པུས་མོའི་ནང་མི་འདའ་བར་བཟུང་སྟེ། དགང་གཟར་དང་བླུགས་གཟར་གྱི་ཁ་ལ། ཨོཾ་ཨཱཿཧཱུཾ་འོད་ཟེར་དང་བཅས་པ་མེ་ལྷ་ཞལ་ཅུང་ཟད་གདངས་པའི་ལྗགས་རྩེ་རཾ་གྱིས་མཚན་པར་གྱུར། ཞེས་བརྗོད། དགང་གཟར་མར་ཁུས་བཀང་སྟེ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་བིགྷྣ་མ་མ་སརྦ་ས་ཏྭ་ཨཱཿཡུ་པུ་ཎྱཻ་པུཥྚིཾ་ཀུ་རུ་ཨོཾ། སྤྱི་བསྐོས་ཀྱི་ཚུལ་དུ་མར་ཁུ་ལན་བདུན་གཡས་བསྐོར་གྱིས་ཕུལ། དེ་ནས་རྫས་འབུལ་ཚུལ་ཡམ་ཤིང་དཱུར་བ་ཀུ་ཤ་རྐེད་པའི་ཆ་ནས་དང༌། གཞན་ཐམས་ཅད་མཐེབ་སྲིན་སྦྱར་བས་བཟུང་ནས་དབུལ་བར་བྱ་སྟེ། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷ་སྨིཾ་ཀུ་རུ་སརྦ་དུཥྚཾ་བིགྷྣཾ། ཨོཾ་བོ་དྷི་བྲྀ་ཀྵ་ཡེ་སྭཱཧཱ། མ་མ་སརྦ་ས་ཏྭ་ཨ་ཡུ་པུཎྱཻ་པུཥྚིཾ་ཀུ་རུ་ཨོཾ། དེ་ཡང་བིགྷྣཾ་ཡན་ལྷ་སྔགས་དང༌། དེ་ནས་རྫས་སྔགས། སརྦ་ས་ཏྭ་མན་ལས་སྔགས་སོ། །དེ་བཞིན་ལྷ་སྔགས་རྫས་སྔགས་ལས་སྔགས་རྣམས་རིམ་པར་མཐར་ཆགས་སུ་འགྲེ་བ་ལས། རྫས་སྔགས་ནི། ཨོཾ་ཨགྣ་ཡེས་མར་ཁུ། ཨོཾ་སརྦ་པཱ་པཾ་གྱིས་ཏིལ། ཨོཾ་སརྦ་ཨརྠ་སིདྡྷིས་ཡུངས་ཀར། ཨོཾ་བཛྲ་པུཥྚས་འབྲས། ཨོཾ་བཛྲ་བི་ཛས་འབྲས་སོབ། ཨོཾ་མཧཱ་བི་གས་ནས། ཨོཾ་མཧཱ་བ་ལཱས་སྲན་མ། ཨོཾ་བཛྲ་གྷ་སྨ་རིས་བྲོ། ཨོཾ་སརྦ་སཾ་པ་དེས་ཞོ་ཟན། ཨོཾ་བཛྲ་ཨཱ་ཡུ་ཥེ་ས་དཱུར་བ། ཨོཾ་ཨ་པྲ་ཏིས་ཀུ་ཤ། ཨོཾ་མཧཱ་ཤེས་པས་བིལ་བ་སྟར་ཁ། ཨོཾ་ཨོ་ཥ་དྷིས་སྨན། ཨོཾ་པུཥྤེ་ས་མེ་ཏོག །ཨོཾ་ཏམྦུ་ལིས་སོ་རྩི། ཨོཾ་བཛྲ་ཝསྟྲ་ས་གོས་ཟུང་ཕུལ། གྲངས་སྐབས་དང་བསྟུན་ཕུལ་བའི་མཐར། དྲང་སྲོང་ཆེན་པོ་ཁྱེད་ལ་སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་དང་གཟི་བརྗིད་དང༌། སྟོབས་དང་མངའ་ཐང་ནོར་དང་ལོངས་སྤྱོད་དང་ཕུན་སུམ་ཚོགས་པ་ཐམས་ཅད་འཕེལ་ཞིང་རྒྱས་པར་མཛད་དུ་གསོལ། །ཞེས་འདོད་དོན་གསོལ། །སླར་ཡང་ཨོཾ་ཨརྒྷཾ་སོགས་ཆུ་བཞི་དང་ཉེར་སྤྱོད་རོལ་མོ་བཅས་པས་མཆོད། སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧིས་བདུད་རྩི་ཕུལ། བསྟོད་པ་ནི། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་ལྷ་འཁོར་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞེས་བསྟོད་པས་ཚིམ་སྟེ་རྡོ་རྗེ་མེ་ལྷ་དེ་བཞིན་གཤེགས་པ་ཐམས་ཅད་ཀྱི་རང་བཞིན་ཆོས་ཀྱི་དབྱིངས་ཀྱི་ངོ་བོ་ཉིད་འཇིག་རྟེན་ལས་འདས་པའི་མེ་འབར་བའི་རྣམ་པར་གྱུར་པའི་དབུས་སུ། ཞེས་པའི་མཚམས་སུ་སྤྱིར་མེ་ལྷ་གཞལ་ཡས་ཁང་དུ་ལྟ་བ་དང༌། དབང་པོར་ལྟ་བ་དང༌། མེ་ལྷ་ཡེ་ཤེས་ཀྱི་མེ་འབར་བར་ལྟ་བ་སྟེ་གསུམ་ལས། དཔལ་ནཱ་རོ་པས་ཕྱི་མ་འདི་ལ་གཙོ་ཆེར་བར་མཛད་ཅེས་གསུངས་སོ། །དེ་ནས་རྟེན་བསྐྱེད་བཞིན། ཡཾ་རཾ་བཾ་ལཾ་སུཾ་པཾ་ཧཱུཾ་པཾ་བརྩེགས་པ་རིམ་པ་བཞིན་ཞུ་བ་ལས་རླུང་གི་དཀྱིལ་འཁོར་ནག་པོ་ཟླ་གཾ་སོགས་ནས་ཡན་ལག་ཐམས་ཅད་ལ་ཕཊ་ཕཊ། དེ་ནས་འབར་བའི་ཕྱག་རྒྱས་བསྐོར་ཞིང༌། ཅང་ཏེའུ་ལ་སོགས་པའི་རོལ་མོའི་སྒྲ་དྲག་ཏུ་འཁྲོལ་བས། ཕེཾ་ཕེཾ་ཕེཾ་ཞེས་སིལ་སྙན་དང་བཅས་ཏེ། ཨོཾ་གུ་རུ་ཤྲཱི་བཛྲ་ཧེ་རུ་ཀ་སོགས་ནས་སྭཱ་བྷཱ་ཝ་ཨཏྨ་ཀོ྅་ཧཾ། ཞེས་པའི་བར་གྱི་སྤྱན་འདྲེན་བྱའོ། །དེ་སྐབས་སྤྱན་འདྲེན་མ་རན་ཙམ་ནས་ལས་རྡོར་གྱིས་རྟེན་གྱི་དྲུང་དུ་སོང་ནས་ཕྱག་གསུམ་བཙལ། རྟེན་ཅོད་པན་མེ་ཏོག་གི་ཚོམ་བུ་ལ་དར་ལམ་བཏགས་ཏེ་དར་སྣ་གཞན་ཞིག་གིས་བཟུང་བས་སྣ་དྲངས་པའམ། གྲུབ་ན་གདུགས་རྒྱལ་མཚན་སོགས་མཆོད་རྫས་ཐོགས་པའི་གསེར་སྦྲེང་བ་སྒོམ་ཞྭ་གྱོན་པས་སྣ་དྲངས་ཏེ། སྤོས་ཕོར་རྒྱ་གླིང་རོལ་ཆས་སོགས་ཀྱིས་སྤྱན་འདྲེན། མ་གྲུབ་ན་གང་འཛོམས་དང་སྦྱར་ཏེ་སྤྱན་འདྲེན་སིལ་སྙན་དང་འགྲིགས་ཏེ་འཐོན། བླ་མ་དང་ཐབ་ལ་ལན་གསུམ་བསྐོར་ཏེ་བླ་མའི་ཕྱག་གཡས་པའི་ཐད་དུ་ཕུལ། དེ་ནས་བླ་མས་མེ་ཏོག་ཕྱག་ཏུ་བཞེས་ཏེ། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་སོགས་ནས་ཡ་མ་མ་ཐཱ་ནཱིའི་བར་ལྷ་སྔགས་བཅུ་གསུམ་པོ་ལན་རེ་བཞིན་མེ་ཏོག་ཐབ་ཏུ་ཕུལ་ནས་ལྷ་རྣམས་བཞུགས་པར་མོས་ལ། རྫོགས་པ་དང་བསྟུན་ཚོགས་སིལ་བྱ། འདི་སྐབས་ཕྱི་འབྲང་བསྐྲད་པ་དང༌། མགོན་པོ་འདིར་ནི་སོགས་ནམ་མཁའ་མཆོད་པ་མི་དགོས་ཏེ། ཡེ་ཤེས་པ་ཕྱི་ནས་མ་ཡིན་པར་དཀྱིལ་འཁོར་ནས་བྱོན་པའི་དབང་དུ་བྱས་པའི་ཕྱིར་རོ། །དེ་ནས་ལྕགས་ཀྱུ་ལ་སོགས་པའི་ཕྱག་རྒྱས། ཛཿཡེ་ཤེས་པ་རྣམས་དམ་ཚིག་གི་འཁོར་ལོའི་སྟེང་དུ་བཀུག །ཧཱུཾ་དེ་དག་ལ་གཞུག །བཾ་གཉིས་མེད་དུ་བཅིངས། ཧོཿརོ་གཅིག་ཏུ་གྱུར། ཐལ་སྦྱར་དང་བཅས། སླར་ཡང་ཐུགས་ཀའི་འོད་ཟེར་གྱིས། ཕྱོགས་བཅུའི་ཞིང་ནས་གདན་སུམ་ཚང་བའི་དབང་གི་ལྷ་ཚོགས་མདུན་གྱི་ནམ་མཁར་སྤྱན་དྲངས། དེ་བཞིན་གཤེགས་པ་རྣམས་ཀྱིས་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱིས་བུམ་པ་བདུད་རྩི་ལྔའི་ཆུས་གང་བས་དབང་བསྐུར། མཆོད་པའི་ལྷ་མོ་རྣམས་ཀྱིས་མཆོད་པ་ཕུལ། བྱང་ཆུབ་སེམས་དཔའ་རྣམས་ཀྱིས་བཀྲ་ཤིས་བརྗོད། ཁྲོ་བོའི་རྒྱལ་པོ་ཡབ་ཡུམ་རྣམས་ཀྱིས་བགེགས་སྐྲོད་པའི་རྣམ་པ་དུ་མ་དང་ལྡན་པས་མེ་ཡི་དབུས་སུ་བསྐྱེད་པའི་དཀྱིལ་འཁོར་གྱི་ལྷ་ཚོགས་རྣམས་ལ་དབང་བསྐུར། ལུས་གང་དྲི་མ་དག །ཆུ་ལྷག་མ་སྤྱི་བོར་འཁྱིལ་བ་ལས་གཙོ་བོ་ལ་མི་བསྐྱོད་པ། ཡུམ་ལ་རྣམ་སྣང༌། ཕྱོགས་མ་བཞི་ལ་རིན་འབྱུང༌། སྒོ་མ་བཞི་ལ་སྣང་མཐའ། མཚམས་མ་རྣམས་ལ་དོན་ཡོན་གྲུབ་པས་དབུ་རྒྱན་པར་གྱུར། ཨོཾ་ན་མསྶ་མནྟ་བུདྡྷ་ནཾ་ཨགྣ་ཡེ་སྭཱཧཱ། ཞེས་ལན་བདུན་གྱིས་བྱོན་སྐྱེམས་ཕུལ། དེ་ནས་ཕྱག་འཚལ་བ་ནི། རྣལ་འབྱོར་བདུད་རྩི་རོ་གཅིག་གསོལ་བས་ཐུགས་ནི་རྣམ་པར་དག་པ་སྟེ། །གནས་ལ་སོགས་པའི་ཡུལ་དུ་བགྲོད་པས་སྐུ་ནི་རྣམ་པ་དག་པ་ཡི། །དཔལ་ལྡན་གནས་ཀྱི་དབུས་ཀྱི་དཀྱིལ་འཁོར་འཁོར་ལོ་མཆོག་གི་མགོན་པོ་ནི། །བླ་མ་མཆོག་ལ་རྟག་ཏུ་མགོ་བོས་བཏུད་དེ་གུས་པས་ཕྱག་འཚལ་ལོ། །དཔའ་བོ་ཀུན་གྱི་སྐུ་ནི་རྟག་ཏུ་མཛེས་པ་སྟེ། །ལྷ་མོ་རྣམས་ཀྱི་རིན་ཆེན་སྐུ་ཡིས་འཁྱུད་པས་བརྒྱན། །འཁོར་ལོ་གནས་མགོན་ལྷན་ཅིག་སྐྱེས་དགའ་དྲི་མེད་པའི། །རྣལ་འབྱོར་སྙིང་པོ་བདེ་མཆོག་ལ་ཡང་རྟག་ཕྱག་འཚལ། །སངས་རྒྱས་ཀུན་མཁྱེན་ཤིན་ཏུ་རྣམ་པར་དག་པའི་གནས། །ལྷ་མོ་རྣམས་ནི་ལྷན་ཅིག་སྐྱེས་པའི་གནས་ཀྱིས་མཛེས། །འདྲེན་པ་ལྷན་ཅིག་སྐྱེས་པའི་དགའ་བ་འབྱུང་བ་སྟེ། །དྲི་མེད་ལྷ་ཅིག་སྐྱེས་པ་མཆོག་ལ་བདག་ཕྱག་འཚལ། །ཞེས་ཕྱག་འཚལ། མཆོད་པ་ནི། ཨོཾ་ཨཱཿཧཱུཾ། པྲོ་ཀྵ་ཎཾ་པྲ་ཏིཙྪ་ཧཱུཾ་སྭཱཧཱ། ལས་ཐམས་ཅད་པའི་ཆུའི་འཐོར་འཐུང༌། ཨོཾ་ཨཱཿཧཱུཾ་ཨརྒྷཾ་པྲ་ཏིཙྪ་ཧཱུཾ་སྭཱཧཱ། མཆོད་ཡོན། ཨོཾ་ཨཱཿཧཱུཾ་ཨཉྩ་མཱ་ནཾ་པྲ་ཏིཙྪ་ཧཱུཾ་སྭཱཧཱ། ཞལ་བསིལ། ཨོཾ་ཨཱཿཧཱུཾ་པདྱཾ་པྲ་ཏིཙྪ་ཧཱུཾ་སྭཱཧཱ། ཞབས་བསིལ་སྔོན་དུ་བཏང་ནས། དཀྱིལ་འཁོར་ཀུན་ཏུ་རྒྱལ་བ་མཉེས་བྱེད་ཅིང༌། །མཛེས་ལྡན་དཀར་མོ་རྡོ་རྗེ་དྲིལ་བུ་དང༌། །མེ་ཏོག་སྤུངས་པའི་རིན་ཆེན་སྣོད་འཛིན་མ། །ནམ་མཁའ་གང་བས་དཀྱིལ་འཁོར་ལྷ་ཚོགས་མཆོད། །ཨོཾ་བཛྲ་པུཥྤེ་ཧུཾ་ཧཱུཾ་ཕཊ། དཀྱིལ་འཁོར༴། ཡིད་འོང་དུད་ཁ༴། བདུག་སྤོས་འཐུལ་བའི༴། ནམ་མཁའ༴། དྷུ་པེ༴། དཀྱིལ་འཁོར༴། ཀུན་སྣང་དམར་སེར༴། མར་མེས་གང་བའི༴། ནམ་མཁའ༴། ཨཱ་ལོ་ཀེ༴། དཀྱིལ་འཁོར༴། གདུང་སེལ་ལྗང་ཁུ༴། དྲི་ཆབ་བྱུགས་པའི༴། ནམ་མཁའ༴། གནྡྷེ༴། དཀྱིལ་འཁོར༴། ཞལ་ཟས་སེར་མོ༴། བདུད་རྩི་གང་བའི༴། ནམ་མཁའ༴། ནཻཝི་དྱེ༴། དཀྱིལ་འཁོར༴། སྒྲ་བརྙན་སྣ་ཚོགས༴། པི་ཝང་གླིང་བུ་རྔ་ཆེན་སོགས་འཛིན་མ། །ནམ་མཁའ༴། གྷཎྜ་རཏྣ༴། སིལ་སྙན་བྱ། ཞིང་འདི་རྒྱལ་སྲིད་སྣ་བདུན་གྱི། །མཁས་པ་དག་གིས་ཡོངས་བཀང་སྟེ། །དངོས་གྲུབ་འདོད་པ་འཇོ་བའི་ཕྱིར། །ཉིན་བཞིན་ཤེས་རབ་ཅན་གྱིས་མཆོད། །ཨོཾ་ཨཱཿརཏྣ་སཔྟ་ཧུཾ་ཧཱུཾ་ཕཊ། ཞེས་ཕྱི་མཆོད་དང༌། རྒྱལ་བ་ཀུན་གྱི་འདོད་འབྱུང་ལྷ་མོའི་ཚུལ། །གཟུགས་མཛེས་དཀར་མོ་མེ་ལོང་པདྨའི་སྣོད། །ཅང་ཏེའུ་སྒྲ་འཁྲོལ་ཁ་ཊྭཱཾ་ལ་བརྟེན་པ། །ནམ་མཁའ་གང་བ་དཀྱིལ་འཁོར་ལྷ་ཚོགས་མཆོད། །ཨོཾ་ཨཱཿབཛྲ་ཨ་དརྴ་ཧུཾ་ཧཱུཾ་ཕཊ། རྒྱལ་བ༴། སྒྲ་བརྙན་སྔོན་མོའི་པི་ཝང༴། ཅང་ཏེའུ༴། ནམ་མཁའ༴། ར་ས༴། རྒྱལ་བ༴། རེག་ལྡན་ལྗང་ཁུ་རས་བཟང༴། ཅང་ཏེའུ༴། ནམ་མཁའ༴། སྤརྴེ༴། ཞེས་ནང་མཆོད་དང༌། དེ་ནས་བདུད་རྩི་ཐོགས་ཏེ། ལྕགས་ཀྱུ་ལྔ་དང་བདུད་རྩི་ལྔ། །དངོས་གྲུབ་ཀུན་གྱི་བདག་ཉིད་མཆོག །དཀྱིལ་འཁོར་མཆོད་པ་བགྱི་བར་འཚལ། །རྒྱལ་བའི་ཡེ་ཤེས་ལྔ་ཐོབ་ཤོག །སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧི། ཞེས་བདུད་རྩི་ཐབ་ཏུ་ཕུལ་བས་གསང་མཆོད་དང༌། ལས་ཀྱི་ཕྱག་རྒྱའི་རབ་སྦྱོར་དང༌། །ཡེ་ཤེས་ཕྱག་རྒྱའི་དམིགས་པ་དང༌། །ཕྱག་རྒྱ་ཆེན་པོ་གཅིག་སྦྱོར་བས། །ཕལ་བའི་མི་འགྱུར་བདེ་བས་མཆོད། ཅེས་དེ་ཁོ་ན་ཉིད་ཀྱིས་མཆོད་ནས། བསྟོད་པ་ནི། གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང༌། །བླ་མ་རིན་ཆེན་ལྟ་བུའི་སྐུ། །རྡོ་རྗེ་ཅན་ཞབས་པད་ལ་འདུད། ཅེས་པ་སྔོན་དུ་བཏང་ནས། ཡབ་ཡུམ་གྱི་རྐང་པ་བརྒྱད་པས་བསྟོད་པ་སྟེ། བཅོམ་ལྡན་མགོན་པོ་དཔའ་བོའི་དབང་ཕྱུག་ཆེན་པོ་ནི། །བསྐལ་པའི་མེ་ཆེན་ལྟ་བུ་རབ་ཏུ་འབར། །རལ་པའི་ཅོད་པན་དབུ་ཡི་རྒྱན་དུ་བཅིངས། །མཆེ་བ་རབ་གཙིགས་དྲག་ཤུལ་རྔམ་པའི་ཞལ། །སྐུ་ལ་ཕྱག་སྟོང་གཟི་བརྗིད་ལྡན་པ་པོ། །དགྲ་སྟ་ཞགས་པ་ཁ་ཊྭཱཾ་མདུང་བསྣམས་ཤིང༌། །རབ་འཇིགས་སྟག་གི་པགས་པ་གོས་སུ་གྱོན། །སྐུ་ཆེན་དུད་ཁ་བགེགས་མཐར་མཛད་ལ་བསྟོད། །བཅོམ་ལྡན་འདས་མ་རྡོ་རྗེ་ཕག་མོ་འཕགས་མ་ནི། །འཇིག་རྟེན་གསུམ་སོགས་ཕྱོགས་གཞན་རྒོལ་བས་མི་ཐུབ་ཅིང༌། །འབྱུང་པོའི་འཇིགས་པ་མ་ལུས་རྡོ་རྗེ་ཆེན་པོས་འཇོམས། །རྡོ་རྗེ་གདན་བཞུགས་ཚངས་སོགས་དབང་བསྒྱུར་ལས་རྒྱལ་ཞིང༌། །རྡོ་རྗེ་ཕག་མོའི་གཟུགས་ཅན་དྲག་སྙེམ་མ། །རྨུགས་བྱེད་རེངས་བྱེད་མྱོས་བྱེད་ལས་ནི་རྣམ་རྒྱལ་ཞིང༌། །བདུད་ཀྱི་འཇིགས་པ་ཕམ་ཞིང་སྐེམ་པར་མཛད་མ་མོ། །རྣལ་འབྱོར་ཆེན་མོ་འདོད་པའི་དབང་ཕྱུག་ཁྱོད་ལ་འདུད། །དཔལ་ལྡན་རྡོ་རྗེ་མཁའ་འགྲོ་ནི། །མཁའ་འགྲོ་མ་ཡི་འཁོར་ལོས་བསྒྱུར། །ཡེ་ཤེས་ལྔ་དང་སྐུ་གསུམ་ཉིད། །འགྲོ་བ་སྐྱོབས་ལ་ཕྱག་འཚལ་བསྟོད། །ཇི་སྙེད་རྡོ་རྗེ་མཁའ་འགྲོ་མ། །ཀུན་ཏུ་རྟོག་པའི་འཆིང་གཅོད་ཅིང༌། །འཇིག་རྟེན་བྱ་བ་རབ་འཇུག་མ། །དེ་སྙེད་རྣམས་ལ་ཕྱག་འཚལ་བསྟོད། །ཅེས་བསྟོད། དེ་ནས་དགང་བླུགས་མར་ཁུས་བཀང་བ་བཟུང་སྟེ། དམ་བསྒྲག་བྱ་བ་ནི། ཨོཾ་སརྦ་པཱ་པཾ་ད་ཧ་ན་བཛྲ་ཨགྣི་བཛྲ་ས་ཏྭ་སརྦ་པཱ་པཾ་ད་ཧ་ན་སྭཱཧཱ། ཞེས་མར་ཁུ་ལན་བདུན་ཕུལ་བས། དཀྱིལ་འཁོར་གྱི་ལྷ་ཚོགས་རྣམས་ཀྱིས་མེ་ལྷའི་བྱ་བ་བྱེད་པ་ཞལ་གྱིས་བཞེས། རྒྱས་པའི་ལས་གྲུབ་པར་བཞེད་ནས་རྒྱས་པའི་ཉམས་འཛིན་པར་གྱུར། དེ་ནས་མེ་པྲ་བརྟག །ངན་ན་ལས་ཐམས་ཅད་པའི་སྔགས་ཀྱིས་བགེགས་བསྐྲད། གཙོ་བོའི་སྔགས་ཀྱིས་བསངས་གཏོར་བྱས། ཨོཾ་ཨགྣ་ཡེ་མ་ཧེནྡྲ་བས་ཨ་ཏི་ལམ་ཀུ་སྭཱཧཱ། ཞེས་ལན་གསུམ་གྱིས་མར་ཁུ་བླུགས། དེ་ནས་བསྒྲུབ་བྱའི་ཏིང་ངེ་འཛིན་ནི། མཾ་ལས་བྱུང་བའི་དབང་ཆེན་སའི་དཀྱིལ་འཁོར་གྱི་ཁར་གླང་པོ་ཆེའི་སྟེང་དུ་བདག་སོགས་སེམས་ཅན་ཐམས་ཅད་རྒྱན་གྱིས་བརྒྱན་ནས་གནས་པ་ལ། བདག་གི་ཐུགས་ཀ་ནས་འཕྲོས་པའི་འོད་ཀྱིས་མདུན་བསྐྱེད་བསྐུལ་བས་མེ་དབུས་ཀྱི་ལྷ་རྣམས་ཀྱི་སྐུ་ལས་འོད་ཟེར་དཔག་ཏུ་མེད་པ་སྤྲོས་བསྒྲུབ་བྱ་རྣམས་ལ་ཐིམ། མངོན་པར་འདོད་པ་ཐམས་ཅད་རྒྱས་པར་གྱུར། ཞེས་བརྗོད། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧུཾ་ཧཱུཾ་ཕཊ། ཌཱ་ཀི་ནཱི་ཛཱ་ལ་སམྦ་རཾ་སྭཱཧཱ། ཨོཾ་ཧྲཱིཿཧ་ཧ་ཧུཾ་ཧཱུཾ་ཕཊ། ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞ་ཎ་ནཱི་ཧུཾ་ཧཱུཾ་ཕཊ། ཨོཾ་བཛྲ་བཻ་རོ་ཙ་ནཱི་ཧུཾ་ཧཱུཾ་ཕཊ། མ་མ་སརྦ་ས་ཏྭ་ཨ་ཡུ་པུཎྱཻ་པུཥྚིཾ་ཀུ་རུ་ཨོཾ། ཞེས་མར་ཁུ་ལན་བདུན་སྤྱི་བསྐོས་སུ་ཕུལ། དེ་ནས་རྫས་རྣམས་ཡི་གེ་གསུམ་སྔོན་དུ་འགྲོ་བས་ལྷ་སྔགས་དང་རྫས་སྔགས་བཅས་འབུལ་བ་སྟེ། ཨོཾ་ཨཱཿཧཱུཾ། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧུཾ་ཧཱུཾ་ཕཊ། ཌཱ་ཀི་ནཱི་ཛཱ་ལ་སམྦ་རཾ་སྭཱ་ཧཱ། ཨོཾ་ཧྲིཿཧ་ཧ་ཧུཾ་ཧཱུཾ་ཕཊ། ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞ་ཎ་ཡེ་ཧུཾ་ཧཱུཾ་ཕཊ། ཨོཾ་བཛྲ་བཻ་རོ་ཙ་ནཱི་ཧུཾ་ཧཱུཾ་ཕཊ། ཨོཾ་བོ་དྷི་བྲྀ་ཀྵ་ཡེ་སྭཱཧཱ། མ་མ་སརྦ་ས་ཏྭ་ཨ་ཡུ་པུ་ཎྱཻ་པུཥྚིཾ་ཀུ་རུ་ཨོཾ། དེ་བཞིན་ལྷ་མོ་རྣམས་ལ། ཨོཾ་ཨཱཿཧཱུཾ། ཨོཾ་ཌཱ་ཀི་ནཱི་ཡེ་ཧུཾ་ཧཱུཾ་ཕཊ། ཨོཾ་བོ་དྷི་བྲྀ་ཀྵ་ཡེ་སྭཱཧཱ། མ་མ་སརྦ་ས་ཏྭ་སོགས་སྦྱར། ཨོཾ་ཨཱཿཧཱུཾ། ཨོཾ་ལཱ་མེ་ཧུཾ་ཧཱུཾ་ཕཊ། ཨོཾ་བོ་དྷི་སོགས། ཨོཾ་ཨཱཿཧཱུཾ། ཨོཾ་ཁཎྜ་རོ་ཧེ་ཧུཾ་ཧཱུཾ་ཕཊ། ཨོཾ་བིདྷི་སོགས། ཨོཾ་ཨཱཿཧཱུཾ། ཨོཾ་རཱུ་པི་ཎཱི་ཡེ་ཧུཾ་ཧཱུཾ་ཕཊ། ཨོཾ་བོ་དྷི་སོགས། ཨོཾ་ཨཱཿཧཱུཾ། ཨོཾ་ཀཱ་ཀཱ་སྱེ་ཧུཾ་ཧཱུཾ་ཕཊ། ཨོཾ་བོ་དྷི་སོགས། ཨོཾ་ཨཱཿཧཱུཾ། ཨོཾ་ཨུ་ལུ་ཀཱ་སྱེ་ཧུཾ་ཧཱུཾ་ཕཊ། ཨོཾ་བོ་དྷི་སོགས། ཨོཾ་ཨཱཿཧཱུཾ། ཨོཾ་ཤྭ་ནཱ་ཀཱ་སྱེ་ཧུཾ་ཧཱུཾ་ཕཊ། ཨོཾ་བོ་དྷིསོགས། ཨོཾ་ཨཱཿཧཱུཾ། ཨོཾ་སཱུ་ཀ་རཱ་སྱེ་ཧུཾ་ཧཱུཾ་ཕཊ། ཨོཾ་བོ་དྷི་སོགས། ཨོཾ་ཨཱཿཧཱུཾ། ཨོཾ་ཡ་མ་དཱ་ཌྷཱི་ཡེ་ཧུཾ་ཧཱུཾ་ཕཊ། ཨོཾ་བོ་དྷི་སོགས། ཨོཾ་ཨཱཿཧཱུཾ། ཨོཾ་ཡ་མ་དཱུ་ཏཱི་ཡེ་ཧུཾ་ཧཱུཾ་ཕཊ། ཨོཾ་བོ་དྷི་སོགས། ཨོཾ་ཨཱཿཧཱུཾ། ཨོཾ་ཡ་མ་དཾ་ཥྜཱི་ཎཱི་ཧུཾ་ཧཱུཾ་ཕཊ། ཨོཾ་བོ་དྷི་སོགས། ཨོཾ་ཨཱཿཧཱུཾ། ཨོཾ་ཡ་མ་མ་ཐ་ནཱི་ཧུཾ་ཧཱུཾ་ཕཊ། ཨོཾ་བོ་དྷི་སོགས་སོ། །དེ་བཞིན་དུ་མར་ཁུ། ཏིལ། ཡུངས་ཀར། འབྲས། སོ་བ། ནས། སྲན། གྲོ། ཞོ་ཟན། དཱུརྦ། ཀུ་ཤ། བིལ་བ། སྨན། མེ་ཏོག །སོ་རྩི། གོས་ཟུང་གི་མཐར་རིམ་པ་བཞིན་འབུལ། འབུལ་ཚུལ་སྤྱིར་བཏང་ལ། ཡམ་ཤིང་དང་དཱུརྦ་སོགས་འོད་ལ་ཕུལ། འབྲུ་རྣམས་ཕྱག་ཏུ། ཞོ་ཟན་དང་སོ་རྩི་ཞལ་དུ། མེ་ཏོག་དང་གོས་ཟུང་སོགས་སྐུ་ལ་འབུལ། དམིགས་བསལ་སོ་སོའི་བྱེད་ལས་ནི། ཡམ་ཤིང་གི་གཟི་བརྗིད་བསྐྱེད། མར་ཁུས་འབྱོར་པ་སྤེལ། ཏིལ་གྱིས་སྡིག་པ་ཞི། ཡུངས་དཀར་གྱིས་བགེགས་འཇོམས། འབྲས་ཀྱིས་ལོངས་སྤྱོད་རྒྱས། སོ་བས་ནོར་འགུགས། ནས་ཀྱིས་སྟོབས་རྒྱས། སྲན་མས་ལུས་བདེ། གྲོ་ཡིས་གདོན་འཇོམས། ཞོ་ཟན་གྱིས་ཟས་རྙིད། དཱུར་བས་ཚེ་འཕེལ། ཀུ་ཤས་ཐམས་ཅད་སྲུང༌། བིལ་བས་དོན་གྲུབ། སྨན་གྱིས་ནད་མེད། མེ་ཏོག་གིས་གཟུགས་བཟང༌། སོ་རྩིས་རོ་གསལ། གོས་ཟུང་གིས་གོས་རྒྱན་ཕུན་སུམ་ཚོགས་པར་བྱེད་པ་སྟེ་བྱེད་ལས་སོ་སོར་དམིགས་ཏེ་འབུལ། གྲངས་གཙོ་བོ་ལ་བརྒྱ་ཕྲག་སོགས་ཅི་རིགས་དང་འཁོར་ལ་དེའི་བཅུ་ཆ་འབུལ། རྫས་ཐམས་ཅད་གྲུབ་པའི་མཐར། འདོད་གསོལ་ནི། བཅོམ་ལྡན་འདས་དཔལ་འཁོར་ལོ་སྡོམ་པའི་ལྷ་ཚོགས་རྣམས་ལ། སྲེག་བླུགས་མཆོད་བསྟོད་འབུལ་བ་ལ་བརྟེན་ནས། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་དང་གཟི་བརྗིད་དང༌། སྟོབས་དང་མངའ་ཐང་ནོར་དང་ལོངས་སྤྱོད་དང་ཕུན་སུམ་ཚོགས་པ་ཐམས་ཅད་འཕེལ་ཞིང་རྒྱས་པར་མཛད་དུ་གསོལ། ཞེས་བརྗོད་དེ་སིལ་སྙན་བྱ། དེ་ནས་ཚོགས་པ་དང་ཡོན་བདག་ཐམས་ཅད་ལ་མེ་ཏོག་བཀྱེ། ཐལ་སྦྱར་དང་བཅས་ཏེ། གཙོ་བོ་བདག་ཅག་ནུས་མེད་པས། །མ་འབྱོར་བ་དང་མ་རིག་དང༌། །དམན་པའམ་ནི་ལྷག་པ་སྟེ། །གང་བགྱིས་དེ་ཁྱོད་བཟོད་པར་མཛོད། །བཛྲ་ས་ཏྭ་ཞེས་ལན་གསུམ་བརྗོད་དེ་མེ་ཏོག་ཐབ་ཏུ་ཕུལ། དེ་ནས་རབ་གནས་དང་འབྲེལ་སྐབས། ཐབ་ཀྱི་ཡེ་ཤེས་པ་རྣམས། ཨོཾ། ཁྱོད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །གནས་བྱའི་ཐུགས་ཀར་གཤེགས་ནས་ཀྱང༌། །ཇི་ལྟར་བདེ་བར་བཞུགས་སུ་གསོལ། །བཛྲ་མུཿཡེ་ཤེས་པ་རབ་ཏུ་གནས་བྱའི་རྟེན་གྱི་ཐུགས་ཀར་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་བརྗོད་པའི་སྐབས་སིལ་སྙན་དང་བཅས་བླ་མས་མེ་ཏོག་གི་རྟེན་མཆོད་གཡོག་ལ་གཏད། དེས་སྔར་བཞིན་དར་ལམ་དང་གསེར་སྦྲེངས་བཅས་རྟེན་གྱི་དྲུང་དུ་གདན་འདྲེན་ཏེ་ཕྱག་གསུམ་བཙལ། དེ་ནས་ཐབ་ཏུ་མེ་ལྷ་འཁོར་དང་བཅས་པ་གསལ་བར་གྱུར། ཞེས་བརྗོད། དེ་ལ་ཨོཾ་ཨརྒྷཾ་སོགས་ཆུ་གསུམ་ཉེར་སྤྱོད་རོལ་མོ་དང་བཅས་པས་མཆོད་ནས། རྫས་ལྷག་འབུལ་བ་ནི། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་སོགས་ཀྱིས་ཡམ་ཤིང་ནས་བཟུང་གོས་ཟུང་གི་བར་ཕུལ་ནས། བསྟོད་པ་ནི། ཚངས་པ་འཇིག་རྟེན་མགོན་གྱི་སྲས། །མེ་ལྷའི་རྒྱལ་པོ་དྲང་སྲོང་མཆོག །འབྱུང་པོ་ཡོངས་སུ་བསྐྱབ་པའི་ཕྱིར། །ཐུགས་རྗེའི་དབང་གིས་སྐུ་སྤྲུལ་པའི། །རིག་སྔགས་གྲུབ་པའི་དྲང་སྲོང་མཆོག །ཉོན་མོངས་སྲེག་པའི་ཤེས་རབ་འོད། །བསྐལ་པའི་མེ་ལྟར་གཟི་བརྗིད་འབར། །མངོན་ཤེས་རྫུ་འཕྲུལ་ཞབས་དང་ལྡན། །ཐབས་ཀྱིས་སྤྲུལ་པའི་ཐེག་པར་བཅིབས། །རིག་སྔགས་གསུང་གི་བགྲང་ཕྲེང་འཛིན། །བདུད་རྩིའི་བཅུད་ལྡན་གནྡྷེ་བསྣམས། །ཆོས་ཀྱི་བདུད་རྩི་ཡོངས་ལ་གསོལ། །ཉེས་པའི་སྐྱོན་བྲལ་ཚངས་པ་སྤྱོད། །འཇིག་རྟེན་གནས་ཀྱང་མྱ་ངན་འདས། །ཞི་བ་བརྙེས་ཀྱང་ཐུགས་རྗེ་ཆེ། །དེ་བས་བསྟོད་དེ་ཕྱག་ཀྱང་འཚལ། །ཞེས་བསྟོད་ནས། ཨོཾ་ཨརྒྷཾ་པྲ་ཏིཙྪ་སྭཱཧཱ། ཞེས་མཆོད་ཡོན་ཕུལ། ནད་མེད་ཚེ་དང་སོགས་ཀྱིས་དངོས་གྲུབ་བླངས། ཡིག་བརྒྱ་བརྗོད། མ་འབྱོར་བ་དང་སོགས་ཀྱིས་བཟོད་གསོལ་བྱས་ཏེ། བདག་གི་དོན་དང་གཞན་གྱི་དོན། །སྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ཅིག །བདག་ལ་དངོས་གྲུབ་ཀུན་འགྲུབ་མཛོད། །ཨོཾ་གཙྪ་གཙྪ་མེ་ལྷ་རང་གནས་སུ་གཤེགས་པར་གྱུར། དེས་རྒྱས་པའི་སྦྱིན་སྲེག་གྲུབ་བོ། །གཉིས་པ་ཞལ་གསོའི་འོ་ཐུག་འབུལ་བ་ནི། རབ་རྒྱུད་ལས། དེ་ཉིད་མར་དང་འོ་མ་ཡིས། །ལྷག་པའི་ཞལ་གསོ་ཕུལ་བྱེད་ན། བདག་དང་ཡོན་བདག་ཐམས་ཅད་ཀྱི། །ཚེ་དང་བསོད་ནམས་འཕེལ་བར་འགྱུར། །ཞེས་པ་ལྟར། སྦྱིན་སྲེག་གི་མེ་དེའི་ཐོག་ཏུ་རྐང་གསུམ་གྱི་ཁར། འོ་ཐུག་གི་སྣོད་རྫ་མ་ཚོན་རྩི་སེར་པོ་ཅན་ཁ་གཅོད་བཅས་བཀོད། སྐེལ་མེ་ཏོག་གི་ཕྲེང་བ་བཏགས་པའི་སྣ་བླ་མའི་ཕྱག་ཏུ་ཕུལ། གཡང་སྐྱོང་གི་སྔགས་ཀྱིས་བསྐོལ་བར་བྱ་སྟེ། ཨོཾ་ཤྲཱི་ཧེ་རུ་ཀ་པདྨི་ཧེ་བི་དྱ་རཱ་ཛ་ཡ་ཧཱུཾ་ཕཊ། ཅེས་བརྒྱ་རྩ་བཟླས་པའི་མཐར་སྟོང་འབྱུར་ནས་མེ་ཏོག་བསྡུ། འོ་ཐུག་གི་སྣོད་ཀྱི་བླ་མའི་སྐུ་མདུན་ཕུལ། རྟེན་མེ་ལོང་དུ་ཤར་བར་བྱས་པ་ལ་ཐུར་མའམ་གཟར་བུས་པད་སྣོད་བླུགས་ཏེ་ཕུལ། འབུལ་སྔགས་ནི། ཨོཾ་དེ་བྱཱ་ཨནྣ་ས་མ་དྷྱི་དྷྱ་ན་པྲི་ཎ་ཡེ་སྭཱཧཱ། ཞེས་ལན་གསུམ་ལྔ་བདུན་གང་རུང་གིས་ཕུལ་ཏེ་གསོལ་བར་བསམ། མཐར་ཨོཾ་ཧཱུཾ་ཏྲཾ་ཧྲཱིཿཨཿཞེས་དམ་ཚིག་བསྒྲགས་པས་གཉིས་མེད་དུ་ཡལ་གྱིས་བཏང༌། ལྷག་མ་སྣོད་དུ་བླུགས་ཏེ་ཚོགས་པ་དང་ཡོན་བདག་ལ་བཀྱེ་བའི་སླད་དུ། ལས་རྡོར་གྱིས་གྲལ་མཇུག་ནས་འོ་ཐུག་གི་སྣོད་བཟུང་སྟེ། བདེ་གཤེགས་ལྷག་མ་འདི་དག་ནི། །གསོལ་ཞིང་སྡིག་པ་འབྱང་བར་འགྱུར། །ཞེས་བརྗོད། དེ་ནས་ཚོགས་པ་ལ་བཀྱེ་ཞིང༌། ཚོགས་པས། ཞལ་ཟས་རོ་བརྒྱ་ལྡན་པས་སོགས་བརྗོད་དེ་བཞེས། མཐར་བསོད་ནམས་འདི་ཡིས་སོགས་བརྗོད་དེ་སྦྱིན་སྲེག་གྲོལ། དེ་ནས་སླར་ཚོགས་དང་གཏོར་མ་སྒྲུབ་གཞུང་ཇི་ལྟ་བར་ཕུལ་གྲུབ་ནས། རྟེན་བསྒྱུར་ནི། མདུན་གྱི་རྟེན་བཅོམ་ལྡན་འདས་དཔལ་འཁོར་ལོ་སྡོམ་པའི་དཀྱིལ་འཁོར་དུ་གསལ་བ་འོད་དུ་ཞུ་བ་ལས་རྟེན་རང་རང་གི་རྣམ་པར་གྱུར། ཞེས་པའམ། ཡང་ན། ལྷ་ཁང་དང་གསུང་རྟེན་ཐུགས་རྟེན་དང་གནས་ཁང་སོགས་ཀྱི་སྐབས་གང་ཡིན་གྱི་ཚིག་བསྒྱུར། ལྷ་ཁང་ལ་གཙུག་ལ་ཁང་དང༌། གསུང་རྟེན་ལ་ཡིག་འབྲུ་དང༌། ཐུགས་རྟེན་ལ་མཆོད་རྟེན་དང༌། གནས་ཁང་ལ་ཁང་བཟང་སོགས་དེ་དང་དེའི་རྣམ་པར་གྱུར། ཅེས་གང་འོས་བྱེ་བྲག་ཕྱེ་སྟེ་ཤེས་པར་བྱའོ། །ཡང་རབ་ཏུ་གནས་བྱའི་རྟེན་བདེ་མཆོག་གི་སྐུའམ་ཐང་ཀ་འབའ་ཞིག་ལ། གནས་བྱེད་ཆོ་ག་ཡང་བདེ་མཆོག་གིས་བྱེད་ན་རྟེན་བསྒྱུར་མི་དགོས། །རྟེན་བསྐྱེད་སོར་བཞག་གིས་རྣམ་པའི་དོན་གྲུབ་པའི་ཕྱིར་རོ། །བཞི་པ་བརྟན་བཞུགས་ལ། དངོས་དང༌། མཐའ་རྟེན་གཉིས་ལས། དང་པོ་ནི། གལ་པོ་ལས། འཇིག་རྟེན་མ་སྟོངས་བར་དུ་ནི། །སེམས་ཅན་ལས་དག་སྒྲིབ་སྦྱོང་གི །དོན་མཛད་ཆོས་ཀྱི་འཁོར་ལོ་བསྐོར། །བརྟན་ཅིང་བཞུགས་པར་གསོལ་བ་བཏབ། །ཅེས་པ་ལྟར། ཚོགས་པ་ལ་འབྲུ་བཀྱེ། བླ་མ་རྗེ་བཙུན་པ་དང་དཀོན་མཆོག་རིན་ཆེན་ཐམས་ཅད་དང་ཡི་དམ་མཁའ་འགྲོ་ཆོས་སྐྱོང་བའི་སྲུང་མ་ཐམས་ཅད་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་གྱི་རླབས་ཀྱིས། བདག་རྡོ་རྗེ་འཛིན་པས་རབ་ཏུ་གནས་པར་བྱས་པའི་རྟེན་འདི་རྣམས་འགྲོ་བ་སེམས་ཅན་ཐམས་ཅད་ཀྱི་ཕྱག་གི་གནས་མཆོད་པའི་རྟེན་དུ་གྱུར་ནས་སྤྲུལ་པ་སྐུའི་མཛད་པ་མངོན་སུམ་དུ་མཛད་པར་གྱུར་ཅིག །ཅེས་ལན་གསུམ་ཀ་སྐུ་གསུང་ཐུགས་ཞེས་བསྒྱུར། གྲོ་བའི་དོན་ལ་འཁོར་བ་ཇི་སྲིད་དུ་གནས་པར་སངས་རྒྱས་ཐམས་ཅད་ཀྱིས་བྱིན་གྱིས་བརླབ་པར་གྱུར། ཞེས་བརྗོད། དེ་ནས་ཚོགས་པ་དང་ཡོན་བདག་ཐམས་ཅད་ལ་མེ་ཏོག་གི་ཕྲེང་བ་ཁྱབ་པར་བཀྱེ་ནས། ཇི་སྲིད་མེ་དང་ཆུ་དང་ནི། །རླུང་གི་བསྐལ་པས་འཇིག་བར་དུ། །བདག་ཅག་བསོད་ནམས་སྤེལ་བ་དང༌། །སེམས་ཅན་ཀུན་གྱི་དོན་གྱི་ཕྱིར། །ཇི་ལྟར་རྫོགས་པའི་སངས་རྒྱས་རྣམས། །དགའ་ལྡན་གནས་སུ་རབ་བཞུགས་ནས། །ལྷ་མོ་སྒྱུ་འཕྲུལ་ལྷུམས་ཞུགས་ལྟར། །དེ་ལྟར་འདིར་ནི་བཞུགས་སུ་གསོལ། །བདག་སོགས་སེམས་ཅན་དོན་དུ་ནི། །བྱང་ཆུབ་སེམས་ནི་ཡོངས་འཕེལ་ཕྱིར། །མེ་ཏོག་ལ་སོགས་འདི་བཞེས་ཏེ། །མགོན་པོ་འདིར་ནི་རྟག་བཞུགས་མཛོད། །ཨོཾ་ཨཱཿབིགྣན་ཏ་སོགས་འཁྱིལ་སྔགས་ལན་གསུམ་གྱིས་སྐུ་གཟུགས་ཀྱི་འོག་བར་སྟེང་གི་ཆར་རྡོ་རྗེ་གསོར་ཞིང་རྒྱ་གྲམ་དུ་བཀོད་པས་བརྟན་པར་བྱའོ། །གཉིས་པ་མཐའ་རྟེན་ལ་ལྔ། བསྟོད་པ། བཀྲ་ཤིས། ཆོས་སྐྱོང་བསྒོ་བ། གསང་བདག་བསྒོ་བ། ཡོན་བདག་བསྒོ་བའོ། །དང་པོ་ནི། རབ་རྒྱུད་ལས། རབ་གནས་ཡང་དག་རྫོགས་དུས་སུ། །བསྟོད་དང་བཀྲ་ཤིས་བརྗོད་བྱ་ཞིང༌། །ཞེས་པ་ལྟར་བསྟོད་པ་ནི། མི་བསྐྱོད་རྡོ་རྗེ་ཡེ་ཤེས་ཆེ། །རྡོ་རྗེ་དབྱིངས་ནི་མཁས་པ་ཆེ། །རྡོ་རྗེ་གསུམ་མཆོག་དཀྱིལ་འཁོར་གསུམ། །རྡོ་རྗེ་དབྱིངས་ཁྱོད་ཕྱག་འཚལ་ལོ། །རྣམ་པར་སྣང་མཛད་དག་པ་ཆེ། །རྡོ་རྗེ་ཞི་བ་དགའ་བ་ཆེ། །རང་བཞིན་འོད་ཟེར་མཆོག་གི་མཆོག །སྟོན་མཛད་རྡོ་རྗེ་ཁྱོད་ཕྱག་འཚལ། །རིན་ཆེན་རྒྱལ་པོ་ཤིན་ཏུ་ཟབ། །རྡོ་རྗེ་ནམ་མཁའ་དྲི་མ་མེད། །རང་བཞིན་དག་པ་གོས་པ་མེད། །རྡོ་རྗེ་སྐུ་ཁྱོད་ཕྱག་འཚལ་ལོ། །རྡོ་རྗེ་བདུད་རྩི་རྒྱལ་པོ་ཆེ། །མི་རྟོག་ནམ་མཁའི་རྡོ་རྗེ་འཛིན། །ས་དང་ཕ་རོལ་ཕྱིན་པ་བརྙེས། །རྡོ་རྗེ་གསུངས་ཁྱོད་ཕྱག་འཚལ་ལོ། །དོན་ཡོད་རྡོ་རྗེ་རྫོགས་སངས་རྒྱས། །བསམ་པ་ཐམས་ཅད་ཡོངས་རྫོགས་ཅན། །དག་པའི་ངོ་བོ་ཉིད་ལས་བྱུང༌། །རྡོ་རྗེ་སེམས་དཔའ་ཁྱོད་ཕྱག་འཚལ། །ཞེས་བསྟོད་དོ། །གཉིས་པ་བཀྲ་ཤིས་ནི། ཡེ་དྷརྨ་ཉེར་གཅིག་སོགས་བཟླས་པས་འབྲུ་ལ་སྔགས་ཞུ་འབྲུ་བཀྱེ། དབུ་སྒོམ་བཞེས་ནས། ཨོཾ་བདེ་ལེགས་སོགས་བཀྲ་ཤིས་ཀྱི་ཚིགས་སུ་བཅད་པ་རྣམས་བརྗོད། ཕུན་སུམ་ཚོགས་པ་དང་སྟོན་མཆོག་དམ་པ་སྤྱི་སྒོས་ཀྱི་ཁྱད་པར་ལས་བརྗེ་ཚུལ་ཤེས་པར་བྱ། རབ་གནས་ཆགས་པའི་རྟེན་བྱུང་དུ་དམིགས་ཏེ་འབྲུ་སླར་མི་སྡུད། བཀྲ་ཤིས་ཀྱི་ཚིགས་སུ་བཅད་པའི་མཐར། ཚོགས་པ་ཡར་བཞེངས། ཨོཾ་སུ་པྲ་ཏིཥྛ་ལན་གསུམ་བརྗོད་དེ་རོལ་མོའི་བྱེ་བྲག་ཐམས་ཅད་འབུད་དཀྲོལ་བྱེད་དེ་བཀྲ་ཤིས་མངའ་གསོལ་བྱ་དགོས་ཏེ། སྡོམ་འབྱུང་ལས། བཀྲ་ཤིས་བཟང་པོ་རབ་སྔགས་དང༌། །རྣམ་པ་སྣ་ཚོགས་ཡིད་འོང་སྒྲ། །གདུགས་དང་རྒྱལ་མཚན་བ་དན་དང༌། །བུད་མེད་རྒྱན་གྱིས་བརྒྱན་པ་དང༌། །དུང་དང་རོལ་མོའི་སྒྲ་ལ་སོགས། །བཟང་བའི་གླུ་དང་གར་རྣམས་བྱ། །ཞེས་གསུངས་པ་ལྟར། གླུ་གར་རོལ་མོ་སོགས་ཀྱི་སྣ་དྲངས་ཏེ་དར་ཕན་སོགས་མཆོད་རྫས་ཐོགས་པ་རྣམས་དང༌། དུང་དང་རྒྱ་གླིང་སོགས་འབུད་དཀྲོལ་གྱི་རིགས་སྔོན་དུ་བཏང་ནས། ཚོགས་པ་ཕྱེད་ཀ་སྔོན་དང་ཕྱེད་ཀ་རྗེས་སུ་བྱས་པའི་དབུས་སུ། ཡོན་བདག་གིས་སྤོས་སྣས་བསུས། ལས་རྡོར་གྱིས་མེ་ཏོག་གི་སྣོད་འདེགས་བཞིན་པར། བླ་མས་རབ་ཏུ་གནས་སྔགས་ཀྱིས་བཀྲ་ཤིས་པའི་མེ་ཏོག་གི་ཆར་སིལ་མ་འཐོར་བཞིན་དུ་གཡས་བསྐོར་གྱིས་གཙུག་ལ་ཁང་སོགས་ཀྱི་ཕྱི་ནང་ཐམས་ཅད་ལ་དགེ་ལེགས་མེ་ཏོག་གིས་ཁྱབ་པར་བྱས། སླར་ནང་དུ་བྱོན་ནས་རོལ་ཆེན་ལན་གསུམ་ཕབ་སྟེ་བཞག་རོལ་བྱའོ། །གསུམ་པ་ཆོས་སྐྱོང་བསྒོ་བ་ནི། སྡོམ་འབྱུང་ལས། ཞི་བའི་སྦྱོར་བ་ལ་དམོད་པ། །སྡུག་བསྔལ་སྣ་ཚོགས་འཚེ་བར་འགྱུར། །ཞེས་པ་ལྟར། བར་ཆད་ཀྱི་འཚེ་བ་བཟློག་པའི་ཕྱིར་ཆོས་སྐྱོང་གཞི་བདག་གི་གཏོར་བསྔོ་རྒྱས་བསྡུས་གང་རུང་གིས་ཕྲིན་ལས་བཅོལ། བསྡུ་ན། རང་གི་སྙིང་ག་ནས་འཕྲོས་པའི་འོད་ཟེར་གྱིས་དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་ཐུགས་གསུང་སྐུའི་དཀྱིལ་འཁོར་གྱི་འཁོར་ལོ་མདུན་གྱི་ནམ་མཁར་བཛྲ་ས་མཱ་ཛཿགཏོར་མ་ཨོཾ་ཨཱཿཧཱུཾ་གིས་བྱིན་གྱིས་བརླབ། ཨོཾ་མཧཱ་ཀ་ལ་ཡ་ཤ་ས་ན་སོགས་ལན་གསུམ། ཀ་ཀ་ཀ་དྷྱ་ན་སོགས་ལན་གསུམ། ཨ་ཀཱ་རོ་ལན་གསུམ་གྱིས་ཕུལ། དཔལ་མཧཱ་ཀཱ་ལ་ཁྲག་འཐུང་གི་རྒྱལ་པོ། རྣལ་འབྱོར་གྱི་དགྲ་ལྷ། དུག་གསུམ་གྱི་སྨན་པ། གཙུག་ལག་ཁང་དང་དཀྱིལ་འཁོར་གྱི་སྲུང་མ་ཆེན་པོ་བྱ་རོག་མིང་ཅན་འཁོར་བཀའ་སྡོད་དང་བཅས་པ་ལ་སོགས་པ་དམ་པ་ཆོས་སྐྱོང་བའི་སྲུང་མ་རྣམས་ལ་འབུལ་ལོ། སྤྱིར་སངས་རྒྱས་ཀྱི་བསྟན་པ་དར་བ་སོགས་ནས་ཕྱག་རྒྱ་ཆེན་པོ་དངོས་གྲུབ་ཀྱི་མཆོག་སྦྱིན་པར་མཛད་དུ་གསོལ། ཞེས་པའི་བར་གྱི་འདོད་དོན་གསོལ། དེ་ནས་སྙིང་གའི་ཧཱུཾ་ཡིག་གི་འོད་ཟེར་གྱིས་བྱེ་བྲག་གི་སའི་བདག་པོ་འཁོར་བཅས་ཨ་ཀརྵ་ཡ་ཛཿ། བྷུ་མི་པ་ཏི་ས་པ་རི་ཝ་རེ་ཨོཾ་ཨཱཿཀཱ་རོ་ལན་གསུམ་གྱིས་བསྔོ། འགྲོ་བ་སེམས་ཅན་དོན་སླད་དུ། །བདེ་གཤེགས་རྣམས་ནི་བཞུགས་གྱུར་གྱི། །བདག་དང་གཞན་གྱི་དོན་གྱི་ཕྱིར། །སྤྲུལ་པའི་གཟུགས་བརྙན་བསྲུང་བར་མཛོད། །ཅེས་བཀའ་བསྒོའོ། །བཞི་པ་གསང་བདག་བསྒོ་བ་ནི། སྙིང་གའི་ཧཱུཾ་ཡིག་གི་འོད་ཟེར་གྱིས་ལྕང་ལོ་ཅན་ནས་གསང་བའི་བདག་པོ་ཕྱག་ན་རྡོ་རྗེ་འཁོར་དང་བཅས་པ་སྐད་ཅིག་གིས་བཛྲ་ས་མཱ་ཛཿ། ཨོཾ་བཛྲ་ཨརྒྷཾ་པྲ་ཏིཙྪཾ་སྭཱཧཱ། དེ་བཞིན་དུ་པུཥྤེ་ནས་ཤཔྟའི་བར་གྱིས་མཆོད་དེ་སིལ་སྙན་བྱ། སྔོན་ཚེ་བདེ་བར་གཤེགས་པའི་སྤྱན་སྔར་སྤྲུལ་པའི་སྐུ་བསྲུང་བར་ཞལ་གྱིས་བཞེས་པས་ཇི་སྲིད་བཅོམ་ལྡན་བཞུགས་ཀྱི་བར་བསྲུང་བར་མཛད་དུ་གསོལ། ཞེས་མེ་ཏོག་འཐོར། ལྔ་པ་ཡོན་བདག་བསྒོ་བ་ལ་བཞི། ཆོས་བཤད། ལྷར་བསྐྱེད། རྫས་གཏད། དགེ་རྩ་བསྔོ་བའོ། །དང་པོ་ནི། གདན་བཟང་པོ་བཤམས། མདུན་དུ་ཅོག་རྩེ་ཁེབས་ཅན་ལ་ཐ་ལི་ལྟ་བུའི་ནང་དུ་འབྲུ་དཀར་གྱིས་བཀང་བའི་དབུས་སུ་བུམ་པ་བཅུད་ལྡན་འབྲས་བུ་ཅན་གྱི་ཤིང་གིས་ཁ་བརྒྱན་ཏེ་བཀོད། ཡོན་བདག་གདན་ལ་འཁོད་པ་དང༌། གྲོ་མ་བཞུགས་གྲལ་སོགས་བྱ། ཤིང་གི་ཕྲུ་མར་མཆོད་པ་ཚར་དུ་དངར་བ་སྒྲིག་སྟེ་ཉེ་ལོགས་སུ་བཞག །དེ་ནས་རྡོ་རྗེ་སློབ་དཔོན་གཟི་བརྗིད་སྟོད་ལ་སྤུངས། རིགས་ཀྱི་ཅོད་པན་གཟེངས་བསྟོད་དེ་གསོལ། གསལ་དག་སྙན་གསུམ་གྱི་སྒོ་ནས་ལུང་རིགས་དྲི་མ་མེད་པས་མཚམས་སྦྱར་ཏེ། སྤྱིར་རྟེན་གྱི་རྒྱུ་མཚན་དང༌། དེ་ལ་རབ་གནས་བྱས་པའི་ཕན་ཡོན། མ་བྱས་པའི་སྐྱོན། ཆོ་གའི་ཆིངས་སོགས་ལས་བརྩམས་པའི་ཆོས་བཤད་རྒྱས་པ་མཛད། བསྡུ་ན་ཡོན་བདག་ལ་དར་དང་མེ་ཏོག་གི་ཕྲེང་བ་གཏད་དེ་འདི་ལྟར་བསྒོ་བར་བྱ་སྟེ། འོ། ད་ལམ་འདིར་སྡེ་བཞི་དཔལ་གྱིས་མངོན་པར་མཐོ་བའི་ཡོན་གྱི་བདག་པོ་འདི་ཞེས་བྱ་བ། སྐུ་ཉིད་ཀྱིས་གཙོས་ཚོགས་གྲལ་འདིར་འཁོད་པ་ཐམས་ཅད་དར་ཅིག་གསན་པར་འཚལ། དེ་ཡང་མཆོད་ཡོན་ལྷན་རྒྱས་རྣམ་པའི་སྙན་དུ་འཇེབས་པར་འོས་པ་མཁས་པའི་ལེགས་བཤད་ལུང་དང་རིགས་པའི་མཛོད་ལས་དྲངས་པའི་བཤད་པ་རྒྱ་ཆེན་པོ་ཞུ་བའི་སྤོབས་པ་མེད་ཀྱང༌། འདིར་གླེང་བར་བྱ་བའི་འོས་སུ་བབ་པ་ནི། ཆོས་ལྡན་གྱི་གཏམ་རབ་ཏུ་གནས་པ་ལེགས་པར་གྲུབ་པའི་རྟེན་འབྲེལ་ལས་བརྩམས་ཏེ་ཅུང་ཟད་ཞུ་ན། རང་རེའི་དཔལ་ལྡན་འབྲུག་པའི་ཞལ་སྔ་ནས། ལེགས་པའི་ཕྱོགས་སུ་རྟེན་འབྲེལ་བཟང་པོ་བསྒྲིག །ཕུན་སུམ་ཚོགས་པ་རང་གིས་བྱས་པས་ཆོག །ཅེས་གསུངས་པ་ལྟར། ཕུན་སུམ་ཚོགས་པའི་ཡན་ལག་འདི་དག་རང་གིས་བྱས་པ་ན་ཅི་བདེར་བྱེད་ཆོག་པ་བཞིན། འདིར་ཡོན་གྱི་བདག་པོ་ཁྱོད་སྐུ་ཚེ་སྔོན་ཡང་བསོད་ནམས་ཀྱི་ཚོགས་གཙོ་བོར་གྱུར་པའི་བདག་རྐྱེན་ལས། འདིར་ཡང་ཕུན་ཚོགས་སྡེ་བཞིའི་དཔལ་ལ་རང་དབང་དུ་སྤྱོད་ཅིང་གཏོང་ཕོད་ཀྱི་སྒོ་འཕར་ཡངས་པོར་ཕྱེ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། དེ་བཞུགས་པའི་གནས་གཙུག་ལག་ཁང་བརྟེན་དང་རྟེན་པར་བཅས་པ། གསར་དུ་བཞེངས་པའམ། ཞིག་གསོའི་སྲིད་ཞུ་ཕུན་སུམ་ཚོགས་པར་བསྒྲུབས་པ་འདི་ནི། རྣམ་དཀར་དགེ་བའི་བསོད་ནམས་ཀུན་གྱི་ནང་ནས་རྨད་པོ་ཆེ་ཡིན་པས། དེ་ཡང་མཁས་པ་དང་མཛངས་པ་མི་ཆེན་ཡ་རབས་ཀྱི་ཚུལ་དང་ལྡན་པ་དག་གིས་སྤྱོད་ཡུལ་ལས་གཞན་དུ་མ་གྱུར་ཏེ། སྔོན་གྱི་ཆོས་རྒྱལ་བྱང་ཆུབ་སེམས་དཔའ་རྣམས་ཀྱི་ཕྱག་རྗེས་ལགས་པར་མངོན་སུམ་ཚད་མས་གྲུབ་ཅིང༌། དེ་ཡིན་པའི་རྒྱུ་མཚན་ཡང༌། རང་ཅག་སངས་རྒྱས་དངོས་ཀྱི་གདུལ་བྱར་མ་གྱུར་པའི་སྐལ་བ་དམན་པ་རྣམས་ཀྱི་དོན་དུ་སངས་རྒྱས་དངོས་ཀྱི་ཞལ་སྐྱིན་སྤྲུལ་པའི་གཟུགས་བརྙན་བཞེངས་ན། སངས་རྒྱས་དངོས་དང་ཁྱད་པར་མེད་པའི་ཕྲིན་ལས་འབྱུང་བར་སྟོན་པ་རང་གིས་ཞལ་བཞེས་མཛད་པ་སྟེ། ང་ཡོངས་སུ་མྱ་ངན་ལས་འདས་པའི་འོག་ཏུ་ང་ཡི་བསྟན་པ་ཡུན་དུ་གནས་པ་དང༌། སྐྱེ་བོ་རྣམས་ཀྱི་བསོད་ནམས་ཀྱི་ཚོགས་གསོག་པའི་ཞིང་དུ་ང་ཡི་སྐུ་བརྙན་བཞེངས་པར་གྱིས་ཤིག་ཅེས་བཀའ་བསྩལ་པས། ཚངས་པས་ཆོས་སྐུའི་རྟེན་མཆོད་རྟེན་ཟླུམ་པོ་ཚངས་པའི་འདོམས་གང་བཞེངས་ནས་ལྷ་དང་མཁའ་འགྲོ་དཔག་ཏུ་མེད་པའི་དོན་མཛད་དེ་ཨོ་རྒྱན་མཁའ་འགྲོའི་གླིང་དུ་བཞུགས་པར་གྲགས། རཱ་ཧུ་ལས་ལོངས་སྐུའི་རྟེན་རྣམ་སྣང་གངས་ཆེན་མཚོ་དཔག་ཚད་བརྒྱད་ཅུའི་ཆུ་ཞེང་ཅན་ཞིག་བཞེངས་ནས་ཕྱིའི་རྒྱ་མཚོ་ཆེན་པོར་སེམས་ཅན་དཔག་ཏུ་མེད་པའི་དོན་མཛད་དེ་བཞུགས་པར་གྲགས། བརྒྱ་བྱིན་གྱིས་སྤྲུལ་སྐུའི་རྟེན་བདག་ཅག་གི་སྟོན་པ་དགུང་ལོ་ཉེར་ལྔ་པ་དང༌། བཅུ་གཉིས་པ། བརྒྱད་པའི་ཚད་གསུམ་བཞེངས་པ་ལས། དང་པོ་ནི་ད་ལྟའང་སུམ་ཅུ་རྩ་གསུམ་དུ་བཞུགས་པར་གྲགས། ཐ་མ་གཉིས་ནི་ལྷ་ཡུལ་དུ་ལོ་ལྔ་བརྒྱ། ཀླུ་ཡུལ་དུ་ལོ་ལྔ་བརྒྱ་འགྲོ་དོན་མཛད་དེ་མཐར་མི་ཡུལ་དུ་བྱུང་བ་རིམ་གྱིས་རྒྱ་བལ་གཉིས་ཀྱི་ཡུལ་དུ་གནས་པ་ལས། ཕྱིས་ཆོས་རྒྱལ་སྲོང་བཙན་སྒམ་པོས་གདན་དྲངས་ཏེ་གངས་ཅན་བོད་དུ་བྱོན་པ་ལས། གངས་རིའི་ཁྲོད་དུ་ཐུབ་པའི་ལུང་རྟོགས་ཀྱི་བསྟན་པ་གངས་ལ་ཉི་མ་ཤར་བ་ལྟར་གྱུར་པ་ཡང་སྤྲུལ་པའི་གཟུགས་བརྙན་གྱི་ཕྲིན་ལས་ཉག་གཅིག་ཡིན་པར་ཤེས་དགོས། དེས་ན་བདེ་བར་གཤེགས་པའི་རྟེན་རྣམས་གང་དུ་བཞུགས་པའི་སར་སངས་རྒྱས་ཀྱི་བསྟན་པ་དར་བ། སེམས་ཅན་ལ་བདེ་སྐྱིད་འབྱུང་བ། གནས་སྐབས་དང་མཐར་ཐུག་གི་དོན་ཐམས་ཅད་ཡིད་བཞིན་དུ་འགྲུབ་པར་འགྱུར་བ་སོགས་ཕན་ཡོན་ཚད་མེད་པ་མདོ་རྒྱུད་རྣམས་ལས་གསལ་བ་དང༌། ལྷག་པར་རྟེན་གསར་དུ་བཞེངས་པའི་ཕན་ཡོན་ཀྱང༌། དགའ་བའི་བཤེས་ཀྱི་རྟོགས་པ་བརྗོད་པ་ལས། ཤཱཀྱ་ཐུབ་པའི་བསྟན་པ་ལ་གཟུགས་སྐུའི་རྟེན་ཐ་ན་མཐེ་བོང་ཙམ་བགྱིས་ནའང༌། བྱམས་པའི་འདུས་པ་དང་པོའི་འཁོར་དུ་གྱུར་ནས་སྲིད་ལས་རྣམ་པར་གྲོལ་བར་གསུངས་པ་དང༌། དེར་མ་ཟད་གསལ་རྒྱལ་གྱིས་ཞུས་པའི་མདོ་ལས། བཅོམ་ལྡན་འདས་ཀྱི་མཆོད་རྟེན་རྣམས་དང་ནི། །སྐུ་གཟུགས་རྣམས་ལ་རྡུལ་ཕྲན་ཅི་ཡོད་པ། །དེ་འདྲའི་གྲངས་དེ་སྙེད་ཀྱི་རྒྱལ་སྲིད་དང༌། །ལྷ་ཡུལ་ས་སྟེང་མི་ཡི་བདེ་བ་ཐོབ། །ཅེས་སོ། །དེས་རྟེན་བཞེངས་པའི་ཕན་ཡོན་མདོ་ཙམ་བསྟན། ད་ནི་རབ་ཏུ་གནས་པའི་ཕན་ཡོན་གྱི་དབང་དུ་བྱས་ན། རྒྱུད་ལས། འཇིག་རྟེན་དུ་ནི་ཀུན་མཁྱེན་དག །ཨུ་དུཾ་ཝ་རའི་མེ་ཏོག་བཞིན། །བརྒྱ་ལམ་ན་ནི་རེས་འགའ་ཞིག །འབྱུང་འགྱུར་ཡང་ཡང་མི་འབྱུང་ངོ༌། །གསང་སྔགས་སྤྱོད་པའི་ཚུལ་འབྱུང་བ། །དེ་བས་ཀྱང་ནི་དཀོན་པ་སྟེ། །ཞེས་དང༌། གསང་བ་བསམ་གྱིས་མི་ཁྱབ་པའི་མདོར། འཇིག་རྟེན་སངས་རྒྱས་འབྱུང་བ་བརྒྱ་ལམ་སྟེ། །མིར་རྙེད་པ་ཡང་ཤིན་ཏུ་རྙེད་པར་དཀའ། །གྲོགས་པོ་གང་དང་དད་དང་ཆོས་ཉན་པ། །དེ་འདྲ་བསྐལ་བ་བརྒྱ་ཡང་རྙེད་པར་དཀའ། །ཞེས་པ་ལྟར། སྤྱིར་སངས་རྒྱས་འཇིག་རྟེན་འབྱུང་བ་བརྒྱ་ལམ་ཙམ་ལས་མེད་པ་དང༌། སྒོས་སུ་ཆོས་ལྡན་མིའི་ལུས་རྟེན་ཀྱང་རྙེད་པར་དཀའ་ཞིང༌། ཡང་སྒོས་དད་པས་ཆོས་སྒོར་ཞུགས་ཏེ་དམ་པའི་གྲོགས་ཀྱི་ཟིན་པའང་དཀའ་བ་མ་ཟད། ལྷག་པར་གསང་སྔགས་ཀྱི་ཆོས་དང་མཇལ་བ་ནི་ཤིན་ཏུ་ནས་ཀྱང་དཀའ་བ་ཞིག་སྟེ། ད་རེས་གསང་སྔགས་ཀྱི་ལམ་ནས་ཚོགས་བསགས་པའི་ཐབས་མང་བའི་དབང་གིས་མཐོང་ཐོས་དྲན་རེག་ཐམས་ཅད་གྲངས་མེད་གསུམ་གྱི་ཡུན་ལ་ལྟོས་མི་དགོས་པར་ཚེགས་ཆུང་ངུས་ཚོགས་ཆེན་མྱུར་དུ་རྫོགས་པར་འགྱུར་བ་དང༌། དེར་མ་ཟད་གསང་སྔགས་ཟབ་མོའི་དཀྱིལ་འཁོར་མཐོང་བ་ཙམ་གྱིས་ཀྱང་བསྐལ་པ་བྱེ་སྟོང་དུ་མར་བསགས་པའི་སྡིག་པའང་དག་པར་གསུངས་ན། དེ་སྒྲུབ་ཅིང་མཆོད་པས་ཚོགས་ཆེན་དཔག་ཏུ་མེད་པར་རྫོགས་པ་ནི་སྨོས་མ་དགོས་སོ། །དེ་ལས་ཁྱད་པར་དུ་གསང་སྔགས་རྒྱུད་སྡེ་ཐམས་ཀྱི་མཐར་ཐུག་པ་རྣལ་འབྱོར་མ་ཡི་རྒྱུད་ཡིན་ལ། མ་རྒྱུད་ཐམས་ཅད་ཀྱི་སྙིང་པོ་ནི་ཀྱེ་ཡི་རྡོ་རྗེ་ཡིན་པར་གྲུབ་ལ། དེ་ལས་ཀྱང་ཟབ་ཅིང་མཆོག་ཏུ་གྱུར་པས་ན་ཡང་སྙིང་བདེ་མཆོག་འཁོར་ལོ་ཞེས་བསྔགས་པར་མཛད་པ་འདི་ཉིད་གནས་གསང་བ་མཆོག་གིས་དགྱེས་པ་ན། སྟོན་པ་ཧེ་རུ་ཀས། འཁོར་ཡུལ་སྣང་དག་པའི་རྣལ་འབྱོར་གྱིས་དབང་ཕྱུག་ཕོ་མོ་བྱེ་བ་ཕྲག་བརྒྱད་ཅུ་ལ། ཆོས་བདེ་མཆོག་རྩ་རྒྱུད་རྒྱས་བསྡུས་རྣམས་དང༌། བཤད་རྒྱུད་མཁའ་འགྲོ་རྒྱ་མཚོ་སོགས་གསུངས་པའི་རྗེས་སུ། རྡོ་རྗེ་ཕག་མོས་ཞུས་ངོར་སྙན་རྒྱུད་རྡོ་རྗེ་རྣལ་འབྱོར་མ་འདི་ཉིད་གསུངས་སོ། །དེ་ནས་ཕྱིས་མཁའ་འགྲོ་མས་སྡུད་དེ་གླེགས་བམ་དུ་བཀོད་ནས་རྡོ་རྗེའི་གནས་རྣམས་དང༌། དེ་ལས་རིམ་པར་ནུབ་ཕྱོགས་ཨོ་རྒྱན་གྱི་དྷརྨ་གཉྫར་རྒྱ་རིམ་པ་བདུན་གྱིས་བཏབ་ནས་བཞུགས་པ་ལས། ཕྱིས་བདེ་མཆོག་སྐུ་དངོས་རྗེ་བཙུན་ཏིལླི་པས་སྤྱན་དྲངས་ཏེ་ནཱ་རོ་པ་ལ་གདམས་པར་མཛད་པས། བརྒྱུད་པ་གཞན་ལས་ཐག་ཉེ་ཞིང་བྱིན་ཚན་ཕུལ་དུ་བྱུང་བ་ཡུམ་ཆོས་སྐུ་ཡེ་ཤེས་ཀྱི་མཁའ་འགྲོ་མ་ཡི་སྙན་རྒྱུད་ཀྱི་མན་ངག་ཡིན་པས་མཁའ་འགྲོ་སྙན་རྒྱུད་ཅེས་གྲགས་པ་དང༌། འདི་ཉིད་མངའ་བདག་མར་པས་བསྒྱུར་བའི་ལུགས་སྙན་རྒྱུད་ནོར་བུ་སྐོར་གསུམ་སྟེ། ཕྱི་ཐོས་བསམ་གྱིས་སྒྲོ་འདོགས་གཅོད་པར་བྱེད་པ་སྤྲུལ་སྐུའི་གདམས་པ་གདམས་ངག་ཡིད་བཞིན་ནོར་བུ། ནང་ཉམས་ལེན་ལོངས་སྐུའི་གདམས་པ་སྨིན་ལམ་ཡིད་བཞིན་ནོར་བུ། གསང་བ་ངོ་སྤྲོད་ཆོས་སྐུའི་གདམས་པ་གྲོལ་ལམ་ཡིད་བཞིན་ནོར་བུ་སྟེ་གསུམ་དུ་མཆིས་པའི་ནང་ཚན་སྨིན་ལམ་དེ་ལའང་ཡབ་བཀའ་ཡུམ་བཀའ་གཉིས་སུ་སྣང་བའི་སྔ་མ་ཡབ་བཀའ་རང་ལའང་རྒྱས་པ་ལྷ་དྲུག་ཅུ་རྩ་གཉིས་མ། འབྲིང་པོ་ལྷ་བཅུ་གསུམ་མ། བསྡུས་པ་ལུས་དཀྱིལ་བཅས་དཔལ་ལྡན་འབྲུག་པའི་ཉམས་བཞེས་ལྷ་དགུའི་གཙོ་བོར་བཞུགས་པ། སྒྲུབ་ཐབས་ཀྱི་སྐོར་ལྔའི་དང་པོར་བདེ་མཆོག་དངོས་གྲུབ་ཀྱི་སྐོར་ཞེས་གྲགས་པ་ལས། འདིར་དཀྱིལ་འཁོར་བསྒྲུབ་གཞི་འབྲིང་པོ་ལྷ་བཅུ་གསུམ་འདི་ཉིད་ཡིན་ནོ། །དེས་གསང་སྔགས་དཀྱིལ་འཁོར་གྱི་ཆེ་བ་བསྟན། ད་ནི་རབ་གནས་ཕྱག་ལེན་གྱི་དབང་དུ་བྱས་ན། སྤྱིར་རབ་གནས་ལ་ངོ་བོ། ངེས་ཚིག །དབྱེ་བ། སྒྲ་དོན། དགོས་པ། ལུང་སྦྱོར། རིགས་པ། ཕྱག་ལེན་དང་བརྒྱད་ཀྱི་ཆོ་གའི་ཚུལ་ཤེས་དགོས་པ་ལས། དང་པོ་ངོ་བོ་ནི། དམ་ཚིག་སེམས་དཔའི་རྟེན་འདི་རྣམས་ལ། ཡེ་ཤེས་སེམས་དཔའ་བཞུགས་སུ་གསོལ་བའི་ཆོ་ག་ཡན་ལག་དང་བཅས་པ་ཁྱད་པར་དུ་གྱུར་པའི་མཚན་ཉིད་ཅན་ནོ། །གཉིས་པ་ངེས་ཚིག་ནི། ཆོས་ཅན་གཞན་ལས་རྟེན་རྣམས་རབ་དང་མཆོག་ཏུ་བསྒྲུབ་པས་ན་རབ་དང༌། དེ་ཡུན་དུ་གནས་པར་བྱེད་པའི་ཆོ་ག་ཡིན་པས་ན་རབ་གནས་ཞེས་བརྗོད་དོ། །གསུམ་པ་དབྱེ་བ་ནི། ཆོས་དབང་བཙན་བྱས་ན་དེ་ལྟའི་དབྱེ་བ་མེད་ཀྱང༌། གང་ཟག་དབང་བཙན་བྱས་ན་གསུམ་སྟེ། ཕྱི་སྤྲོས་བཅས་མཚན་མ་རྫས་ཀྱི་རབ་གནས། ནང་སྤྲོས་མེད་བསྐྱེད་རྫོགས་གོམས་པའི་རབ་གནས། གསང་བ་ཤིན་ཏུ་སྤྲོས་མེད་ཡང་དག་དོན་གྱི་རབ་གནས་སོ། །བཞི་པ་སྒྲ་དོན་ནི། སུ་པྲ་ཏིཥྛའི་སྒྲ་ལས་དྲངས་ན། པྲ་ནི་སོ་སོ་དང་རབ། ཏིཥྛ་ནི་བརྟན་པ་དང་གནས་པ་ལ་འཇུག་པ་ལས། ཉེ་བསྒྱུར་ལེགས་པར་རབ་ཏུ་གནས་པ་སྟེ། རང་བཞིན་ཡེ་ཤེས་ཀྱི་བྱིན་ལེགས་པར་ཕབ་པས་སྐུ་གསུང་ཐུགས་ཀྱི་རྟེན་སོ་སོར་ལྕགས་ལ་གསེར་བསྒྱུར་གྱི་རྩིས་ཟིན་པ་ལྟར། རབ་དང་མཆོག་ཏུ་གྱུར་ནས་གདུལ་བྱའི་བསོད་ནམས་ཀྱི་ཉེར་འཚོར་ཡུན་དུ་གནས་པའི་དོན་ནོ། །ལྔ་པ་དགོས་པ་ནི། སྐུ་གསུང་ཐུགས་ཀྱི་རྟེན་བཞེངས་ནས་དེ་ལ་ཕྲལ་དུ་རབ་གནས་མ་བྱས་པའམ་བྱས་ཀྱང་མ་ཆགས་ན། དེ་ལ་འདྲེ་སྲིན་མ་རུངས་པས་བདག་ཏུ་བཟུང་ནས། མཐོང་ཐོས་དྲན་རེག་ཐམས་ཅད་བསམ་པ་ཕྱིན་ཅི་ལོག་ཏུ་བསྒྱུར་བ་དང༌། ཡུལ་ཕྱོགས་བཀྲ་མི་ཤིས་པ་འབྱུང་ཉེན་ཡོད་པ་དང༌། རབ་གནས་ཡང་དག་པར་གྲུབ་ན་དེ་ལས་བཟློག་སྟེ་མཐོང་ཐོས་དྲན་རེག་ཐམས་ཅད་དོན་དང་ལྡན་ཞིང༌། ཡུལ་ཕྱོགས་དགེ་བ་སོགས་ཕན་བདེའི་ལེགས་ཚོགས་ལྷུན་གྲུབ་ཏུ་འབྱུང་བའི་དགོས་པ་ཡོད་དོ། །དྲུག་པ་ལུང་སྦྱོར་ནི། སྒྱུ་འཕྲུལ་ལས། ས་ལ་སོགས་པར་ཕྱག་རྒྱ་བྱས། །རྣམ་གྲོལ་རིམ་པར་འཐོབ་འགྱུར་ན། །དག་པའི་ཡེ་ཤེས་ཀྱིས་སྦྱངས་པའི། །རྟེན་རྣམས་ལ་ནི་སྨོས་ཅི་དགོས། །ཞེས་དང༌། གལ་པོ་ལས། སྐུ་གསུང་ཐུགས་ཀྱི་རྟེན་རྣམས་ལ། །ཡེ་ཤེས་གཞུག་པ་བྱིན་རླབས་ཅན། །དེ་ལ་ཡེ་ཤེས་གཞུག་པའི་ཕྱིར། །རབ་ཏུ་གནས་པའི་ཆོ་ག་བྱ། །ཞེས་སོ། །བདུན་པ་རིགས་པ་ནི། རབ་ཏུ་གནས་པར་བྱ་བ་ལ། གནས་དང༌། དུས་དང༌། རྟེན་དང༌། བླ་མ་དང༌། ཚོགས་པ་དང༌། ཆོ་ག་དང༌། ཡོ་བྱད་དང༌། ཡོན་བདག་སོགས་གང་ཡང་ཕུན་སུམ་ཚོགས་པ་ཞིག་དགོས་ཏེ། དགེ་ཞིང་ཤིས་པའི་དངོས་པོ་སྒྲུབ་པར་བྱེད་པའི་ཆོ་ག་ཡིན་པའི་ཕྱིར། ཉེར་ལེན་གྱི་རྒྱུ་དང་ལྷན་ཅིག་བྱེད་རྐྱེན་ཕུན་སུམ་ཚོགས་པ་ལས་འབྲས་བུ་བཟང་པོ་འབྱུང་གི །ཕྱོགས་རེ་བ་ལས་མིན་པ་བཞིན་ནོ། །བརྒྱད་པ་ལག་ལེན་ནི། རབ་གནས་མཁན་པོ་བླ་མ་དང༌། ལས་རྡོར་དང༌། ཆོ་གའི་དབུ་འཛིན་སོགས་ཐ་ན་ལག་བདེ་ཐབ་ཚང་པ་ཡན་ཆད་ཀྱིས་སོ་སོའི་འགན་ཆེ་ཕྲ་གང་ཡང་འཐུས་ཤོར་མེད་པར་ཕུན་སུམ་ཚོགས་པར་གྲུབ་པ་ནི་ཀུན་རྫོབ་རྟེན་འབྲེལ་གྱི་ཆེ་བ་ཡིན་པས་དེ་ལ་བརྟེན་ནས་རབ་གནས་ཡང་དག་པར་གྲུབ་པ་ཡིན་ནོ། །དེ་ལྟར་ལེགས་པར་རབ་ཏུ་གནས་ཟིན་པའི་རྟེན་དེ་ལ་གུས་པ་དང་སྲི་ཞུ་ཡང་དག་གི་སྒོ་ནས་མཆོད་པར་བྱ་དགོས་པ་ནི། རབ་གནས་རྒྱ་གཞུང་ལས། ཁྱོད་ཀྱིས་ང་ལ་གང་གསོལ་བའི། །སྐུ་གཟུགས་ལ་སོགས་རྣམས་ལ་ནི། །ཇི་ལྟར་གསུངས་པ་དེ་བཞིན་དུ། །དེ་དག་དོན་ནི་ངས་བྱ་ཏེ། །དེ་རྣམས་དོན་ནི་གྲུབ་ཟིན་གྱིས། །ཅི་བདེ་བར་ནི་མཆོད་པར་བགྱི། །ཞེས་གསུངས་པ་ལྟར། ཡོན་གྱི་བདག་པོ་སྐུ་ཉིད་ཀྱིས་གསོལ་བ་བཏབ་པ་བཞིན་ངེ་ཅག་འདིར་ཚོགས་པ་རྣམས་ཀྱིས་ཀྱང་གཡོ་དང་ཟོག་ཟོལ་མེད་པའི་ལྷ་བསམ་གྱིས། གནས་སྐབས་མཐར་ཐུག་ཀུན་ཏུ་ཕན་ངེས་པའི་དགོས་ཆེད་ཀྱི་སྒོ་དུ་མ་ལ་དམིགས་ཏེ་རབ་ཏུ་གནས་པའི་ཚུལ་བཟང་པོ་དྲུག་ལྡན་གྱི་སྒོ་ནས་ཡང་དག་པར་གྲུབ་ཟིན་པ་ཡིན་པས། དེ་རིང་ནས་བཟུང་རྟེན་འདི་ཡང་ལྷ་དང་བཅས་པའི་འཇིག་རྟེན་གྱི་ཕྱག་གི་གནས་མཆོད་པའི་ཡུལ་དུ་གྱུར་ཟིན་པའི་ཕྱིར་སངས་རྒྱས་དངོས་དང་ཁྱད་པར་མེད་དེ། མདོ་ལས། ང་ཡི་འཁོར་ནི་རྣམ་བཞི་ཡིས། །ད་ལྟ་ང་ལ་མཆོད་པ་དང༌། །མ་འོངས་པ་ན་དད་པ་ཡིས། །གཟུགས་བརྙན་རྣམས་ལ་མཆོད་པ་ལ། །ཁྱད་པར་ཅུང་ཟད་ཡོད་མ་ཡིན། །བསོད་ནམས་མཉམ་ཞིང་རྣམ་སྨིན་མཉམ། །ཞེས་དང༌། དེ་ཕྱིར་སངས་རྒྱས་མ་བྱོན་པའི། །ཞིང་དུ་སྐུ་གཟུགས་ཡོད་མི་ཞིང༌། །མཐའ་འཁོབ་ཀླ་ཀློ་རྣམས་ན་མེད། །བསྟན་པ་ནུབ་འང་ཡོད་མི་ཞིང༌། །དེ་ཕྱིར་སྤྲུལ་པའི་གཟུགས་བརྙན་རྣམས། །སངས་རྒྱས་དངོས་དང་ཁྱད་པར་མེད། །ཅེས་གསུངས་པས། དེ་ཕྱིན་ཆད་མཆོད་པའི་ཡོ་བྱད་ཅིང་འབྱོར་བས་མཆོད་པ་དང༌། ཁྱད་པར་ད་ནས་ཞག་བདུན་གྱི་བར་དུ་རབ་གནས་བརྟན་པའི་དགོས་པ་ཡོད་པས་མཆོད་པ་རྒྱ་ཆེན་པོ་མཛད་དགོས་པ་དང༌། ད་ལྟ་འདིར་དངོས་སུ་བཤམས་པའི་མཆོད་པ་འདི་ངས་ཀྱིས་བསྒོ་བ་བཞིན་དེ་རིང་ནས་བཟུང་སྟེ་རྒྱུན་མི་ཆད་པར་འབུལ་ལོ་སྙམ་པའི་མོས་པ་མཛོད་ཅིག །ཅེས་བརྡ་སྦྱར་ནས། ཤིང་གི་ཕྲུ་མར་བཀོད་པའི་མཆོད་པ་ཡོན་བདག་གི་ཕྱག་ཏུ་གཏད་དེ། སྔགས་མཆོད་ཀྱིས་འབུལ་བའམ་སྤྲོ་ན་རྟེན་དང་བསྟུན་པའི་མཆོད་ཕྲེང་གི་ཚིགས་སུ་བཅད་པ་དབྱངས་དང་བཅས་ཏེ་རེ་རེ་བཞིན་དུ་འབུལ་དུ་བཅུག་པའོ། །གཉིས་པ་ཡོན་བདག་ལྷར་བསྐྱེད་པ་ནི། ཡོན་བདག་སླར་གདན་ལ་འཁོད་པ་ནས། ད་ནི་རབ་གནས་ཀྱི་མཐའ་རྟེན་དུ་རྟེན་དང་ཡོན་བདག་ལ་བཀྲ་ཤིས་པའི་ཆེ་བའི་ཡོན་ཏན་ལ་དམིགས་ཏེ་རྫས་བརྒྱད་གཏད་པའི་ཕྱག་སྲོལ་ཡོད་པ་ལས། རྫས་དེ་རྣམས་ཆེ་བའི་བདག་ཉིད་ཅན་ཡིན་པས་ཐ་མལ་པ་ལ་གཏད་དུ་མི་རུང་བའི་ཕྱིར། ཐོག་མར་ཡོན་གྱི་བདག་པོ་ཉིད་ཐ་མལ་པའི་རྣམ་པ་བསལ་ཏེ་ལྷག་པའི་ལྷ་ཅི་རིགས་པར་བསྐྱེད་དགོས་པ་ལས། ད་ལམ་འདིར་དཀྱིལ་འཁོར་གྱི་གཙོ་བོ་འཁོར་ལོ་སྡོམ་པ་ཡབ་ཡུམ་གྱི་སྐུར་བསྐྱེད་པ་ཡིན་པས། དེ་ལྟ་བུའི་སྤྱན་དམིགས་གསལ་འདེབས་མཛད་པར་ཞུ། ཞེས་བརྡ་སྦྱར་ལ། དེ་ནས་ཨོཾ་ཁཎྜ་རོ་ཧེས་བསངས། སྭ་བྷ་ཝས་ཡོན་གྱི་བདག་པོ་སྦྱངས། སྟོང་པའི་ངང་ལས། ཡོན་གྱི་བདག་པོ་ཉིད་སྐད་ཅིག་གིས་བཅོམ་ལྡན་འདས་དཔལ་འཁོར་ལོ་སྡོམ་པ་ཨིནྡྲ་ནཱི་ལ་དང་མཚུངས་པའི་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ། ཞབས་གཡས་བརྐྱང་བས་དུས་མཚན་མ་དམར་མོའི་སྙིང་ག་མནན་པ། གཡོན་ཅུང་ཟད་བསྐུམ་པས་འཇིག་བྱེད་སྔོན་པོའི་དཔྲལ་བ་མནན་པ། རྩ་ཞལ་སྔོན་པོ། གཡོན་ཞལ་ལྗང་ཁུ། རྒྱབ་ཞལ་དམར་པོ། གཡས་ཞལ་སེར་པོ། ཞལ་རེ་རེ་ལ་སྤྱན་གསུམ་གསུམ་དང་ལྡན་པ། ནོར་བུ་དང་སྣ་ཚོགས་རྡོ་རྗེ་དང༌། ཟླ་བ་ཕྱེད་པས་མཚན་པའི་རལ་པའི་ཐོར་ཚུགས་ཅན། དབུ་རེ་རེ་ལ་མི་མགོ་སྐམ་པོ་ལྔ་ལྔའི་དབུ་རྒྱན་དང༌། རློན་པ་ལྔ་བཅའི་དོ་ཤལ་བྱས་པ། འཁོར་ལོ་དང༌། རྣ་ཆ་དང༌། མགུལ་རྒྱན་དང༌། གདུ་བུ་དང༌། སྐ་རགས་དང༌། ཐལ་ཆེན་ཏེ་ཕྱག་རྒྱ་དྲུག་གིས་བརྒྱན་པ། ཞལ་མཆེ་བ་གཙིགས་ཤིང་འཇིགས་པར་བྱེད་པ། སྟག་གི་པགས་པའི་ཤམ་ཐབས་ཅན། གར་གྱི་ཉམས་དགུ་དང་ལྡན་པ་སྟེ། སྐུ་དཔའ་བ་དང༌། སྒེག་པ་དང༌། འཇིགས་སུ་རུང་བ་དང༌། གསུང་རྒོད་པ་དང༌། གཤེ་བ་དང༌། རྔམ་པ་དང༌། ཐུགས་སྙིང་རྗེ་བ་དང༌། ཞི་བ་དང༌། ངོ་མཚར་བའོ། །ཕྱག་བཅུ་གཉིས་ཀྱི་དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། དེའི་འོག་མ་གཉིས་ཀྱིས་གླང་པོ་ཆེའི་པགས་པ་རློན་པ་གདེངས་ནས་འཛིན་པ། གཡས་ཀྱི་གསུམ་པ་ན་ཌཱ་མ་རུ། བཞི་པ་ན་དགྲ་སྟ། ལྔ་པ་ན་གྲི་གུག །དྲུག་པ་ན་མདུང་རྩེ་གསུམ་པ། གཡོན་གྱི་གསུམ་པ་ན་ཁ་ཊྭཱཾ་ག །བཞི་པ་ན་ཐོད་པ་ཁྲག་གིས་གང་བ། ལྔ་པ་ན་རྡོ་རྗེའི་ཞགས་པ། དྲུག་པ་ན་ཚངས་པའི་མགོ་བོ་གདོང་བཞི་པ་བསྣམས་པ། དེའི་པང་ན་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ་ཞལ་གཅིག་ཕྱག་གཉིས་སྤྱན་གསུམ་པ། ཨནྟྲས་གང་བའི་ཐོད་པ་འཛིན་པའི་ཕྱག་གཡོན་ཡབ་ལ་འཁྱུད་པ། གཡས་རྡོ་རྗེ་དང་བཅས་པའི་སྡིགས་མཛུབ་སྟེང་གི་ནམ་མཁའ་ལ་འཕྱར་བ། མི་མགོ་སྐམ་པོ་ལྔའི་དབུ་རྒྱན་དང༌། ཐོད་སྐམ་ལྔ་བཅུའི་དོ་ཤལ་ཅན། གཅེར་བུ་ཀྲ་གྲོལ་ཞིང་ཕྱག་རྒྱ་ལྔས་བརྒྱན་པ། བྱིན་པ་གཉིས་ཀྱིས་བཅོམ་ལྡན་འདས་ཀྱི་བརླ་གཉིས་ལ་འཁྱུད་པ། གཉིས་ཀའང་ཡེ་ཤེས་ཀྱི་མེ་འབར་བའི་དབུལ་ན་བཞུགས་པའི་སྤྱི་བོར་ཨོཾ། མགྲིན་པར་ཨཱཿསྙིང་གར་ཧཱུཾ། ཡབ་ཀྱི་སྙིང་ཁར་ཨོཾ་ཧ། དཔྲལ་བར་ན་མ་ཧི། སྤྱི་བོར་སྭ་ཧ་ཧུ། ཕྲག་པ་གཉིས་སུ་བཽ་ཥཊ་ཧེ། སྤྱན་གསུམ་ལ་ཧཱུཾ་ཧཱུཾ་ཧོཿཡན་ལག་ཐམས་ཅད་ལ་ཕཊ་ཧཾ། ཡུམ་གྱི་ལྟེ་བར་ཨོཾ་བཾ། སྙིང་གར་ཧཾ་ཡཽཾཿམགྲིན་པར་ཧྲིཾ་མོཾ། དཔྲལ་བར་ཧྲིཾ་ཧྲིཾ། སྤྱི་བོར་ཧུཾ་ཧཱུཾ། ཡན་ལག་ཐམས་ཅད་ལ་ཕཊ་ཕཊ། སྙིང་གའི་འོད་ཟེར་གྱི་ལྕགས་ཀྱུས་བསྒོམ་པ་ཇི་ལྟ་བའི་ཡེ་ཤེས་པ་མདུན་གྱི་ནམ་མཁར་ཕེཾ། ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། ཞེས་མེ་ཏོག་ཐོར་རོ། །གསུམ་པ་རྫས་གཏད་པ་ནི། ཚོགས་པ་ལ་འབྲུ་བཀྱེ། གཏད་བདེ་ཡངས་ལྟ་བུ་གཞན་དུ་ཡིན་ན། རྫས་རྣམས་གསེར་སྦྲེངས་ཀྱིས་བསུས་ཏེ་བླ་མའི་སྐུ་མདུན་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་བཀྲ་ཤིས་པའི་རྫས་དང་རྒྱལ་སྲིན་རིན་པོ་ཆེ་སྣ་བདུན་རྣམས་སྦྱངས། སྟོང་པའི་ངང་ལས། ཨོཾ་དང་ཏྲཾ་ལས་བྱུང་བའི་བཀྲ་ཤིས་པའི་རྫས་དང་རྒྱལ་སྲིད་རིན་བོ་ཆེ་བདུན་རྣམས་མི་མཐུན་པའི་ཕྱོགས་ཐམས་ཅད་སེལ་ཞིང༌། བདེ་ལེགས་ཕུན་སུམ་ཚོགས་པར་བྱེད་པའི་ནུས་མཐུ་ཅན་གྱི་གྲུབ་པའི་རྫས་སུ་གྱུར། ཞེས་བརྗོད། དེ་ནས་བླ་མས་མེ་ལོང་ཐོགས་ཏེ། སྔོན་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ལ། གཟུགས་ཀྱི་ལྷ་མོ་འོད་ཆགས་མས་མེ་ལོང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་བདེ་བར་གཤེགས་པའི་སྐུ་གསུང་ཐུགས་རྟེན་ནམ། ཡང་ན་གཙུག་ཁང་རྟེན་དང་བརྟན་པར་བཅས་པ་རྣམས། རབ་ཏུ་གནས་པར་བྱེད་པ་འདི་ཉིད་བཀྲ་ཤིས་ཤིང་བྱིན་ཆེ་བས། འཁོར་བ་ཇི་སྲིད་དུ་འགྲོ་བའི་དོན་ཁྱད་པར་ཅན་འབྱུང་བ་དང༌། ཡོན་གྱི་བདག་པོ་མཐོ་རིས་ཀྱི་ཡོན་ཏན་བདུན་དང་ལྡན་པ་གང་འདི་ཉིད་དམ། ཡང་ན་ཕུན་ཚོགས་སྡེ་བཞི་དཔལ་གྱིས་མངོན་པར་མཐོ་བ་གང་འདི་ཉིད་ཀྱིས་གཙོས་པའི་བདག་ཅག་ཡོན་མཆོད་འཁོར་དང་བཅས་པ་རྣམས་མི་མཐུན་པའི་ཕྱོགས་མཐའ་དག་ཞི་ཞིང༌། སྲིད་ཞིའི་ལེགས་ཚོགས་མ་སྨད་པས་ཡུན་དུ་འཚོ་ཞིང་གཞེས་པའི་སླད་དུ་མེ་ལོང་གི་རྫས་ཕུལ་བ་ལ་བརྟེན་ནས། ཞེས་པའི་མཚམས་སུ་ཐམས་ཅད་ནས་མཐུན་འགྱུར་གྱི་ཚུལ་དུ། བཀྲ་ཤིས་པ་གྱུར་ཅིག །ཅེས་བརྗོད་དེ་མེ་ཏོག་འཐོར་ནས། མེ་ལོང་ཡེ་ཤེས་རྒྱ་མཚོ་ཆེན་པོ་ཡིས། །ཡེ་ཤེས་རྒྱ་མཚོ་མཆོག་ཏུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །དང་པོ་རབ་ཏུ་གནས་པར་བྱེད་པའི་ལྷ་ལ་ཕུལ། ཕྱིས་ཡོན་བདག་ལ་གཏད། དེས་ཀྱང་བཀྲ་ཤིས་པ་ཐམས་ཅད་འཕེལ་བར་བསམ་པའི་སྨོན་འདུན་བཅས་སྤྱི་བོར་འཇོག་སྟེ་བུམ་པའི་མདུན་ནས་རིམ་པར་བཞག །དེ་བཞིན་དུ་འགིའུ་ཝང་ཐོགས་ཏེ། གཟུགས་ཀྱི་ལྷ་མོའི་ཚབ་ཏུ། གཉིས་འཐུང་གི་དབང་པོ་ས་སྲུང་གི་བུས་འགིའུ་ཝང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་སོགསནས་བཀྲ་ཤིས་པར་གྱུར་ཅིག །ཅེས་པའི་བར་སྔར་བཞིན་བརྗོད་དེ། འགིའུ་ཝང་དུག་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ནས། །ཉོན་མོངས་ཟུག་རྔུ་མེད་པར་གྱུར་པ་ཡི། །བཀྲ་ཤིས་དེས་ཀྱང་སྡུག་བསྔལ་དག་གྱུར་ཅིག །ཅེས་སྔར་བཞིན་གཏད། ཞོ་ཐོགས་ཏེ། ཁྱིམ་བདག་བཟང་སྐྱོང་གིས་ཞོ་ཕྱག་ཏུ་ཕུལ་བས་སོགས་དང༌། ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་མཆོག་རྟོགས་ནས། །ཡོན་ཏན་ཀུན་གྱི་དབྱིངས་སུ་གྱུར་པ་ཡི། །བཀྲ་ཤིས་དེས་ཀྱང་དུག་གསུམ་ཞི་གྱུར་ཅིག །དཱུར་བ་ཐོགས་ཏེ། བྲམ་ཟེ་ཀུན་དྷ་ལིས་རྩ་དཱུར་བ་ཕྱག་ཏུ་ཕུལ་བས་སོགས་དང༌། དཱུར་བས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་བསྒྲུབས་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ཀྱང་ཚེ་ཡང་འཕེལ་བར་ཤོག །བིལ་བ་ཐོགས་ཏེ། ནགས་ཚལ་གྱི་ལྷ་མོས་ཤིང་ཏོག་བིལ་བ་ཕྱག་ཏུ་ཕུལ་བས་སོགས། བིལ་བ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་དག་གྱུར་ཏེ། །བཀྲ་ཤིས་དེས་ཀྱང་དོན་ཀུན་འགྲུབ་པར་ཤོག །དུང་ཐོགས་ཏེ། སྐབས་གསུམ་བདག་པོ་མཆོད་སྦྱིན་བརྒྱ་པས་དུང་དཀར་པོ་གཡས་སུ་འཁྱིལ་བ་ཕྱག་ཏུ་ཕུལ་བས་སོགས། དུང་ནི་ཆོས་ཀྱི་སྒྲ་རྣམས་སྒྲོག་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །ལི་ཁྲི་ཐོགས་ཏེ། ནོར་འཛིན་གྱི་བདག་མོ་བརྟན་མས་ལི་ཁྲི་ཕྱག་ཏུ་ཕུལ་བསསོགས། ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ལུས་དབང་དུ་འདུས་ནས་ཀྱང༌། །ཆོས་ཀྱི་རྒྱལ་སྲིད་རབ་ཏུ་བརྟན་པ་ཡི། །བཀྲ་ཤིས་དེས་ཀྱང་ཁྱེད་སྲིད་བརྟན་གྱུར་ཅིག །ཡུངས་དཀར་ཐོགས་ཏེ། མཐུ་སྟོབས་ཀྱི་བདག་པོ་ཕྱག་ན་རྡོ་རྗེ་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བས་སོགས། ཡུངས་ཀར་རྡོ་རྗེའི་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་ཡི། །མཐུ་སྟོབས་ཡོན་ཏན་ཕུན་སུམ་ཚོགས་པ་ཡི། །བཀྲ་ཤིས་དེས་ཀྱང་བགེགས་རྣམས་ཞི་གྱུར་ཅིག །ཅེས་གཏད་པའི་མཐར་སིལ་སྙན་བྱའོ། །དེ་ནས་རྒྱལ་སྲིད་སྣ་བདུན་གྱིས་གཏད་པར་སྤྲོ་ན། འཁོར་ལོ་ཐོགས་ཏེ། སྔོན་རྫོགས་ལྡན་གྱི་དུས་སུ་འཁོར་ལོས་བསྒྱུར་བའི་རྒྱལ་པོ་རྣམས་ལ། འཁོར་ལོ་རིན་པོ་ཆེ་གསེར་གྱི་རྩིབས་སྟོང་ཅན་འདི་ཉིད་ཀྱིས་གླིང་བཞིའི་འཇིག་རྟེན་ལ་དབང་བའི་སྟོབས་ཀྱིས། རྒྱལ་སྲིད་ཀྱི་དཔལ་དང་འབྱོར་པ་ཐམས་ཅད་ཕུན་སུམ་ཚོགས་པར་བྱེད་པ་ལྟར། དེང་འདིར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་ནམ། ཡང་ན་གཙུག་ལ་ཁང་རྟེན་དང་བརྟེན་པར་བཅས་པ་རྣམས། རབ་ཏུ་གནས་པར་བྱེད་པ་འདི་ཉིད་བཀྲ་ཤིས་ཤིང་བྱིན་ཆེ་བས། འཁོར་བ་ཇི་སྲིད་དུ་འགྲོ་བའི་དོན་ཁྱད་པར་ཅན་འབྱུང་བ་དང༌། ཡོན་གྱི་བདག་པོ་མཐོ་རིས་ཀྱི་ཡོན་ཏན་བདུན་དང་ལྡན་པ་གང་འདི་ཉིད་དམ། ཡང་ན་ཕུན་ཚོགས་སྡེ་བཞི་དཔལ་གྱི་མངོན་པར་མཐོ་བ་གང་འདི་ཉིད་ཀྱིས་གཙོས་པའི་བདག་ཅག་ཡོན་མཆོད་འཁོར་དང་བཅས་པ་རྣམས་མི་མཐུན་པའི་ཕྱོགས་མཐའ་དག་ཞི་ཞིང༌། སྲིད་ཞིའི་ལེགས་ཚོགས་མ་སྨད་པས་ཡུན་དུ་འཚོ་ཞིང་གཞེས་པའི་སླད་དུ་འཁོར་ལོ་རིན་པོ་ཆེས་ཕུལ་བ་ལ་བརྟེན་ནས་བཀྲ་ཤིས་པར་གྱུར་ཅིག །ཅེས་བརྗོད་ནས། ཛམྦུའི་གསེར་ལས་རང་བྱུང་ལྟེ་བ་ཟླུམ། །རྩིབས་སྟོང་མུ་ཁྱུད་མཆོག་ཏུ་སྣམ་འཕྲུལ་བ། །མཁའ་ལ་རབ་འཕགས་ཕྱོགས་ལས་རྒྱལ་བྱེད་པའི། །འཁོར་ལོ་རིན་ཆེན་དམ་པས་ཤིས་གྱུར་ཅིག །གླང་པོ་ཐོགས་ཏེ། འཁོར་ལོའི་ཚབ་ཏུ། གླང་པོ་རིན་པོ་ཆེ་ཐལ་ཀར་མཆེ་དྲུག་ཅན་འདི་ཉིད་ཀྱིས་ཐེག་པའི་ཤུགས་སའི་ཡོན་ཏན་ལ་དབང་བའི་སྟོབས་ཀྱིས་སོགས། ཐལ་ཀར་མཆེ་བ་དྲུག་པ་ཟླ་འོད་ཅན། །ཆུ་ཞེང་ཕུན་ཚོགས་ཡུད་ཀྱིས་མཁའ་ལམ་ནས། །ས་ཆེན་རྒྱ་མཚོའི་སྐ་རགས་ཅན་བསྐོར་བའི། །གླང་པོ་རིན་ཆེན་དམ་པས་ཤིས་གྱུར་ཅིག །རྟ་མཆོག་ཐོགས་ཏེ། རྟ་མཆོག་རིན་པོ་ཆེ་ཡིད་མྱུར་ཅང་ཤེས་ཀྱི་མཆོག་འདི་ཉིད་ཀྱིས་མགྱོགས་པའི་ཤུགས་རླུང་གི་ཡོན་ཏན་ལ་དབང་བའི་སྟོབས་ཀྱིས་སོགས། སྤུ་ཁ་རྨ་བྱའི་མགྲིན་འདྲ་ཡིད་འོང་ཞིང༌། །གསེར་གྱི་རྒྱན་ལྡན་མགྱོགས་པ་ཡིད་ལྟ་བུས། །ཐོ་རངས་ས་རྣམས་བསྐོར་ཏེ་སླར་ལྡོག་པའི། །རྟ་མཆོག་རིན་ཆེན་དམ་པས་ཤིས་གྱུར་ཅིག །ནོར་བུ་ཐོགས་ཏེ། ནོར་བུ་རིན་ཆེན་ཡིད་བཞིན་དབང་གི་རྒྱལ་པོ་འདི་ཉིད་ཀྱིས་གང་འདོད་བསམ་པའི་རེ་བ་ཡིད་བཞིན་དུ་སྐོང་བའི་སྟོབས་ཀྱིས་སོགས། ཀུན་ཏུ་སྔོ་བ་སྣང་བྱེད་བཻ་ཌཱུརྻ། །ཉིན་མོར་བྱེད་པ་འོད་ཀྱིས་རྣམ་གནོན་ཅིང༌། །བསམ་པ་རྫོགས་བྱེད་ལེགས་སྦྱངས་ཆ་བརྒྱད་པ། །ནོར་བུ་རིན་ཆེན་དམ་པས་ཤིས་གྱུར་ཅིག །བཙུན་མོ་ཐོགས་ཏེ། བཙུན་མོ་རིན་པོ་ཆེ་མཚར་སྡུག་མིག་གི་བདུད་རྩི་ཅན་འདི་ཉིད་ཀྱི་སྒྱུ་རྩལ་དྲུག་ཅུ་རྩ་བཞི་ལ་དབང་བའི་སྟོབས་ཀྱིསསོགས་དང༌། འཆི་མེད་བུ་མོ་བཞིན་དུ་གཟུགས་མཛེས་ཤིང༌། །རེག་བྱ་མཆོག་གི་ལུས་སེམས་བདེ་བྱེད་པ། །སྒྱུ་རྩལ་ཀུན་ཤེས་སྨྲ་མཁས་དྲི་བཟང་གཏེར། །བཙུན་མོ་རིན་ཆེན་དམ་པས་ཤིས་གྱུར་ཅིག །བློན་པོ་ཐོགས་ཏེ། བློན་པོ་རིན་པོ་ཆེ་རིག་པའི་ཁྱུ་མཆོག་ཅན་འདི་ཉིད་ཀྱིས་རང་ཕྱོགས་སྲིད་སྡེ་སྐྱོང་བ་ལ་མཁས་པའི་སྟོབས་ཀྱིས་སོགས་དང༌། ཕུར་བུའི་བློ་ལྡན་མཛངས་ཤིང་ཡིད་གཞུང་པ། །ཁོར་ཡུག་གཏེར་གྱི་འདོད་དགུར་འཛུད་བྱེད་ཅིང༌། །དེས་པ་སྙན་པའི་ཚིག་འབྱིན་ལྷ་མིག་ཅན། །བློན་པོ་རིན་ཆེན་དམ་པས་ཤིས་གྱུར་ཅིག །དམག་དཔོན་ཐོགས་ཏེ། དམག་དཔོན་རིན་ཆེན་དཔའ་ཞིང་རྟུལ་ཕོད་ཅན་འདི་ཉིད་ཀྱིས་ཕ་རོལ་གྱི་དགྲ་སྡེ་བསྲུང་བ་ལ་མཁས་པའི་སྟོབས་ཀྱིས་སོགས་དང༌། སྲེད་མེད་བུ་ཡི་སྟོབས་ལྡན་དཔའ་བ་དང༌། །རྟུལ་ཕོད་ཡིད་ལ་རྒྱས་པའི་དོན་རྣམས་ཀུན། །མོད་ལ་སྒྲུབ་ཅིང་ཕས་རྒོལ་མེད་བྱེད་པ། །དམག་དཔོན་རིན་ཆེན་དམ་པས་ཤིས་གྱུར་ཅིག །ཉེ་བའི་རིན་ཆེན་ཐོགས་ཏེ། ཉེ་བའི་རིན་པོ་ཆེ་སྣ་བདུན་འདི་ཉིད་ཀྱིས་ཐུན་མོང་གི་དངོས་གྲུབ་ལ་རང་དབང་བརྙེས་པའི་སྟོབས་ཀྱིས་སོགས་དང༌། འོད་ཟེར་གྱིས་སྔོ་རལ་གྲི་པགས་པ་འཇམ། །དགའ་བའི་ནགས་ཚལ་གོས་ནི་ཡིད་རྗེས་འགྲོ། །མཐུ་ལྡན་མཆིལ་ལྷམ་ཁང་ཁྱིམ་གཟིམས་ཆ་བཅས། །ཉེ་བའི་རིན་ཆེན་དམ་པས་ཤིས་གྱུར་ཅིག །ཅེས་བརྗོད་པའི་མཐར་སིལ་སྙན་བྱའོ། །དེ་ནས་ལྷག་གཏོར་ནས་བཟུང་རྗེས་ཆོག་གི་བསྡུ་རིམ་སོགས་གཞུང་བཞིན་གྲུབ་པར་བྱའོ། །བཞི་པ་དགེ་རྩ་བསྔོ་བ་ནི། ཡོན་བདག་ཞུས་ཏེ་གདན་ལ་འཁོད་པ་ནས། བླ་མས་བསྔོ་བའི་ཡོན་བཤད་ལོངས་སྤྱོད་འདུ་བའི་འཁོར་ལོ་ལྟར་ཚོགས་པ་དང་ཡོན་བདག་ལ་བརྡ་འཕྲོད་པའི་བཤད་པ་རྒྱས་པ་མཛད། བསྡུ་ན་འདི་ལྟར་བྱ་སྟེ། འོ། ད་ནི་ཡོན་གྱི་བདག་པོ་ཁྱོད་ཀྱིས་སྐྱེས་བུ་ཆེན་པོའི་ཐུགས་བསྐྱེད་རྒྱ་ཆེན་པོའི་སྒོ་ནས་བདེ་བར་གཤེགས་པའི་སྐུ་གསུང་ཐུགས་ཀྱིས་རྟེན་ཁྱད་པར་ཅན་བཞུགས་པའི་གནས་གཙུག་ལ་ཁང་རྟེན་དང་བརྟེན་པར་བཅས་པ་འདི་ཉིད། ༼གསར་དུ་བཞེངས་པའམ༽ ཞིག་གསོའི་སྲིད་ཞུ་ཡང་དག་པར་བགྱིས་ཏེ། དེ་ལ་རབ་ཏུ་གནས་པའི་ཕྱིར་དཔལ་འཁོར་ལོ་སྡོམ་པ་ལྷ་བཅུ་གསུམ་མའི་བདག་ཉིད་ཅན་གྱི་དཀྱིལ་འཁོར་ཆེན་པོ་འདི་ཉིད་སྔོན་འགྲོ་སྟ་གོན་ནས་བཟུང་དཀྱིལ་འཁོར་སྒྲུབ་པའི་ཡོ་བྱད་བཟང་ཞིང་ཚར་དུ་དངར་བ་ཀུན་ཏུ་བཟང་པོའི་མཆོད་སྤྲིན་ལྟར་སྤྲོས་ཏེ། དངོས་གཞི་སྒྲུབ་ཆོག་དང་འབྲེལ་བའི་རབ་གནས་རྒྱ་ཆེན་པོ་འདི་ལྟར་བསྒྲུབས་པ་ལས་བྱུང་བའི་དགེ་བའི་རྩ་བརྒྱ་ཆེན་པོ་ཐོབ་པ་དེ་ཡང༌། མཇུག་ཏུ་བསྔོ་བས་རྒྱས་མ་ཐེབས་ན་དགེ་ཚོགས་གོང་ནས་གོང་དུ་འཕེལ་ཞིང་ཡངས་པར་མི་འགྱུར་བས། དེས་ན་བསོད་ཀྱི་དགེ་བ་ཆེ་ཕྲག་གང་ཞིག་བྱས་ཀྱང་མཇུག་ཏུ་བསྔོ་བས་རྩིས་ཟིན་པ་འདི་གལ་ཆེ་བ་ཡིན་ནོ། །དེ་ཡང་གང་ཞིག་བསྔོ་ན། ཕལ་པོ་ཆེ་ལས། འགྲོ་ཀུན་དགེ་རྩ་ཇི་སྙེད་ཡོད་པ་དང༌། །བྱས་དང་བྱས་འགྱུར་དེ་བཞིན་བྱེད་པ་དག །ཞེས་པ་ལྟར། ད་ལྟའི་དགེ་ཚོགས་རྒྱ་ཆེན་པོ་བསྒྲུབས་པ་འདིས་མཚོན་ཏེ་རང་གཞན་འཁོར་འདས་ཀུན་གྱིས་དུས་གསུམ་དུ་བསགས་པ་དང་ཡོད་པའི་དགེ་ཚོགས་སྔར་བྱས་པ་དང༌། ཕྱིས་སུ་བྱ་འགྱུར་དང༌། ད་ལྟ་བྱེད་བཞིན་པའི་དགེ་ཚོགས་ཐམས་ཅད་གཅིག་ཏུ་བསྡུས་ཏེ་བསྡོམས་པ་དེའོ། །གང་ལ་བསྔོ་ན། བཟང་སྤྱོད་ལས། ནམ་མཁའི་མཐར་ཐུག་གྱུར་པ་ཇི་ཙམ་པར། །སེམས་ཅན་མ་ལུས་མཐའ་ཡང་དེ་བཞིན་ཏེ། །ཞེས་པ་ལྟར། མ་གྱུར་འགྲོ་བ་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ལའོ། །གང་དུ་བསྔོ་ན། སློབ་དཔོན་དཔའ་བོས། དགེ་བའི་རྩ་བ་བསྒྲུབ་པ་དེ་ཀུན་ཀྱང༌། །གྲགས་དང་སྙན་དང་ལྷ་མིའི་བདེ་འབྲས་དང༌། །རེ་བཅས་འཁོར་བའི་སེམས་པ་ཀུན་ཕྲལ་ཏེ། །འཇིག་རྟེན་འདས་པ་ཉིད་ཀྱི་རྒྱུར་བསྔོའོ། །ཞེས་པ་ལྟར། ལན་དང་རྣམ་སྨིན་ལ་རེ་བ་མེད་པར་སེམས་ཅན་ཐམས་ཅད་རྣམ་མཁྱེན་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་བའི་ཕྱིར་དུའོ། །ཚུལ་ཇི་ལྟར་བསྔོ་ན། འཇམ་དཔལ་དཔའ་བོས་ཇི་ལྟར་མཁྱེན་པ་དང༌། །ཀུན་ཏུ་བཟང་པོ་དེ་ཡང་དེ་བཞིན་ཏེ། །དེ་དག་ཀུན་གྱི་རྗེས་སུ་བདག་སློབ་ཅིང༌། །དགེ་བ་འདི་དག་ཐམས་ཅད་རབ་ཏུ་བསྔོ། །ཞེས་པ་ལྟར། མཉམ་མེད་ཐུབ་པའི་དབང་པོ་དང༌། རྒྱལ་སྲས་འཇམ་དཔལ་བོ། འཕགས་མཆོག་ཀུན་ཏུ་བཟང་པོ་ལ་སོགས་པ་སྔོན་གྱི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་འགྲོ་བའི་དོན་དུ་ཇི་ལྟར་བསྔོས་པའི་ཚུལ་དང་མཐུན་པར་བདག་ཅག་རྣམས་ཀྱིས་ཀྱང་ཡོངས་སུ་བསྔོ་བའི་ཐུགས་འདུན་རྩེ་གཅིག་པའི་སྒོ་ནས་འཁོར་གསུམ་ཡོངས་དག་དམིགས་མེད་ཆོས་ཀྱི་དབྱིངས་སུ་བསྔོ་བར་བྱའོ། །དེ་ཡང་སྤྱིར་ནང་པ་སངས་རྒྱས་པའི་ལུགས་དང༌། བྱེ་བྲག་ཐེག་པ་ཆེན་པོ་ཁོ་ནའི་ཁྱད་ཆོས་མ་གཏོགས་གཞན་ན་མེད་པ་ཡིན་ཏེ། ཁྱད་པར་འཕགས་བསྟོད་ལས། བསོད་ནམས་བྱས་པའི་ཚོགས་དག་ནི། །སེམས་ཅན་རྣམས་ལ་ཡོངས་བསྔོ་བར། །བཅོམ་ལྡན་ཁྱོད་ཀྱིས་གང་གསུངས་པ། །དེ་གཞན་བསྟན་བཅོས་ལས་མ་བཤད། །ཅེས་སོ། །དེ་ལྟ་བུའི་བསྔོ་བས་མ་ཟིན་ན། སྤྱིར་དཀོན་མཆོག་དང་ལས་འབྲས་སོགས་མེད་པར་ལྟ་བའི་ལོག་ལྟ་སྐད་ཅིག་མ་ཙམ་གྱིས་ཀྱང་དགེ་རྩ་རྩ་བ་ནས་ཆོད་པར་གསུངས་ཏེ། མཛོད་ལས། མེད་པར་ལྟ་བས་རྩ་བ་གཅོད། །ཞེས་དང༌། ཁྱད་པར་ཡུལ་དམ་པ་ལ་ཁོང་ཁྲོ་བ་སོགས་ཕྱིན་ཅི་ལོག་གི་ངན་རྟོག་འགའ་ཞིག་གིས་ཀྱང་བསྐལ་པ་མང་པོའི་དགེ་ཚོགས་འཇོམས་པར་གསུངས་ཏེ། སྤྱོད་འཇུག་ལས། བསྐལ་པ་སྟོང་དུ་བསགས་པ་ཡི། །སྦྱིན་དང་བདེ་གཤེགས་མཆོད་ལ་སོགས། །ལེགས་བྱས་གང་ཡིན་དེ་ཀུན་ཀྱང༌། །ཁོང་ཁྲོ་གཅིག་གིས་འཇོམས་པར་བྱེད། །ཅེས་སོ། དེ་ཡང་བསྔོ་བས་མ་ཟིན་པའི་དགེ་བ་ལ་འབྲས་བུ་གཏན་ནས་མེད་པ་ནི་ག་ལ་ཡིན་ལས་འབྲས་བསླུ་མེད་དུ་ཡོད་ཅིང༌། འོན་ཀྱང་འབྲས་བུ་ལན་གཅིག་སྨིན་ནས་ཟད་པར་འགྱུར་བ་ཡིན་ཏེ། དགེ་བ་གཞན་ཀུན་ཆུ་ཤིང་བཞིན་དུ་ནི། །འབྲས་བུ་སྐྱེས་ནས་ཟད་པར་འགྱུར་བ་ཉིད། །ཅེས་གསུངས་པས་སོ། །དེའི་ཕྱིར་དམིགས་བཅས་བསོད་ནམས་ཀྱི་ཚོགས་ཆེ་ཕྲ་གང་ཞིག་བསགས་ཀྱང་དམིགས་མེད་ཡེ་ཤེས་ཀྱི་ངང་དུ་རྒྱས་བཏབ་པའི་དགེ་བ་དེ་རྐྱེན་གང་གིས་ཀྱང་མི་འཛད་པ་དང༌། འབྲས་བུ་རྒྱུན་མི་ཆད་པར་གོང་ནས་གོང་དུ་འཕེལ་ཏེ་སངས་རྒྱས་ཀྱི་སར་སྨིན་པ་དང༌། དེ་མ་ཐོབ་ཀྱི་བར་དུའང་མངོན་མཐོ་ལྷ་མིའི་བདེ་འབྲས་ཆེད་དུ་མ་བསྔོས་ཀྱང་ཞོར་ལས་འབྱུང་བ་སོགས་ཡོངས་སུ་བསྔོ་བའི་ཕན་ཡོན་ཚད་མེད་དེ། མདོ་ལས། ཇི་ལྟར་ཆུ་ཐིགས་རྒྱ་མཚོ་ཆེ་ནང་ལྷུང༌། །རྒྱ་མཚོ་མ་བསྐམས་པར་དུ་དེ་མི་འཛད། །དེ་བཞིན་བྱང་ཆུབ་ཡོངས་བསྔོའི་དགེ་བ་ཡང༌། །བྱང་ཆུབ་མ་ཐོབ་བར་དུ་དེ་མི་འཛད། །ཅེས་སོ། །དེ་ལྟར་བསྔོ་བའི་སྐབས་འདིར་ཡང་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་སྙན་གསན་ཕབ་ནས་མཁྱེན་པར་གསོལ་དགོས་ཏེ། རྒྱན་ལས། སངས་རྒྱས་རྣམས་ནི་མངོན་སུམ་སྤྱན། །དུས་ལའང་ཡེ་ཤེས་སྒྲིབ་པ་མེད། །ཅེས་པ་ལྟར། དུས་དང་རྣམ་པ་ཀུན་ཏུ་མ་ཆགས་མ་ཐོགས་པའི་ཡེ་ཤེས་ཀྱི་གཟིགས་པ་མངའ་བའི་ཕྱིར་བདག་ཅག་རྣམས་ལ་མངོན་སུམ་པ་ཡིན་པས། དེ་རྣམས་ལ་བསྔོའི་དཔང་པོར་གསོལ་ན་འདོད་དོན་གང་གསོལ་བ་བསླུ་བ་མེད་པར་དཔག་བསམ་གྱི་ཤིང་དང་ཡིད་བཞིན་ནོར་བུ་ལྟར་དོན་འབྲས་བསམ་པའི་མོད་ལ་འགྲུབ་པའི་གནད་ཡོད་པས། ཁྱེད་རང་ཡོན་བདག་དང་ཚོགས་པ་རྣམས་ནས་ཀྱང་རྒྱུ་ཕུན་སུམ་ཚོགས་པ་དེ་དང་དེ་ལས་འབྲས་བུ་ཕུན་སུམ་ཚོགས་པ་འདི་དང་འདི་ལྟ་བུར་ཐོབ་པར་གྱུར་ཅིག་སྙམ་པའི་མོས་འདུན་དང་བཅས་ཐམས་ཅད་ནས་དགེ་རྩ་བསྔོ་བ་ལ་ཐུགས་གཏད་པར་ཞུ། ཞེས་བརྡ་སྤྲོད་ནས་བསྔོ་བར་མཛད་དོ། །དེས་རྒྱུ་ལ་བསྔོའི་རིམ་པ་སོང་ནས་འབྲས་བུ་ལ་སྨོན་པའི་སྨོན་ལམ་དྲི་མ་མེད་པས་མཚམས་སྦྱར་ཏེ་བཀྲ་ཤིས་རྒྱས་པ་དང་བཅས་པས་མཐའ་བརྒྱན་པར་བྱའོ། །དེ་ལྟར་འཁོར་ལོ་སྡོམ་པའི་དཀྱིལ་འཁོར་དང་འབྲེལ་བའི་རབ་གནས་འབྲིང་པོ་སྟ་གོན་དང་བཅས་པ་སྦྱོར་དངོས་རྗེས་གསུམ་གྱི་ཕྱག་ལེན་ཐམས་ཅད་རྒྱུད་ལུང་སྒྲུབ་ཐབས་དང་འབྲེལ། སྒྲུབ་ཐབས་ཆོག་ཁྲིགས་དང་འབྲེལ། ཆོག་ཁྲིགས་ལག་ལེན་དང་འབྲེལ། ལག་ལེན་མན་ངག་དང་འབྲེལ་བའི་སྒོ་ནས་བཤད་ཟིན་ཏོ།། །།སླར་སྨྲས་པ། ཚུལ་འདི་ལུང་དང་རིགས་པའི་ཞུགས་ཆེན་གྱིས། །ཚུལ་མིན་སྤྱོད་པའི་རྩ་སྦུར་སྲེག་བྱེད་ཀྱང༌། །ཚུལ་བཞིན་སྤྱོད་ལ་སྣང་བའི་སྐབས་ཕྱེ་ན། །ཚུལ་གཞན་ཅལ་སྒྲ་སྒྲོག་རྣམས་ཅི་དགར་གྱིས། །དེང་སང་སྙིགས་མར་སྤྱོད་པའི་རབ་རིབ་ཀྱིས། །བཟང་ངན་འབྱེད་པའི་འདྲེན་བྱེད་གོ་ལྡོག་སྟེ། །བསྟན་ལ་རྨ་འབྱིན་བྱེད་ལ་མི་ཁྲོ་བར། །བྱི་དོར་བྱེད་ལ་ཆེ་ཆེར་སྡང་མོད་ཀྱི། །དེ་ལྟར་ན་ཡང་རང་ལྟོས་སྐྱེ་བོ་འགར། །ཕན་པར་གྱུར་ན་དགེ་འདིས་གསང་སྔགས་ཀྱི། །ཕྱག་སྲོལ་ནུབ་པ་མེད་པར་འཇིག་རྟེན་དུ། །མི་ཉམས་ཡུན་དུ་གནས་པའི་རྒྱུར་གྱུར་ཅིག། །།ཅེས་བདེ་མཆོག་རབ་གནས་སྟ་གོན་དང་བཅས་པ་བཀླག་ཆོག་ཏུ་བཀོད་པ་འདི་ཡང་བྱམས་ཁང་བཤད་གྲྭར་འཁོད་པའི་དཔྱོད་ལྡན་དོན་གཉེར་ཅན་འགའ་དང་འགས་ཡང་བསྐྱར་སྐུལ་བའི་ངོར་ཤཱཀྱའི་བཙུན་པ་དགེ་རིན་པས་བྲིས་པ་འདིས་ཀྱང་བསྟན་འགྲོར་སྨན་པའི་ཆ་རྐྱེན་དུ་གྱུར་ཅིག། །།